(11 ޖޫން 2017 އާ ގުޅޭ)\n"ކެތުލީނު އެއްވެސް އެއްޗެއް ނުބުނީތީ ރަނގަޅު. އައިރާ ގާތުގައި އެއްވެސް އެއްޗެއް ނުބުނާތި. އަހަރެން ލޫކަންއާ ވާހަކަދައްކާނީ. ދެން ދޭ ކެތުލީނުގެ މަސައްކަތް ކުރާން. އަހަރެން ވެސް މިދަނީ ފެންވަރާލަން" މަރިޔަންދީ ބުންޏެވެ. ކެތުލީނު އާނއެކޭ ބުނެލާފައި އެތެރެއަށް ދިޔައެވެ.\nސުކޫލު ނިމޭ ގަޑިއަށް މައުރީން ބަލާ ޤައިސްގެ ޑްރައިވަރު އައިސް އިނދެއެވެ. އެހެންޏާ އެކަނިމާ އެކަނި ހިނގާލާފައި ގެއަށް އަންނަ މައުރީން ޕްރައިވެޓް ކާރެއްގައި ދަތުރު ކުރަން ފެށުމުން އެކުވެރިންގެ ސަމާލުކަން ހުއްޓުނެވެ. އޭނާއާ އެކަމާ ގުޅިގެން ސުވާލުތައް ކުރިމަތި ވިއެވެ. ކުރީން ވެސް ބޮޑާ ގޮތެއް މައުރީންގެ ހުރެއެވެ. އޭނާގެ އެ ސިފަ ވަކިން ބޮޑަށް ފާޅުވެގެން ދިޔައެވެ. އޭނާގެ ދޮންބައްޕައަކީ ކާކުކަން އެކުވެރީންނަށް ބުނެދިނެވެ. ބައެއް އެކުވެރީން ޤަބޫލު ކުރިއެވެ. މައުރީންއާ އެންމެ ގާތްކޮށް އުޅޭ ކުދީން ބޭނުންވީ އޭނާ އެބުނާހާ ފުރިހަމަ ދިރިއުޅުމެއްތޯ އުޅެމުން އަންނަނީ ޔަގީން ކުރާށެވެ. ދުވަހަކު ވެސް އެކުވެރީންނަށް ގެއަށް ދަޢުވަތު ނުދޭ ވާހަކަ ފެށުނީ އެހިސާބުންނެވެ. އެއްވެސް ޖެހިލުމެއްނެތި މައުރީންގެ އެންމެ ގާތް އެކުވެރީންނަށް ދަޢުވަތު ދިނެވެ. މިޑްޓާމް ޓެސްޓަށް ތައްޔާރުވުމުގެ ގޮތުން "ގުރޫޕް ސްޓަޑީޒް" ހެދުން މައުރީންމެން ގޭގައި ބާއްވާ ގޮތަށް ހަމަޖެހުނެވެ. ހުޅުމާލޭގައިކަން މިހާރު މައުރީން ދިރިއުޅެނީ އެނގުމުން އޭނާގެ އެކުވެރީންނަށް އިތުރަށް އެ ފުރުޞަތުވީ މަޖާކޮށްލާން ލިބުނު ރަނުގެ ފުރުޞަތަކަށެވެ.\nޤައިސް މަސައްކަތްކުރަނީ މާލޭގައި ކަމަށްވާތީ އޭނާ މެންދުރު ކާން ގެއަކަށް ނާންނާނެ އެވެ. ރުބީނާ މިހާރު ކަނީ މައުރީން ސުކޫލު ނިންމާފައި ގެއަށް އައުމުން އޭނާއާއެކު އެވެ. އެގޮތުން ގެއަށް އައިސް ވަން މައުރީން ބޮޑު ކޮޓަރީގެ ސޯފާގައި ފޯނެއްގައި އިން ރުބީނާއަށް ފެނުނެވެ. އޭނާ ފޯނުކޯލު ނިންމާލާފައި މަރިޔަންދީއަށް ގޮވާ ގެނެސް މެންދުރުގެ ކެއުން ހުރީ ތައްޔާރަށްތޯ ސުވާލު ކުރި އެވެ. ރުބީނާގެ ކުރިމަތީގައި މަރިޔަންދީ ހުރިއިރު ލޫކަން ދެއްކި ވާހަކަތައް މަތީން އޭނާ ހަނދާންވި އެވެ. ރުބީނާގެ ގާތުގައި ބުނާން މަރިޔަންދީގެ ހިތަށް އެރިއެވެ. އެހެންނަމަވެސް އޭނާގެ ޟަމީރު އެކަމާ ދެކޮޅު ހެދިއެވެ.\n"މިއަދު ސްކޭން ހަދަން ދާން އެބައޮތް" ރުބީނާގެ ކުރިމަތިން ދިއުމުގެ ކުރީން މަރިޔަންދީ ބުންޏެވެ.\n"އެހެންތަ؟ ކޮންކަހަލަ ކުއްޖެއްކަން އެނގޭވަރު ވެއްޖެތަ؟ ބޭބީ ރަނގަޅުތަ؟" މަރިޔަންދީ ދެއްކީ އައިރާގެ ވާހަކަކަން ވަގުތުން ރުބީނާއަށް އެނގުނެވެ.\n"ޑަކްޓަރުން ބުނަނީ އައިރާ މާބޮޑަށް ފިކުރު ކުރަނީ ކަމަށް. ދަރިފުޅު އޮންނަ ގޮތުން ޖިންސު ވަކިކުރާން އަދި ނޭނގޭ. އަޅުގަނޑަށް ހީވަނީ އައިރާ ބޭރަށް ނުކުމެލާ އުޅޭން ފަށައިފިއްޔާ ބަނޑުގައި އޮތް ދަރިފުޅަށް ވެސް ރަނގަޅުވާނޭހެން"\n"ނޫން! ކޮންމެހެން އެހެން ހަދާން އުޅޭނެ ކަމެއް ނެތް. މިގެ ކުޑަތަ އޭނާ ނުކުމެ އުޅޭން. އަހަރެން ބުނިހެން މަރިޔަންދީ ކަންތައް ކުރޭ. އޭނާގެ ގޮތް ބޮޑަށް އެނގޭނީ މަށަށް. އޭނާގެ ބަނޑުގައިވާ ދަރިއަކީ މަގޭ ދަރިއެއް. އޭނާ ބަހައްޓާފައި އެ ހުންނަނީ އެހެންވެ. އޭނާ ގާތުގައި ބުނޭ މާފާޑު ނުވާށޭ. އެހެންނޫނީ އަހަންނަށް ވެސް އެނގޭ ބަނޑުގައިވާ ދަރިއަށް ހަދާނޭ ކިތަންމެ ގޮތެއް" ރުބީނާގެ ވާހަކަ އަޑުއެހުމަށްފަހު އެ ތަނުން މަރިޔަންދީ ހިނގައިގަތީ އަނގައިން ނުބުނެވުނު ނަމައޭ ހިތަށް އަރައިގެން ހުރެއެވެ.\nރުބީނާއާއި މައުރީން ކައިގެން ފޭބުމުން ސުފުރާމަތި ސާފު ކުރުމަށް ކެތުލީނު ގާތުގައި ބުނެފައި މަރިޔަންދީ އައީ އައިރާ ބަލައެވެ. އޭރު އޭނާ ހުރީ ތައްޔާރުވެގެންނެވެ. މަރިޔަންދީ ފެންނަންވާއިރަށް އެނދުމަތީގައި އޮތް ފައިލު ހިފައިގެން އައިރާ ތެދުވެއްޖެ އެވެ. އޭނާ އެ އިނީ މަރިޔަންދީގެ އިންތިޒާރުގައިކަން އެކަމުން އެނގެއެވެ. މަރިޔަންދީ ބޮލުން ކޮށްލި އިޝާރާތާއެކު އޭނާގެ ގާތަށް އައުމަށް އައިރާ ހިނގައިގަތެވެ. ގިނައިރެއް ނުވެ އައިރާގެ އަތުގައި ހިފާލައިގެން ހުރެ ގެއިން ނުކުތުމަށް ގޭޓާ ދިމާއަށް ދެ މީހުން އައެވެ.\nއަތިރިމަތީގައި ވައިޖައްސާލަން އުޅެފައި ގެއަށް ވަންނަން އައި ލޫކަންއަށް ގޭޓާ ދިމާލަށް އައި މަރިޔަންދީއާއި އައިރާ ފެނުނެވެ. އިރުކޮޅު އެ ދެމީހުންނަށް ބަލަން ހުރެވުނެވެ. މަރިޔަންދީއަށްވުރެ އައިރާގެ މޫނަށް ގިނައިރު ގެއްލިފައި ލޫކަންއަށް ހުރެވުނެވެ. ބޭއިޚްތިޔާރުގައި ލޫކަންގެ ދުލުން އައިރާގެ ނަން ކިޔާލި އެވެ. އަދި ދޮރުވާނަށް ހުރި ބިދޭސީ މީހާ ގޭޓު ހުޅުވާލުމުގެ ކުރީން ލޫކަން ދުވެލާފައި ގޮސް އެމީހުންނަށް ނުފެންނަނާނޭހެން ދުރުގައި މަޑު ކޮށްލިއެވެ. އޭނާ ސިއްރުން ބަލަން ހުއްޓާ ބޭރުގައި އޮތް އެ ގޭގެ ކާރަށް މަރިޔަންދީއާއި އައިރާ އަރައިފިއެވެ. ކާރު ދުއްވާލުމުން ލޫކަން އައިސް ކުރިމަތިލީ ދޮރުވާނާ އެވެ. އޭނާ ހިނިތުންވުމެއް ބަދަލުކޮށްލާފައި އައިރާއާއި މަރިޔަންދީއާ ކޮންމެވެސް ވާހަކައެއް ދެއްކިކަން އެނގިގެންނެވެ.\n"ކޮންތާކަށް އެ މީހުން އެ ދިޔައީ؟" ލޫކަން ވަނުމަށް ގޭޓު ހުޅުވައިދިނުމާއެކު އޭނާ އަހާލިއެވެ.\n"ހޮސްޕިޓަލަށް" ދޮރުވާނުގެ ޖަވާބު ވަރަށް ސާދާ އެވެ. އިތުރު ސުވާލެއް ލޫކަން ނުކުރިއެވެ.\n"ލޫކް! ކޮންތާކުން ތި އައީ؟ ކާން އަންނާށޭ ބުނާންވެގެން ގޮވަން ދިޔައިރު ކޮޓަރީގައި ނެތް" ބޮޑުކޮޓަރިއަށް ވަދެގެން ދިޔަ ލޫކަންއަށް ރުބީނާ ގޮވާލުމުން ހުއްޓުނެވެ. އޭނާ ނުކުތީ ބަދިގެ ފަރާތުންނެވެ.\n"ބޭރުން މި އައީ. އިރުކޮޅަކުން ކާނީ" ލޫކަން ބުންޏެވެ. އޭނާގެ ބަސްމަދުކަމުން ވެސް ރުބީނާއަށް އުނދަގޫ ވެއެވެ. ވާހަކައެއް ފަށަން އުޅުނަސް ދެބަހެއް ބުނެލެވޭއިރަށް ލޫކަން ހިނގައިދާނެ އެވެ.\n"ޗުއްޓީ ވެސް ނިމެނީނު. ދެން އަނެއްކާ ވެސް އެކޮޅަށް ބަދަލުވާނީތަ؟ ލޫކް ފޯނެއް ވެސް ނުގެންގުޅޭންތަ. މިއަދު ނުފެނުނީމަ ދިޔަތަނެއް ބަލާލަން ގުޅާލަން ވެސް ހިތައް އެރި. އެކަމަކު ނަންބަރެއް ގެންގުޅޭކަން ނޭނގޭތީވެ" ރުބީނާ ބުންޏެވެ.\n"ޗުއްޓީއަށް އައިސް ހުންނަ މަދު ދުވަސްކޮޅުގައި ނަންބަރެއް ނެގުމުގެ ބޭނުމެއްނެތް. އަޅުގަނޑުގެ ހުރިހާ ކަމެއް އޮތީ އެކޮޅުގައި. އެހެންވީމަ މިކޮޅުގައި މަޑުކުރުމުގެ މާބޮޑު ބޭނުމެއްނެތް" އަވަސް ހިނިތުންވުމެއް ބަދަލުކޮށްލުމާއެކު ލޫކަން ސިޑިން އަރައިގެން ހިނގައްޖެއެވެ. އޭނާ ދިޔަ ދިމާއަށް ބަލަން ރުބީނާ ހުއްޓެވެ.\nކޮޓަރިއަށް ވަދެވުމާއެކު ލޫކަން ގަސްދުކުރީ ފެންވަރާލާށެވެ. ފެންމާގަނޑުގެ ދަށުގައި މަޑުކޮށްލުމާއެކު މުޅި ހަށިގަނޑަށް ފިނިކަން އިހުސާސް ވެގެން ދިޔައެވެ. އެހެންނަމަވެސް އެ ފިނިކަމުގެ ތެރެއިން އޭނާގެ ހިތާއި ސިކުނޑީގެ މަސައްކަތަށް މަޑުޖެހުމެއް ނައެވެ. ލޯ ކުރިމަތިން ސިފަވަމުން އައީ ގޭޓުން ނުކުމެގެން ދިޔަ އައިރާއެވެ. އެއްވެސް ގަސްދަކާ ނުލާ ވެސް ލޫކަންގެ ސިކުނޑި އެ އަންހެންކުއްޖާ ޙިޞާރުކުރަނީ އެވެ. ސިފަކުރެވުނު ވަރަކަށް އައިރާގެ ރީތިކަމުގެ ފުންކަމުގެ ތެރެއަށް ފީނެމުންދިޔައެވެ. އެ އަންހެންކުއްޖާ ހިނިތުންވެލައިފިނަމަ މުޅި ކައުނު މަޑުޖެހިލާނޭ ލޫކަންގެ ހިތަށް އެރިއެވެ. އެ ޚިޔާލުން ތުންފަތައް މަޢުނަވީ ހިނިތުންވުމެއް ވެރިވެގެންދިޔައެވެ. އޮހެމުންދިޔަ ފެންތަކުގެ ތެރޭގައި ދެ ލޯ މަރާލައިގެން ހުރެފައި ލުއިގޮތަކަށް ލޫކަންއަށް ހީނލެވުނެވެ.\n"ރާއްޖޭގައި ވެސް ރީތި ކުދީން އެބައުޅޭ" ހިނިއައިސްފައި ހުރެ ލޫކަން އަމިއްލަ ނަފްސަށް ބުނެލިއެވެ.\n"އަހަންނަށް ބަދަލުތަކެއް އެބައާދޭ. ރޫބީދައްތަ ބުނިހެން ޗުއްޓީ ވެސް ނިމުމަކަށް އަންނަނީ. ބައްޕައާއެކު ވަގުތު ހޭދަކުރެވުނު ނަމަވެސް އަހަރެންގެ ސަމާލުކަން މިވަނީ އެހެން ފަރާތަކަށް ހުއްޓިފައި. ފެންނަ ފެނުމަށް ވަރަށް އާދައިގެ. ދުނިޔެއަށް ޝައުގުވެރިވުމަށްވުރެ އޭނާގެ އަމިއްލަ ދުނިޔެ މާ ޝައުގުވެރިކަން އެނގޭ. އެއްވެސް ގޮތް ދެއްކުމެއްނެތި އޭނާ އަހަރެންގެ ސަމާލުކަން އަތުލައިފި. ޚާއްޞައޭ ބުނުމަށް އަހަރެންގެ ހިތަށް މަޖުބޫރުކުރާ ކަހަލަ. ޗުއްޓީގެ ދުވަސްތައް ލޯމަރާލާ ހުޅުވާލާހާ އަވަހަށް ހިނގައިދާނެނަމައޭ އޭރު ހިތަށް އެރި. އެކަމަކު މިހާރު... މިހާރު އަހަރެން އެގޮތް ބޭނުންވާ ކަމާ މެދު ޚުދު އަހަންނަށް ވެސް ޤަބޫލެއްނުކުރެވޭ. އަހަންނަށް މި ބަދަލުތައް ގެނައީ އޭނާ. ހުރިހާ ވަގުތަކުހެން އެމީހެއްގެ މަތީން ހަނދާންކުރެވޭ މީހާ ކަމުގައި އޭނާ ވެއްޖެ. އެކަމަކު ކީއްވެ؟ އަހަރެންގެ އަމިއްލަ ގޭގައި ހުރި ކުއްޖެއްވީމަތަ؟" ޚިޔާލުގެ ކޮޅިގަނޑު ސުވާލުތަކުން އުތުރި އަރާން ފެށުމުން ލޫކަން ދެފަރާތަށް ބޯހޫރާލިއެވެ. ނިކަން އަވަސް އަވަހަށް ދެއަތްތިލަ މޫނުގައި ހާކާލިއެވެ.\nފުންނޭވާއެއް ބޭރުކޮށްލި ލޫކަން އިނީ ޤައިސްގެ އިންތިޒާރުގައެވެ. ހުޅުމާލޭގެ ކެފޭއެއްގަ އެވެ. ލޫކަންއާއެކު އެކަނި ކޮފީއަކަށް އަރާލަން ޤައިސްގެ ގާތުގައި އެދިފައި އޮތީމައެވެ. ގިނައިރެއް ނުވެ އެތަނަށް ވަން ޤައިސްއަށް ލޫކަން ފެނިއްޖެއެވެ. ދަރިފުޅުގެ ގާތުގައި ޤައިސް އައިސް އިށީނެވެ. އެމީހުންގެ މޭޒު ކައިރިއަށް އައި ވޭޓަރަށް އޯޑަރު ދިނެވެ. ލޯބިވާ ދަރިފުޅަށް ޤައިސް ބަލާލިއެވެ. އެ މަޢުނަވީ ބަލާލުމުގައި އެތައް ވާހަކައެއް ވެއެވެ.\n"ލޫކް. ތީ މިހާރު އޮނަތިރީސް އަހަރުގެ ޒުވާނެއް. ދަރިފުޅާ މެދު ވަރަށް ފަޚުރުވެރިވަން. ދަރިފުޅުގެ މަސައްކަތަށް ވަރަށް ކުޅަދާނަކަން ބައްޕައަށް އެނގޭ. ދަރިފުޅު ނެރެފައި އޮތް ފޮތުން ވެސް މެޑިކަލް ދާއިރާއަށް ދަރިފުޅަށް ވަދެވިފައި ހުރިވަރު ބައްޕައަށް ދެނެގަނެވުނު. މިއަދު... ދަރިފުޅުގެ މަންމަ... ސަލީނާ ދުނިޔޭގައި ހުރިނަމަ ވަރަށް އުފާވާނެ"\n"މަންމައަކީ އެހެން މީހުންނަށް ޚިދުމަތްކޮށްދޭހިތްވާ މީހެއް. އަޅުގަނޑު ވެސް މި ދާއިރާ ޚިޔާރުކުރީ ބަޔަކަށް އެހީތެރިވެދިނުމަށް. މަންމަ މަތީން ވަރަށް ހަނދާންވޭ. އަޅުގަނޑުމެންނާ ވަކިވާކަށް މަންމަ ވެސް ބޭނުމެއް ނުވާނެ. އެހެންވިޔަސް މަންމަގެ ވަގުތު ހަމަވީ. އެއީ އެއްވެސް މީހަކަށް ހުއްޓުވޭނެ ކަމެއް ނޫންކަން އަޅުގަނޑަށް އެނގޭ"\n"ލޫކް. ޒަވާޖީ ހަޔާތަކާމެދު ދަރިފުޅު ނުވިސްނަންތަ؟ ތި އުމުރަށް ދިޔައިރު ބައްޕަ ވެސް ހުރީ ކައިވެނިކޮށްގެން. ބައްޕައަށް އެނގޭ ދަރިފުޅާ ކުދީން ކުދީންނާ ދިމާނުވެއެއް ނުހުންނާނެކަން" ނުތަނަވަސްކަން ކަނޑުވާލަން ކުޑަކޮށް ހީނލާފައި ޤައިސް ވާހަކަ ދެއްކި އެވެ.\n"އަޅުގަނޑު އެޗީވްކުރާން ބޭނުންވާ ގޯލްސްތައް ބައިވަރު" ލޫކަންގެ އަނގައިގައި ބަސް އޮއްވާ ޤައިސް ވާހަކަދައްކަން ފެށިއެވެ.\n"ކުރާން ބޭނުންވާ ކަންކަން ތިމާ ދުނިޔޭގައި ހުރިހާ ދުވަހަކު ނިމުމަކަށް ނާންނާނެ. އެއްކަންތައް ނިމޭއިރު އެއަށްވުރެ ރަނގަޅު އެހެންކަމެއް ފެންނާނެ... އެއީ އިންސާނީ ޠާބީޢަތް. މިހާރު ވެސް ދަރިފުޅުވަކި ދެރައެއްނޫން. އުހުގައި އުޅޭ ޑަކްޓަރުންގެ ލިސްޓުގައި ދަރިފުޅު ހިމޭނޭ. ބައްޕައަށް ފެންނަނީ ދެން އަމިއްލަ ދިރިއުޅުމަށް ވަގުތުދޭން ފަށާން"\n"އޯކޭ ޑޭޑް" ލުއި ހީނލުމަކާއެކު ލޫކަން ބުންޏެވެ.\n"ހިތަށް އަރާ ބައްޕައާ ހަމައަށް ގެންނާނީ ކިހާވަރެއްގެ ޅީދަރިއެއްބާއޭ" ޤައިސް ވެސް އިނީ ހެވިފައެވެ. ދަރިފުޅާއެކު އެކަނިވުމުން ސަމާސާކޮށްލާ ހިތުން އިން ކަހަލައެވެ.\n"އަޅުގަނޑު ކޮންމަ ކަހަލަ އަންހެންކުއްޖާ ގުޅުނަސް އޭނާ ވާނީ ޚާއްޞަ... ނޫން!... ވަރަށް ވަރަށް ޚާއްޞަ ކުއްޖަކަށް. އެ އަންހެންކުއްޖާ ވާނީ ސީދާ އަޅުގަނޑަށް ޓަކައި މި ދުނިޔެއަށް އުފަންވެފައިވާ ކުއްޖަކަށް" ލާނެތް ހިންޏެއް އައިސްފައި ލޫކަން އިނެވެ. އޭނާގެ ވާހަކަ އިވިފައި ޤައިސްއަށް ވެސް ހިނިގަނޑު ނުހިފެއްޓުނެވެ.\nއެހެންޏާ ދެބަފައިންގެ ދެމެދުގައި ނުދެކެވޭ އެތައް ވާހަކައެއް ކޮފީ މޭޒު ދޮށުގައި ތިބެގެން މިފަހަރު ދެއްކުނެވެ. ޤައިސްދެކެ އޭނާގެ ދަރިފުޅު ލޯބިވާކަން އޭނާއަށް އެނގެއެވެ. އެ ދަރިފުޅުގެ އުފާވެރިކަން އޭނާއަށް ވަރަށް މުހިންމެވެ. އެ ދަރިފުޅުގެ ހަޔާތައް އޭނާގެ ދެކެ އިންތިހާއަށް ލޯބިވާނޭ ބައިވެރިއަކު ލިބުމަކީ ޤައިސްގެ ހިތުގެ ދުޢާއެވެ. ކަންކަން ކުރުމަށް ލޫކަން ކިތަންމެ ކުޅަދާނަޔަސް އޭނާގެ ހިތަކީ ކިހާ ނާޒުކު އެއްޗެއްކަން ޤައިސްއަށް އެނގެއެވެ. އެ ދަރިފުޅުގެ ހިތް ކަމަކަށް ލެނބިއްޖެނަމަ އޭނާ އެކަމަކަށް ގޮސް ހުސްވެދާނެއެވެ. ކަންބޮޑުވަނީ އެހެންވެއެވެ. ހަޔާތެއް ފަށަން ގަސްދުކުރާ ހިނދު އެ ދަރިފުޅުގެ ހިތް ހަލާކުވެދާނެތީއެވެ. އެހެންނަމަވެސް ދުނިޔެއަކީ ތަޖުރިބާ ގިނަ ތަނެކެވެ. ދަސްކުރާން ލިބޭ ފިލާވަޅުތައް ގިނައެވެ. މިހާރު ލޫކަންއަކީ ފުރާފުރިހަމަވެފައި ހުރި ޒުވާނެއްކަމަކު އޭނާއަކީ ޤައިސްގެ ހުރި ހަމައެކަނި ދަރިފުޅެވެ. އަދިވެސް އެއަތުގައި ހިފައިގެން މަގުދައްކަމުން ހިނގާން ޤައިސް ހުރީ ތައްޔާރަށެވެ.\nމަރިޔަންދީއާ ކުރިމަތިލާން ތައްޔާރުވެގެން ހުރި ލޫކަންއަށް ވަގުތު ދާލެއް ލަސްވިއެވެ. އިރުއިރުކޮޅާ އަތުކުރީ އޮތް ގަޑިއަށް ބަލާލައެވެ. ކޮޓަރިތެރޭ ދެކޮޅަށް ހިނގާލާފައި އައިސް ބެލްކަންޏަށް ނުކުމެގެން ހުރި ދޮރުކައިރީ މަޑުކޮށްލިއެވެ. ފަރުދާތައް އިނގިލިތަކުން އެއްފަރާތްކޮށްލާ ޚާދިމުން ތިބޭ އިމާރާތައް ސިއްރުން ބަލާލިއެވެ. ފަތިހު ފަތިހާ އައިރާގެ ކޮޓަރީގެ ކުޑަދޮރު ހުޅުވާގޮތަށް ވަރަށް ދަންވަންދެން ވެސް ބައެއް ރޭ ރޭ ހުރެއެވެ. މިރޭ ވެސް އަދި ހުރީ އެ ކުޑަދޮރު ހުޅުވާފައެވެ. ތަފާތު ޚިޔާލުތަކާއެކު އެ ދިމާއަށް ބަލަން ލޫކަންއަށް ހުރެވުނެވެ. އައިރާގެ ޚިޔާލުތަކުގައި ވަގުތު ދާގޮތެއް އޭނާއަކަށް ނޭނގެއެވެ. ގަޑި ބަލާލި އިރު އެގާރަގަޑި ސާޅީސްފަހެއް ހިނގަނީއެވެ. އަވަސް އަވަހަށް ކޮޓަރިން ނުކުތެވެ.\nބަދިގެއަށް ލޫކަން އައިސް ވަންއިރު ކާމޭޒު ދޮށުގައި ހުރި ގޮނޑިތަކުން ގޮނޑިއެއްގައި ކެތުލީނު އިނެވެ. ފާރު ކައިރީ އެއްފަރާތުގައި ހުރި ކަބަޑުސެޓުގައި ލެނގިލައިގެން މަރިޔަންދީ ހުއްޓެވެ. ދެ މީހުން ވެސް ތިބީ ހާސްކަމެއްގެ ތެރޭގައިކަން އެ މޫނުތައް ހެކިވެއެވެ. ލޫކަންގެ ހިލަން ވުމާއެކު ދެ މީހުން ވެސް ސަމާލުވެލިއެވެ. ކެތުލީނު ވެސް އަވަހަށް ތެދުވިއެވެ. ނަމަވެސް ލޫކަން އަތުން އިޝާރާތްކޮށްލީ އިށީނދެ އިނުމަށެވެ. މަރިޔަންދީއަށް ވެސް އަންގާލީ އައިސް އިށީނުމަށެވެ. މޭޒު ދޮށުގައި ތިން މީހުން ތިބިއިރު ސައްލާކުރާން ތައްޔާރަށް އޮތް މަޖިލީހެއް ކަހަލައެވެ.\n"އަހަންނަށް އައިރާއާ ބެހޭ ވާހަކަތައް ކިޔައިދޭން މަރިޔަންދީ ގާތުގައި ބުނެބަލަ" ކެތުލީނަށް ބަލާލާފައި ލޫކަން ބުންޏެވެ.\n"ލޫކަން. ބައެއް ކަހަލަ ކަންތައްތަކަކީ އެނގުމަށްވުރެ ނޭނގުނިއްޔާ ރަނގަޅު ކަންކަން. އެހެންވީމަ އެ އަންހެންކުއްޖާ ބެހޭ ކަންތައްތައް އޮޅުންފިލުވަން މަސައްކަތްނުކުރޭ" މަރިޔަންދީ ބުނި އެއްޗެއް ކެތުލީނު އޮޅުން ފިލުވައިދިނެވެ.\n"އަހަރެން އެނގެން ބޭނުން. އޭނާއަކީ މިގޭ މަސައްކަތްކުރާ މީހެއް ނޫން. ކުރީން އަހަރުމެންނާއެކު އެއްތަނެއްގައި އުޅެފައި މިހާރު އޭނާ މަރިޔަންދީމެން އުޅޭ ބަޔަށް ގެންދަން ޖެހުނު ސަބަބެއް ވެސް އޮންނާނެއެއްނު" ރުބީނާއަށް އިތުބާރު ނުކުރާކަން ޚާދިމުންގެ ކުރިމަތީ ހާމަކުރާން ލޫކަން ފަސްޖެހުނެވެ.\n"އެ އަންހެންކުއްޖާގެ ބަދުނަސީބު ވާހަކަ އަޑުއަހައި ލޫކަންއަށް ކޮށްދެވޭނެކަމެއް ނޯންނާނެ. އެއީ މިގޭގައި އޮޅުމަކުން ހައްޔަރުވެފައި އިން ދޫންޏެއް. އުއްދުއްސައިގަންނަން ބޭނުންވިޔަސް ދެވަރަ ކޮށާލާފައިވުމުން އަމިއްލަ ނަސީބާމެދު ހިތްހެޔޮކޮށްލައިގެން އިނީ. ފުރާނަ ހުއްޓެއްކަމަކު ދިރިމެއްނެތް"\n"ތިހާލު އޭނާއަށް ޖެހެންވީ ކީއްވެ؟" ލޫކަން ސުވާލު ކުރިއެވެ.\n"ހަޤީޤަތް އެނގެން ލޫކަން ތިހާ ބޭނުންވަނީ ކީއްވެ؟ އެ އަންހެންކުއްޖާއަކީ ބީރައްޓެއްސެއް. މިގޭގައި އިން ދުވަސްކޮޅެއްގެ މެހެމާނެއް" މަރިޔަންދީގެ ވާހަކަ ހުރި ގޮތުން އޭނާ ހަޤީޤަތް ހާމަނުކުރާން އުޅޭ ކަހަލައެވެ.\n"މަރިޔަންދީ! އަހަންނަށް ވެސް ކޮށްދެވޭނެ ކަމެއް އޮތިއްޔާ އެނގޭނީ ވެސް ހަޤީޤަތް އެނގުނީމައެއްނު" މަޑުމައިތިރިކަމާއެކު ލޫކަން ބުނެލިއެވެ.\n"އޭނާއަކީ ރުބީނާގެ ޅީދަރިފުޅު. ދުނިޔޭގައި އެކަނިވެފައި މިހާރު އޭނީ. އޭނާއާ އަޅާލަން ތިބި މީހުންނާ އޮތިއްޔާ އޮތް ގުޅުމެއް ވަނީ ކެނޑިފައި. މަދަދަށް އެދޭނޭ ފަރާތެއް އޭނާ ހެއްދެވި ކަލާނގެ ނޫނީ ނުވޭ. ވިހެއުމުން އޭނާ މިގެއިން ނުކުންނާން ޖެހޭނެ. ރުބީނާ ކުރީން އިން މީހާ... އައިރާގެ ފިރިމީހާގެ ބައްޕަ ވަރަށް ހެޔޮ ކަމަށްވަނީ. އެކަމަކު އެމީހުންގެ ޚަބަރެއް ވެސް ނުވޭ. އަސްލު ނުވަނީކީ ނޫން. ވިޔަ ނުދިނީ... އައިރާ ބުނާ ގޮތުންނަމަ އޭނާ އެނބުރި ދާން އޮތީ އުޅެބޮޑުވި ރަށަށް. އެކަމަކު އެ ރަށުގައި އޭނާ ވަންނާނޭ ހިޔާވައްސެއްހާ ހިސާބު ވެސް ނެތް. އޭނާގެ ވަރަށް ގާތް އެކުވެރިއަކު ރަށުގައި ހުންނާނެކަމަށް ބުނި. އެ އެކުވެރިޔާ އައިރާއަށް އެހީވާނެކަމުގައި ވެސް ބުނި. ގޮތެއް ނެތިފައި އިން ނިކަމެތި އަންހެންކުއްޖެއް އެއީ. އޭނާގެ ބަނޑުގައިވާ ދަރިފުޅާ މެދު އޭނާ އަބަދު އިންނަނީ ބިރުން. ރުބީނާގެ ހިޔަނި އެޅިފައިވާތީ. އޭނާ ދާން އުޅެފިނަމަ ބަނޑުގައި އޮތް ދަރިފުޅު ވެސް ސަލާމަތް ނުވާނެ. މިގޭ ހަތަރު ފާރުގެ ތެރެއިން އޭނާ ނުކުތުމުގެ ހުއްދައެއް ނޯވޭ"\nތުނބަށްއަތްދީގެންއިން ލޫކަންއަށް މަރިޔަންދީގެ ވާހަކައަށް ބުނާނޭ އެއްޗެއް ނޭނގުނެވެ. އޭނާ އެއްފަހަރު ކެތުލީނަށް އަނެއްފަހަރު މަރިޔަންދީއަށް ބަލާލިއެވެ. ކެތުލީނަށް ވެސް ހަޤީޤަތް އެނގުނީ އަދި ކިރިޔާ އެވެ. ވާހަކަ ދައްކަމުން ގޮސް އޭނާގެ ދެ ލޯ ވަނީ ފެންކަޅިވެފައެވެ. އޭނާ އަބަދު އައިރާ ހެއްވާލަން މަސައްކަތް ކުރެއެވެ. އެހެންނަމަވެސް އައިރާގެ ދިރިއުޅުމުގެ ހަޤީޤަތް އެނގުނީ އަދިކިރިޔާއެވެ. އޭނާ ހިތާމަ ކުރާވަރު އެނގުނީ މިރެއެވެ. ލޮލުން ފާޅުވެގަތް ކަރުނަތައް ކޯތާފަތުން ފައިބަން ގަސްދުކުރި ހިނދު ނިކަން އަވަހަށް ކެތުލީނު ދެއަތުން ލޯ ފުހެލިއެވެ.\n"އޭނާ ފިރިމީހާ..." އެތައް އިރަކު ހިމޭނުން އިނދެފައި ލޫކަން އަހާލިއެވެ.\n"މަރުވީ. މިގެއަށް އައި އިރު އޭނާ މަރުވިތާ ގިނަ ދުވަހެއް ނުވޭ" މަރިޔަންދީ ބުނި އެއްޗެއް ކެތުލީނުގެ ކުރެހިފައިވާ އަޑުން އޮޅުން ފިލުވައިދިނެވެ. ހަށިފުރާ ނޭވާއެއްލާން އުޅުނު ފަދައިން ލޫކަން ހަށިގަނޑު ތެދުކޮށްލިއެވެ. އިވިގެންދިޔަ ވާހަކަތަކުން އޭނާއަށް ކޮށްފައިވާ އަސަރު ފޮރުވާލަން އުޅުނެވެ. ތިރީ ތުންފަތުގައި ދޫ ހިންގާލުމާއެކު ދަތްއަޅާލި ގޮތުން ހީވީ އިހުސާސްތައް ހިފަހައްޓަން މަސައްކަތް ކުރަމުން ދިޔަ ހެނެވެ. ދެބުމަ ހިއްލާލާ އެހާމެ އަވަހަށް ކައިރި ކޮށްލިއެވެ. މިވަގުތު އޭނާއަށް ވަމުންދިޔަ ގޮތް ޚުދު އޭނާއަކަށް ވެސް ނޭނގެއެވެ. ހީކުރި ވަރަށް ވުރެ އައިރާގެ ދިރިއުޅުމަށް ބިންދާލި ރާޅު ވަރުގަދަ އެވެ. ޣަރަޤުވަމުން ދާއިރު އެ އަންހެންކުއްޖާ ސަލާމަތްކުރެވޭނެކަމާމެދު ލޫކަންގެ ހިތުގައި ވެސް ވީ ސުވާލެކެވެ.\n"ލޫކަން އެހާވަރުން އެނގެން ބޭނުންވީމަ މި ކިޔާދިނީ. ދައްތަ ނަޞޭޙަތެއް ދޭންތަ؟ ބައްޕަގެ ކައިވެނި އެ ކުރެވުނީ ވަރަށް ދުވަސްވާންދެން އެކަނިވެރިކަމުގައި އުޅުމަށްފަހު. އެހެންވީމަ ކުއްލިއަކަށް ޖޯޝުގައި ފިޔަވަޅެއް ނެގުން ރަނގަޅެއް ނުވާނެ. ދައްތަ ޤަބޫލު ކުރަނީ ލޫކަންއަކީ އެއަށްވުރެ ވިސްނޭ ކުއްޖެއް ކަމަށް. ދުނިޔޭގައި އެކި ހާލުގައި އުޅޭ މީހުން އުޅޭ. އެއިން ކޮންމެ މީހަކަށް އެހީވާން ބޭނުންވިޔަސް ނުވެވޭ ފަހަރު ވެސް އަންނާނެ. އެކަން ލޫކަން ޤަބޫލު ކުރާންވާނެ" މަރިޔަންދީ ވާހަކަދެއްކީ ލޫކަންއަށް ބަލަން އިނދެއެވެ. އޭނާ ބުނާންވީ އެއްޗެއް ބުނެ ނިންމާލާފައި ކެތުލީނަށް ބަލާލިއެވެ. ބޯޖަހާލި ކެތުލީނު އިނގިރޭސި ބަހުން ވާހަކަދައްކަން ފެށިއެވެ. (ނުނިމޭ)


Insaanun Gothah Hingaa Gorilla Eh, Ethah Bayaku Hairaan Kolaifi! - Vaguthu\nއިންސާނުން ގޮތަށް ހިނގާ ގޮރިއްލާއެއް އެތައް ބަޔަކު ހައިރާން ކޮށްލައިފި !\n2 އަހަރު ކުރިން ( މާޗް 24, 2018 )\nއިންސާނުންނާއި ޖަނަވާރުންގެ މެދުގައި ވެސް ދާދި އެއްގޮތް ގޮތްތަކެއް ހުންނަ ކަމަށް ސައިންސްވެރިނާއި އަލަށް ހަދާ ދިރާސާ ތަކުން ދައްކާ އިރު ރާމާ މަކުނާއި ގޮރިއްލާ އަކީ އިންސާނުންގެ މިޒާޖު ވަރަށް ގާތް ކުރާ ދެ ޖަނަވާރެވެ.\nއެމެރިކާގެ ފިލިޑޯފިއާގެ ޒުލެއްގައި ދިރި އުޅޭ އުމުރުން 18 އަހަރުގެ ލުއިސް ނަމަކަށް ކިޔާ މި ގޮރިއްލާ އަކީ އިންސާނުން ހިނގާ ގޮތަށް ދެ ފައިމައްޗަށް ކޮޅަށް ތެދުވެ ހިނގާ ގޮރިއްލާއެކެވެ. ލުއިސް ހިގާފައި ދާ މަންޒަރު ދައްކުވައިދޭ ވީޑިއޯއެއް މީސް މީޑިއާގައި އާންމުވެފައި ވާއިރު އެތަށް ބަޔަކު ދަނީ މި ވީޑިއޯ ފެނި ހައިރާންވަމުންނެވެ.\nއާންމުވެފައި ވާ ވީޑިއޯގައި ފެންނަނީ ލުއިސް ދެ އަތަށް ދެ އާފަލު ލައިގެން ވަރަށް ހަލުވިކޮށް ހިނގާފައި ދާ މަންޒަރެވެ. ލުއިސް މިގޮތަށް ހިނގާފައި ދަނީ ބިންމަތި ހަޑިވެފައި ހުރުމުން ކަމަށް އެމެރިކާގެ ފިލިޑޯފިއާގެ ޒުލުން ބުނެއެވެ.\nލުއިސް އަކީ އަބަދުވެސް ސާފުތާހިރުކޮށް އުޅޭ ގޮރިއްލާއެއްކަމަށް އެ ޒުލުން ބުނެއެވެ.\nއިސްކޮޅުގައި6ފޫޓު އަދި ބަރުދަނުގައި 200 ކިލޯ ހުރި ލުއިސްއާ ބެހޭ ގޮތުން ފިލިޑޯފިއާގެ ޒުލުގެ އޮފިޝަލަކު ވިދާޅުވީ ގޮރިއްލާތަށް ދެ ފައިމައްޗަށް ހުރެ ގޮރިއްލާ ހިނގާ މަންޒަރަކީ އާންމު ކަމެއް ކަމަށާއި ނަމަވެސް ލުއިސްގެ ކިބައިން މިކަން މާބޮޑަށް ފާހަގަ ވާކަމަށެވެ.\nބައެއް މީހުން ވަނީ ލުއިސްގެ ވީޑިއޯއަކީ އެޑިޓް ކޮށްފައިވާ ފޭކް ވީޑިއޯ އެއް ކަމަށް ބުނެފައެވެ. އަދި އެއް ބަޔަކު ބުނަނީ އެއީ ގޮރިއްލާއެއްގެ ކޮސްޓިއުމް އަޅުވާފައި ހުރި މީހެއް ކަމަށެވެ.


Israel Ge Aiy Dhashuve, Aailaage5Meehun Shaheedhu, Salaamaivee Anhen Kujjaa Aa Bappa! - Vaguthu\nއިސްރާއީލްގެ އަތް ދަށުވެ، އާއިލާގެ5މީހުން ޝަހީދު، ސަލާމަތްވީ އަންހެން ކުއްޖާ އާއި ބައްޕަ!\n8 މަސް ކުރިން ( މެއި 18, 2021 )\nސަލާމަތްވި ކުޑަ އަންހެން ކުއްޖާއަށް ފަރުވާ ދެނީ.\nއިސްރާއީލް ސިފައިންގެ އަނިޔާވެރި، ލާއިންސާނީ އަމަލުތަކުގެ ސަބަބުން ޒަހަމްވި އެއް ކުޑަ ކުއްޖަކީ އުމުރުން ހަ އަހަރުގެ ސުޒީއެވެ. ސުޒީއަށް ހޭވެރިކަން ވެރިވީ ކުށެއް ނެތި ލިބުނު އަނިޔާތަކަށް ހޮސްޕިޓަލުގައި ފަރުވާ ދެމުން ދަނިކޮށެވެ. އިސްރާއިލުން ޣައްޒާއަށް ދިން ހަމަލާއެއްގައި މަންމަ އާއި ބައްޕަ އާއި އާއިލާގެ ހަތަރު މެމްބަރުންނާއެކު ސުޒީ ދިރިއުޅެމުން ދިޔަ ގެ ވަނީ ސުންނާފަތިވެފައެވެ. ހަމަލާގައި މަންމަ އާއި އާއިލާގެ ދެން ތިބި ހަތަރު މީހުން ޝަހީދުވީއެވެ. ހަތް މެމްބަރުންގެ އާއިލާގެ ތެރެއިން ސަލާމަތްވީ ހަމައެކަނި ސުޒީ އާއި އޭނާގެ ބައްޕައެވެ.\nއިމާރާތް ފުނޑު ފުނޑުވެ ބިމަށް އެޅިފައިވާ ގާތަކާއި، އެހެނިހެން ކުނިބުނިތަކުގެ ތެރޭގައި ސުޒީ ތާށިވެފައި ހަތް ގަޑި އިރު އޮތް ކަމަށް ރިޕޯޓުތައް ބުނެއެވެ. ރެސްކިއު ޓީމުގެ ބުރަ މަސައްކަތުން އެތަނުން ސަލާމަތްކޮށް ލިބިފައިވާ ޒަހަމްތަކަށް ފަރުވާކުރުމަށް ޝިފާ ހޮސްޕިޓަލަށް ސުޒީ ފޮނުވިއެވެ. ސުޒީގެ ބައްޕަ ރިޔާދު އަށް ވެސް އަނިޔާވެ އެ ހޮސްޕިޓަލުގައި ފަރުވާދޭން ފެށިއެވެ.\nހަތް މެމްބަރުންގެ އާއިލާގެ ތެރެއިން ސަލާމަތްވި ފިރިހެން މީހާ.\nކުޑަ އަންހެން ކުއްޖެއްގެ ހަޔާތުގައި އެންމެ މުހިންމު މީހަކަށް މަންމަ ވާއިރު، އިސްރާއިލުގެ ނުބައި ނުލަފާ އަމަލުތަކުގެ ސަބަބުން މިއަދު ސުޒީ އެވަނީ މަންމަ އާއި ވަކިވާން މަޖުބޫރުވެފައެވެ. އާއިލާއާ ވަކިވެ، ނިކަމެތިވެފައި ޣައްޒާގައި އެތައް ކުދިންނެއް ތިބި ކަމަށް ރިޕޯޓުތައް ބުނެއެވެ.\n"ދަރިފުޅާ، މާފް ކުރޭ. ދަރިފުޅު އެހީއަށް އެދި ގޮވި ވަގުތު ނުދެވުނީ" ހޮސްޕިޓަލަށް ފަރުވާއަށް ސުޒީ ގެންދެވުމުން ބައްޕަ ބުންޏެވެ. ސުޒީގެ ބައްޕަ ބުނެއެވެ.\nއިސްރާއިލުން ދެމުން ގެންދާ ހަމަލާ ތަކުގައި އެތައް ބަޔަކަށް ދަނީ އަނިޔާވަމުންނެވެ. މިހާތަނަށް ޝަހީދުވި ކުޑަކުދިންގެ އަދަދު ވެސް ވަނީ 60 އަށް އަރައިފައެވެ. އަދި މި ހަމަނުޖެހުންތަކުގައި ޝަހީދުވި މީހުންގެ އަދަދު 211 އަށް ވަނީ އަރައިފައެވެ.\nމެއި 18, 2021 10:28\nތިހެން ނުވީސް މަގުމަތީ އުޅުންނަމަ\nމެއި 18, 2021 10:34\nބަ އިޑަންގެ ދަރި އާ އި އަނބި މީހާ ކާރު އެކްސިޑެޓްގަ ނިޔާވީމާ ދެރަވި ވާހަކަ ބުނި އެކަމު ފަލަސްތީނަށް ބޮން އަޅާ އާއިލާތަ އް މަރުވެދާ އިރު އެކަމަށް ތާ އީދު ކުރަނީ ކޮންކަހަލަ އަމި އްލަ އެދުން ބޮޑު މީހެ އް


MTCC ge hissaa vikkaigen libunee 188 million rufiyaa | Mihaaru\nއެމްޓީސީސީގެ ހިއްސާދާރުންނަށް ހިއްސާ ވިއްކުމާ ބެހޭ މައުލޫމާތު ދިނުމަށް އެ ކުންފުނީގެ ޓީމެއް ރަށަކަށް ގޮސް މައުލޫމާތު ދެނީ. ފޮޓޯ: އެމްޓީސީސީ\nއެމްޓީސީސީގެ ހިއްސާ ވިއްކައިގެން ލިބުނީ 188 މިލިއަން ރުފިޔާ\n30 ޖެނުއަރީ 2018 - 14:413comments\nސަރުކާރާއި އާއްމުން ހިއްސާވާ ކުންފުނިން ނެރުނު ނޫސްބަޔާނެއްގައި ބުނީ ހިއްސާ ވިއްކަން ހުޅުވާލި މުއްދަތު މިދިޔަ އަހަރުގެ ޑިސެމްބަރު 31 ގެ ނިލަޔަށް ހަމަވިއިރު، 4،334 ހިއްސާދާރުން ގަނެފައި ވަނީ 188.3 މިލިއަން ރުފިޔާގެ ހިއްސާ ކަމަށެވެ. އެ ކުންފުނިން ހުޅުވާލީ ހިއްސާދާރުންނަށް ފަސް މިލިއަން ހިއްސާ ވިއްކުމަށެވެ. ނަމަވެސް އެ މުއްދަތު ހަމަވިއިރު ވިކިފައި ވަނީ ތިން މިލިއަން ހިއްސާ އެވެ.\nއެމްޓީސީސީން ވަނީ އާއްމުންނެކޭ އެއްގޮތަށް ސަރުކާރަށް ވެސް އެ ހިއްސާ ގަތުމުގެ ފުރުސަތު ދީފަ އެވެ. ސަރުކާރަށް އެ ފުރުސަތު ދޭން ނިންމީ ކޮންނަ ބޯޓު، މަހާޖައްރާފު ގަންނަން ސަރުކާރުން 11 މިލިއަން ޑޮލަރު (169.6 މިލިއަން ރުފިޔާ)ގެ ލޯނެއް ދިނުމުންނެވެ.\nއެހެން ކަމުން އެމްޓީސީސީން ވިއްކަން ހުޅުވާލި ހިއްސާގެ ތެރެއިން ވިކުނީ 18 މިލިއަން ރުފިޔާގެ ހިއްސާ އެވެ. އަދި ހިއްސާ ވިއްކައިގެން ލިބުނު 188 މިލިއަން ރުފިޔާގެ ތެރެއިން 169.6 މިލިއަން ރުފިޔާއަކީ މަހާޖައްރާފު ގަންނަން ދިން ލޯނެވެ. އެ ލޯނު މިހާރު ވަނީ އިކުއިޓީއަށް ބަދަލުކޮށްފަ އެވެ.\nމިދިޔަ އޮކްޓޯބަރު 19 ގައި އެމްޓީސީސީން ހުޅުވާލީ އެ ކުންފުނީގެ ހިއްސާ އޮންނަ ކޮންމެ މީހަކަށް އެ މީހެއްގެ އަތުގައި ހިއްސާ އޮތް މިންވަރަށް ހިއްސާ ގަނެވޭ ގޮތަށެވެ. ހިއްސާއެއް ވިއްކީ 62ރ.ގެ ރޭޓުންނެވެ.\nއެ ކުންފުނިން ވަނީ ރާއްޖޭގެ ވަރަށް ގިނަ ރަށްރަށަށް ދަތުރުކޮށް ހިއްސާ ވިއްކަން މަސައްކަތްކޮށްފަ އެވެ.\nއެމްޓީސީސީން ބުނިގޮތުގައި ލިސްޓިން ގަވައިދުގައިވާ ގޮތުގެ މަތިން ކަނޑައެޅި ހިއްސާ ލިސްޓް ކުރަން މޯލްޑިވްސް ސެކިއުރިޓީ ޑިޕޮޒިޓަރީއަށް ވަނީ ފޮނުވައިފަ އެވެ.


Nidhaa iru AC aai fankaa jehun rangalheh noon! | Hurihaa.mv\nނިދާއިރު އޭސީއާއި ފަންކާ ޖެހުން ރަނގަޅެއް ނޫން!\nLast updated on 22 Dec 2021, 08:50\nނިދާއިރު އޭސީއާއި ފަންކާ ޖެހުން ރަނގަޅެއް ނޫން\nނިދާއިރު އޭސީ އާއި ފަންކާ ވެސް ޖަހާ މީހުން ވަރަށް ގިނަ އެވެ. އޭސީ 16 ގައި ހުންނައިރު ވެސް ފަންކާ ވެސް ފުލްކޮށްލައިގެން ނިދާ މީހުން އުޅެ އެވެ.\nއޭސީ ޖައްސައިގެން ފަންކާ ވެސް ޖަހަނީ ފިނި ނުވާތީ ނޫން ކަމަށް މިގޮތަށް ކަންތައް ކުރާ ވަރަށް ގިނަ މީހުން ބުނެ އެވެ. އެ މީހުން ބުނަނީ ފަންކާ ނުޖަހާ ނަމަ މާ އަޑު މަޑު ކަމަށާއި ފަންކާގެ އަޑާ އެކު ފަސޭހައިން ނިދޭ ކަމަށެވެ. އަނެއް ބަޔަކަށް ބޭނުންވަނީ ފަންކާގެ ވައި އައުމެވެ. އެކަމަކު ފަންކާ އާއި އޭސީ އެއްކޮށް ޖައްސައިގެން ނިދުން އެއީ ރަނގަޅުކަމެއް ނޫނެވެ.\nއޭސީ ޖައްސާފައި ހުންނަ އިރު ކޮޓަރީގެ ތެރޭގައި އެކި ކަހަލަ ޑަސްޓް ނުވަތަ ކުނޑިކޮޅު އުޅޭ ނަމަ އެ ގުޑާނުލައި ހުންނާނެ އެވެ. ނަމަވެސް ފަންކާ ޖެހުމުން އެ ހުރިހާ އެއްޗެއް ކޮޓަރީގެ ތެރޭގައި ދައުރުވާން ފަށާނެ އެވެ. ފަންކާގެ ފިޔަތަކުގެ މަތީގައި ވެސް ހިރަފުހާއި ކުނޑި އެއްވެފައި ހުންނާނެ އެވެ. އަދި އޭސީ ޖައްސައި ފަންކާ ޖެއްސުމުން އިތުރަށް އެ ކުނޑިތައް ދައުރުވާނެ އެވެ. އެހެންވުމުން ސައިނަސް މައްސަލަ އުޅޭ މީހުންގެ އިތުރުން އެހެން މީހުންނަށް ވެސް އެކި ކަހަލަ އެލާޖީތައް ކުރިމަތިވެ އެވެ. އޭގެތެރޭގައި ރޯގާ ޖެހުމާއި ކިނބިހި އެޅުމުގެ އިތުރުން ނޭވާ ލުމަށް އުނދަގުވުން ހިމެނެ އެވެ.\nލޮލާއި ހަންގަނޑު ހިކުން\nއޭސީ ޖައްސާފައި ހުންނަ ކޮޓަރިތަކަކީ ވައިގައި ތެތްކަން ނެތް ނުވަތަ ހިއުމިޑް ނޫން ކޮޓަރިތަކެކެވެ. އެހެންވެ، ފަންކާ ޖެހުމުން މުޅި ކޮޓަރިތެރެއަށް އެ ހިއުމިޑް ނޫން ވައިތައް ޖެހެ އެވެ. އަދި ނަތީޖާއެއްގެ ގޮތުން ހަންގަނޑު ހިކެން މެދުވެރިވާނެ އެވެ. ހަންގަނޑު ހިކުމާއި ލޮލުގެ ތެރެ ހިކުން ވެސް މިކަމުގެ ސަބަބުން ދިމާވެ އެވެ. މިހެން ވުމުން ހަންގަނޑު ކުރަކި ވެ ހަލާކު ވެ އެވެ. އަދި ލޯ ހިކުމުން ބެލުމަށް އުނދަގުވެ ލޯ ހިރުވުން ފަދަ ކަންތައްތައް ކުރިމަތިވާނެ އެވެ.\nއޭސީން ފިނި ވާއިރު ފަންކާ އެހާ ބާރަށް ޖަހާފައި ހުންނަ އިރު އެކަމުގެ ސަބަބުން މަސަލް ޓެންސް ވުން ނުވަތަ އަކުނިވަޔަށް ދެމުމަކީ އެކަށީގެންވާ ކަމެކެވެ. ރާއްޖޭގައި ހުންނާނީ ގިނައިން ސީލިންގު ފަންކާ އެވެ. މިފަދަ ފަންކާގެ ސަބަބުން މުޅި ކޮޓަރިއަށް ބާރު ސްޕީޑުގައި ވައި ޖެހޭނެ އެވެ. އެކަމަކު އޭސީގެ ފިންޏާ އެކު އެހާ ބާރަށް ގަޔަށް ވައިޖެހޭ ނަމަ ހަށިގަނޑަށް ނުރައްކާ ވެދާނެ އެވެ.\nއިސްމާލު33 weeks ago\nއޭސީ ޖެއްސީމަ ވައި ދައުރު ވާނީ. ކުނޑިތައް އޭސީއަށް ދަމާނީ. ވަރަށްވެދުން\nބޭބެ4weeks ago\nފަންކާ ޖެހުމުން ހިރަފުސްތައް މައްޗަށް އަރާ އޭސީގެ ފިލްޓަރ ތެރެއަށް ދިއުމުގެ ފުރުސަތު ބޮޑެވާނެ ނޫންތަ؟ ހަފްތާއަކު އެއް ފަހަރު އޭސީ ފިލްޓަރް ސާފުކުރާނަމަ ރަނގަޅު ކަންނޭގެ ކޮޓަރި ސާފު ކޮށް ބަހައްޓަން ފަންކާ ވެސް ޖަހަން.


ސުލްޠާން އިބްރާހީމް - ވިކިޕީޑިއާ\nސުލްޠާން އިބްރާހީމް އަކީ ދެފަހަރެއްގެ މަތީން ދިވެހި ރަސްކަމުގެ ތަޚްތުގައި ރެދަލި ކުރެއްވި ރަސްކަލެކެވެ. އެގޮތުން ސުލްޠާން އިބްރާހީމް ފުރަތަމަ ރަސްކަންކުރެއްވީ މީލާދީން 1397 ން 1398 އަށެވެ. އެއީ ހިޖުރައިން 800 ވަނަ އަހަރުގައެވެ. ފުރަތަމަ ފަހަރު ރަސްކަމަށް އިސްވެ ވަޑައިގަތި ހިޖުރައިން 800 ވަނަ އަހަރުއެވެ.\nސުލްޠާން އިބްރާހީމް ފުރަތަމަ ފަހަރު ރަސްކަމަށް އިސްވުމަށްފަހު، ރަސްކަން ކުރައްވާތާ4މަސްވީތަނާ އޭނާގެ ބޮޑު ބޭބެ ސުލްޠާން ޙުސައިން މީނާގެ އަތްޕުޅުން ރަސްކަން ދަމައިގަންނަވައިފި އެވެ. މިކަން ހިނގީ ހިޖުރައިން 800 ވަނަ އަހަރު ގައެވެ.\nސުލްޠާން އިބްރާހީމް ދެވަނަ ފަހަރު ރަސްކަންކުރެއްވީ މީލާދީން 1411 ން 1420 އަށެވެ. އެއީ ހިޖުރައިން 814 އިން 822 ވަނަ އަހަރަށެވެ. ދެވަނަ ފަހަރު ރަސްކަމަށް އިސްވެ ވަޑައިގަތި ހިޖުރައިން 814 ވަނަ އަހަރުއެވެ. އެފަހަރު 8 އަހަރާއި،9މަސްދުވަސް ވަންދެން ރަސްކަން ކުރެއްވި އެވެ. އެހެން ކަމުން ޖުމްލަ އެކު9އަހަރާއި 1 މަސް ދުވަހުގެ މުއްދަތަށް ރާއްޖޭގެ ރަސްކަން މިރަދުން ކުރެއްވި އެވެ.\nއައްސުލްޠާން އިބްރާހީމް ސިރީ ދަންމަރު ވީރު މަހާރަދުންނަކީ އައްސުލްޠާން ޙަސަން(ސުލްޠާން ޙަސަން އަލްހިލާލީ)ގެ ދަރިކަލެކެވެ. އައްސުލްޠާން އިބްރާހީމް އަވަހާރަވީ ހިޖުރައިން 822 ވަނަ އަހަރު ގައެވެ.\nސުލްޠާން ޙަސަން އަލްހިލާލީ ދިވެހިރާއްޖޭގެ ރަދުން\n- ފަހުން ވަޑައިގަތީ:<br./>ސުލްޠާން ޙުސައިން\nސުލްޠާން ޢީސާ ދިވެހިރާއްޖޭގެ ރަދުން\n- ފަހުން ވަޑައިގަތީ:<br./>ސުލްޠާން ޢުޘްމާނު (ދެވަނަ)\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ7ފެބްރުއަރީ 2010، 23:01 ގައެވެ.


Raees Maumoonge Thaureef Fuluhunnah - Vaguthu\nކުރީގެ ރައީސް މައުމޫން – ވަގުތު އިމޭޖްސް: އަމީން ފަހްމީ\nނިރުބަވެރި ހަމަލާތަކާއި ދެކޮޅަށް ފުލުހުން ކުރަމުންދާ މަސައްކަތް ފާހަގަކުރައްވާ ކުރީގެ ރައީސް މައުމޫން އަބްދުލް ގައްޔޫމް ފުލުުހުންގެ މަސައްކަތަށް ތައުރީފު ކުރައްވައިފިއެވެ.\nރައީސް މައުމޫން ކުރެއްވި ޓްވީޓެއްގައި ވަނީ ފުލުހުންނަށް ސާބަސް ދެއްވާ، ފުލުހުން ކުރަމުންދާ މަސައްކަތް ވަރަށް ރަނގަޅު ކަމަށް ފާހަގަކުރައްވައިފައެވެ.\nއަދި ރައީސް އޮފީސް ޓެގް ކުރައްވާ ރާއްޖޭގައި ނިރުަބަވެރި ހަމަލާތަކުގައި ބައިވެރިވާ މީހުން ނުވަތަ ޓެރަރިސްޓުން ތިބި ތިބުން ނިމުމަކަށް ގެންނަން ޖެހޭ ކަމަށް އެމަނިކުފާނު ވިދާޅުވިއެވެ.\nރައީސް މައުމޫން ފުލުހުންނަށް ތައުރީފުކުރައްވާ ވާހަކަދައްކަވާފައި މި ވަނީ މި މަހުގެ ހަ ވަނަ ދުވަހުގެ ރޭ ކުރީގެ ރައީސް މުހައްމަދު ނަޝީދަށް އެމަނިކުފާނުގެ ގެކޮޅު ކައިރިން ނިރުބަވެރި ހަމަލާ އެއް ދިން މައްސަލައާ ގުޅިގެން ފުލުހުުންނަށާއި ސިފައިންނަށް ބޮޑެތި ފާޑުކިޔުންތަކެއް އަމާޒުވެފައިވާ ދަނޑިވަޅެއްގައެވެ. އެގޮތުން ރައީސް ނަޝީދަށް ނުރައްކާ އޮތްކަން ކުރިން ވެސް އެނގޭ އިރު އެފަދަ ހަމަލާ އެއް ދިނުމުގައި ކާމިޔާބު ވުމަކީ ފުލުހުންނާއި ސިފައިންގެ އިންޓެލެޖެންސް ފެއިލްވުން ނޫންތޯ އާއްމުންނާއި ބައެއް ސިޔާސީ ފަރާތްތަކުން ދަނީ ސުވާލު އުފައްދަމުންނެވެ.\nއަދި ރައްޔިތުންގެ މަޖިލީހުގެ ރައީސް، ރާއްޖޭގެ ކުރީގެ ރައީސް މުޙައްމަދު ނަޝީދުގެ ސެކިއުރިޓީ ބަލިކަށިވި ގޮތުގެ ތަހުގީގެއް ހިންގަން ރައްޔިތުންގެ މަޖިލީހުގެ ސަލާމަތީ ޚިދުމަތްތަކުގެ ކޮމިޓީ (241 ކޮމިޓީ) އިން ވެސް ވަނީ ނިންމައިފައެވެ. އެ ކޮމިޓީއިން ނިންމާފައިވަނީ ރައީސް ނަޝީދަށް ދޭން ޖެހޭ ސެކިއުރިޓީ މިދިޔަ ބުރާސްފަތި ދުވަހުގެ ރޭ ބަލިކަށިވެގެން ދިޔަ ގޮތުގެ މައްޗަށް ތަހުގީގެއް ކުރުމަށެވެ.\nމެއި 9, 2021 12:45\nހާދަ އެކަނިވެރި ނިކަމެތި ފޮޓޯއެއް! ޒަމާނެއްގައި ތިމާ ވަރުގެ މީހަކު ނެތިގެން ވަށައިގެން މެހިމާބުރުހެން މީހުން ތިބިނަމަވެސް މިއަދު ދުނިޔޭގެ ފިލާވަޅު ބައްލަވާ!\nމެއި 9, 2021 13:59\nތިމާވަ ރުމީހަކު ނެތިގެން ޔާމީނުވެސް އުޅުނީ. ޜަގަޅު ސަޜީއަތެއްކޮޢްފިނަމަ އަތްކަޑަންޖެހޭހިސާބުގަ މީހާއެހު ރީ.\nމެއި 9, 2021 12:46\nބަލަމައުމޫނު ރައީސް ނަސީދަކައް ހިތެއްރަގަޅެއްނުވާނެކަމުގެޖަލުގެ ތޭރިތައް ދެން ދެކެވެވާހަކައެ ފުޅިތޮށިމުގުރާފަ ބައްޕެން ކެއްކިވާހަކަ މިވަރުގެ ނުލަަފައި މީހެއްތި އްދިވެސްވއރުކަންބޭނުމީ ނަމޫނާބަލަންވީ ނަސީދުކަހަލަވެރިންބޭނުމީ\nހިތްތައް ދެނެވޮޑިގެންވަނީ ޚާލިޤުވަންތަ ﷲ ތަޢާލާ. އިންސާނަކަށް އަނެއް އިންސާނެއްގެ ހިތެއް ނޭގޭނެ.\nމެއި 9, 2021 16:32\nހިއްހޯދާކައް ނޫޅޭ މީހަކު... އޭނާ އަމަލީ ގޮތުން ކުރިކަމަކައް އަދަބު ދެނީ ދުނިޔޭގަ.\nއާހިރަތް ދުވަހުން އަދި އޭގެ އަޒާބު މާހިތިކޮއް ލިބޭނީ\nމެއި 9, 2021 13:51\nކޮބާ ކަޅުފޮށި ހޯދިގޮތް ކަމަކުނުދޭދޯ.\nމެއި 9, 2021 14:28\nމި ދެން ހާދަ ފޫހި މީހެކޭ. މީނަގެ ދިގު ތި ރީސް އަހަ ރު ރަށް ރަށުގެ ނިކަމެތި ކުދިން ކިޔަވަން އުޅުނު ހާލު 😤 ފޮތް ފަންސު ރު ގަނޑެއްވެސް ލިބުނުތޯ ބަލާނުލާ . ރައީސް ނަށީދު ހިލޭ ފޮތް ، ދަބަސް ދެންވެސް ބޭނުން ހު ރިހާ އެއްޗެއް ހިލޭ ދެއްވަން ފެއްޓެވީ. އެއީ ރައީސުންގެ ސިފަޔަކީ.\nވަށަަވަށައިގެން މީހުން ތިބުމަކުން ސަލާމަތެއް ނެތެއްނު؟\nހާމާނު ބަހެއް ބުނެލީތަ\nމައުމޫނު ކަލޭ ނަސް ރީނާއަށާއި އަންހެން ދެދަ ރިން އައު ރަ ނިވާނުކޮށް އުޅޭތީ އެމީހުންނަށް ތައު ރީފްކޮށްކޮށް ހު ރެބަލަ ތީ މިހާ ރު މިގައުމުގަ ލާދީނީ ބޮލެއް.


Mi haalathu eggothakah ves "ok" eh noon - AO News\nމި ހާލަތު އެއްގޮތަކަށް ވެސް “އޯކޭ”އެއް ނޫން!\nއޯޓިޒަމް ހުންނަ އެ ކުއްޖާ އަށް ވާހަކަ ދައްކާކަށް ކުރިއަކުން ނޭނގެ އެވެ. އަމިއްލަ ދުނިޔެ އަށް ގެއްލިފައި އެތައް އިރެއް ވަންދެން އިނދެ އެވެ. އަމިއްލަ ބޭނުންތައް ވެސް ބުނެދޭކަށް ނޭނގެ އެވެ. އެކަމަކު މީގެ އަހަރެއް ކުރިން ހޮސްޕިޓަލުން ދޭން ފެށި ތެރަޕީތަކުން ރަނގަޅު ބަދަލުތަކެއް ފެންނަން ފެށި އެވެ. ބައެއް ބަސްތައް ކިޔަން ފެށިއެވެ. ބޭނުންވާ ކަންކަން އިޝާރާތުން ކިޔައިދެ އެވެ. މުޅި އާއިލާ އަށް އުފާވެރިކަން ގެނުވި އެވެ. އުއްމީދުގެ ހުޅުކޮޅު ދިއްލުނެވެ.\nއެކަމަކު އެ ކުރިއެރުންތަކަށް ހުރަހަކަށް ވީ ކޮވިޑް-19 އެވެ. ފަރުވާތެރިކަމާ އެކު ދެމުން އައި ތެރަޕީތައް ހުއްޓުމާ އެކު ކުއްޖާގެ ކުރިއެރުންތަކަށް ވެސް ހުރަސް އެޅުނެވެ. މިއަދު އޮންލައިންކޮށް ތެރަޕީތައް ނަގަމުން އައި ނަމަވެސް ފުރިހަމަ ނަތީޖާއެއް ނުފެނެ އެވެ. އެ ކުއްޖާގެ ފަރުވާ އަށް ހުރަހަކަށް ވީ ކޮވިޑެވެ. މި ހާލަތެވެ.\nމިއީ އެންމެ ކުއްޖެއްގެ ވާހަކައެވެ. ކޮވިޑުގެ މި ހާލަތާ ގުޅިގެން ފަރުވާގެ ފުރުސަތުން މަހުރޫމް ވެފައި ތިބޭނީ އެފަދަ ކިތައް ކުދިންތޯ އެވެ؟ އެކަމުގެ ހިތާމަ ކުރަމުން ގެންދާނީ ކިތައް މަންމަ އާއި ކިތައް ބައްޕަ ހެއްޔެވެ؟\nމިދިޔަ މަހު އެކަނި ވެސް ރާއްޖެ އިން 4،000 އަށް ވުރެ ގިނަ މީހުންނަށް ކޮވިޑް ޖެހުނެވެ. ރާއްޖޭގައި މި ބަލި ޖެހިފައި ތިބި މީހުންގެ އަދަދު 8،500 އިން މައްޗަށް އަރަ އެވެ. ދުވާލަކު 100 އަށް ވުރެ ގިނަ މީހުން އެބަ ޕޮޒިޓިވް ވެ އެވެ.\nއެންމެ ފަހުން އަތޮޅުތެރެއަށް ވެސް ބަލި ފެތުރެމުން އެ ދަނީ ކަންބޮޑުވާން ޖެހޭ މިންވަރަކަށެވެ. މިހާރު ވެސް 35 ރަށެއްގައި ކޮވިޑަށް ޕޮޒިޓިވް 98 މީހަކު އެބަ ތިއްބެވެ. ދެ ރަށެއް އޮތީ މޮނީޓަރިންގަ އެވެ. ބަލީގައި މަރުވި މީހުންގެ އަދަދު 30 އަށް އަރަނީ އެވެ.\nހާލަތުގެ ނާޒުކުކަން ވަރަށް ވެސް ބޮޑެވެ. އިތުރު މީހުން މަރުވެ، ހާލަތު އަދިވެސް ދަށަށް ދާނެ ކަމުގެ ނުރައްކާތެރި ރަނގަބީލުގެ އަޑު ގައުމުގެ ހަ ފަރާތުން ދަނީ އިވެމުންނެވެ. މި އަޑުތަކާއި ފާއިތުވި ހައެއްކަ މަހުން ލިބުނު ތަޖުރިބާ އަށް ބަލާއިރު، ސަމާލުވާން ޖެހޭ ކަންކަން ގިނަ އެވެ. ފަރުދީ ފެންވަރުގައި ވެވުނު އިހުމާލުން ހޯދަން ޖެހޭ އިބުރަތް ގިނައެވެ. ގައުމު އޮޔާ ދާން ދޫކޮށްލުން “އޯކޭ” ވެގެން ވާކަށް ނެތެވެ.\nގައިދުރުކަމެއް ނެތި، ރެ އާއި ދުވާލު ޒުވާނުން އެ ތިބެނީ ކޮފީގަ އެވެ. ކެފޭ ރެސްޓޯރެންޓުތައް އޮންނަނީ ފުރި ބާރުވެފަ އެވެ. އެކުވެރި ރަހުމަތްތެރިންނާއި އާއިލާތައް، ޓީމު ޓީމަށް ބީޗުތަކަށް ޕިކުނިކު ދިއުމާއި ޕާޓީތައް ބޭއްވުން މި އޮތީ އާންމު ކަމަކަށް ވެފަ އެވެ.\nމަގުތަކަށް ބެލި ނަމަވެސް ހަމަ އެ މަންޒަރެވެ. ފިނިބުރު ޖަހައިލަން ނުކުމެ އުޅޭ މީހުންގެ އަދަދު ވެސް އެތައް ހާހަކުން ގުނޭނެ އެވެ. ޒުވާނުން ވީމާ ބަލީގެ ނުރައްކަލެއް ނެތޭ ބުނެ ފަރުޖައްސައިލަގެން ތިބެވޭކަށް ނެތެވެ. ރާއްޖެ އިން ކޮވިޑް ޖެހުނު މީހުންގެ އަދަދުން ބަލާ ނަމަ މެޖޯރިޓީ އަކީ އުމުރުން 18 އަހަރާއި 45 އަހަރުގެ މީހުންނެވެ. ނޫކަށިފުރައިގެ ޒުވާނުންނެވެ. ބޭރަށް ނުނިކުމެ ގޭގެ ބަލި އެނދުގައި އޮތް ކާފަ އާއި މާމަ އަށް އަދި ލޮބުވެތި މަންމަ އާއި ބައްޕައާ ހަމައަށް ކޮވިޑު އުފުލައިދޭ ސަވާރީއަކަށް ވެސް މިއަދު ވެފައި ވަނީ ޒުވާނުންނެވެ. މިއީ އެއްވެސް ހާލެއްގައި “އޯކޭ” ކަން ކަމެއް ނޫނެވެ.\nރާއްޖެ އިން ބަލި ޖެހުނު 60 އަހަރުން މަތީގެ މީހުން އަދަދު މިހާރު ވަނީ 350 އިން މައްޗަށް އަރައިފަ އެވެ. މަރުވި ގިނަ މީހުންނަކީ ވެސް އުމުރުން ދުވަސްވީ މީހުންނެވެ. މިއީ ކޮންމެވެސް މީހެއްގެ ކާފައެކެވެ. މާމައެކެވެ. މަންމައެއް ނޫނީ ބައްޕައެކެވެ. ނުވަތަ އެއްބަނޑު ތިމާގެ މީހެކެވެ. އެހެންކަމުން ކޮވިޑު ފެތުރޭނެ ގޮތަކަށް ފެތުރޭން ދޫކޮށްލައިގެން ތިބެ އިތުރު އެތައް ބަޔަކު މަރުވެގެންދާ މަންޒަރު ބަލާން ތިބުން އެއްގޮތަކަށް ވެސް “އޯކޭއެއް” ނޫނެވެ.\nސްކޫލުތައް ނުހުޅުވި ދަރިވަރުން ގޭގައި ތިބެން ޖެހުމުން އެ ކުދިންނަށް ވަމުން ދާ ގޮތް ވިސްނައިލަމާތޯ އެވެ. ސްކޫލު މާހައުލުން ދަސްވާ އެތައް ކަމަކުން އެ ކުދިން އެ ތިބީ މަހުރޫމްވެފަ އެވެ. ގިނަ ކުދިންނަށް އޮންލައިންކޮށް ކިޔެވުމަކީ ދަތި ކަމެކެވެ. ގޮންޖެހުން އިންތިހާ އެވެ. ގޭތެރޭގެ މާހައުލުގެ ސަބަބުން ކިޔެވުމަށް އުނދަގޫވާ ކުދިން ގިނައެވެ. ކިޔަވާ ކުދިންގެ ހަޔާތުން އަހަރެއް ގެއްލުނީ ކަމަށް ބުނުމަކީ ގޯހެއް ނޫނެވެ.\nކޮވިޑާ ގުޅިގެން ގެއިން ބޭރަށް ނުދެވި ތިބި ކުޑަކުދިންނާއި އުމުރުން ދުވަސްވީ މީހުންނާ މެދު ވިސްނާލިންތޯ އެވެ. އެތައް ހާސް ބަޔަކު ގޭބަންދުގައި ތިބޭތާ ހަ މަސް ވަނީ އެވެ. އެކަމުގެ ސަބަބުން އެތައް ބަޔަކު ނަފްސާނީ ގޮތުން ބަލިވެއްޖެ އެވެ. ޑިޕްރެޝަންއަށް ވެއްޓިއްޖެ އެވެ. ނަފުސާނީ ބަލި މީހުންގެ ބަލީގެ ހާލަތު ގޯސްވެއްޖެ އެވެ. މި ހާލަތު ދެމިގެންދަންޏާ ދެން ވާނެ ގޮތެއް ނޭނގެ އެވެ. އެހެން ކަމުން ފަރުވާކުޑަކޮށްލުން “އޯކޭއެއް” ނޫނެވެ.\nވަށައިޖަހަމުން މިދިޔަ އާންމު ދިރިއުޅުމުން ބޭރަށް ޖެހިލަމާ ހިނގާށެވެ. ގައުމުގެ ވާހަކައެވެ. ކޮވިޑާ އެކު ޓޫރިޒަމް ހުއްޓުނީ އެވެ. ރިސޯޓްތައް ބަންދު ކުރީ އެވެ. ވިޔަފާރިތައް އިނދަޖެހުނީ އެވެ. ބަނގުރޫޓުވީ އެވެ. އެތައް ބަޔަކު ވަޒީފާ އިން ވަކިކުރަން މަޖުބޫރުވީ އެވެ. މުސާރަ ކުޑަކޮށް އަތާއި އަނގަޔާ ދިމާނުވީ އެވެ. ގޭ ކުލި ނުދެއްކި އެތައް ބަޔަކު ބިކަވެ، އާއިލާތައް އެކީ މަގުމަތި ވީ އެވެ. އުމުރު ދުވަހުގެ މަސައްކަތުން ބިނާކުރަމުން އައި ދިރިއުޅުން ދޫކޮށް ވީހާލެއްގައި ވާން ރަށަށް ބަދަލުވާން މަޖުބޫރު ވީ އެވެ.\nގައުމުގެ ލޮލުން އޮހެނީ ކަރުނަ އެވެ. ގައުމުގެ ހާލުގެ ދުލުން އެދި ގޮވަނީ މި ހާލަތުން ސަލާމަތް ކޮށްދިނުމަށެވެ. ގައުމުގެ ދަރިން ފަރުދީ ޒިންމާ އަދާކޮށްދިނުމަށެވެ. އެކަމުގެ ބާރު އޮތީ ރައްޔިތުންގެ އަތްމަތީގަ އެވެ. ޒުވާނުންގެ އަތްމަތީގަ އެވެ. އަމަލުތައް ބަދަލުކޮށް އާންމު ހާލަތަށް ގައުމު ގެނައުމުގެ ގައުމީ ވާޖިބު އެޅިފައި އޮތީ އަހަރެމެން އެންމެންގެ ކޮނޑުގަ އެވެ. މި ހާލަތުގައި ދިރިއެއް ނޫޅެވޭނެ އެވެ. މި ހާލަތު ދެމިގެން ދާން ކެތެއް ނުކުރެވޭނެ އެވެ. މިއިން އެއްވެސް ހަގީގަތެއް ގަބޫލުނުކޮށް ބޭނުންހާ ގޮތަކަށް އުޅުން “އޯކޭއެއް” ނޫނެވެ.\nއަހަރެންގެ ޒިންމާ އަހަރެން އަދާ ކުރާނަމެވެ. ތިބާ ވެސް ތިބާގެ ޒިންމާ އަދާކޮށްދެއްވާށެވެ. “އޯކޭ” ވާން ވީ ކޮވިޑުން ސަލާމަތްވާން ކުރަން ޖެހޭ ކަންކަމަށެވެ.\nނޯޓު: މިއީ “ކޮވިޑް ހުއްޓުވާނީ އަހަރެން” ގެ ނަމުގައި ދިވެހި މީޑިއާއިން އިސް ނަގައިގެން ކުރިޔަށް ގެންދާ ގައުމީ ކެމްޕެއިންގެ ދަށުން ގެނެސްދީފައިވާ ރިޕޯޓެކެވެ.\nކޮވިޑް ހުއްޓުވާނީ އަހަރެންކޮވިޑް-19\nއާދިއްތަ , 1 ނޮވެމްބަރު 2020


PSG ah thin vana faharu ves naakaamiyaabu | Mihaaru\nޕީއެސްޖީ އަށް ތިން ވަނަ ފަހަރު ވެސް ނާކާމިޔާބު\n18 އެޕްރީލް 2019 - 09:32 1 comment\nޕެރިސް (އޭޕްރީލް 18) - ފްރެންޗް ލީގުގައި ރޭ ރަށުންބޭރުގައި ނޯންޓްސް އަތުން 3-2 އިން ބަލިވެ ލީގު ކަށަވަރުކުރަން ލިބުނު ތިން ވަނަ ފުރުސަތު ވެސް ޕީއެސްޖީން ނަގާލައިފި އެވެ.\nމޮޅެއް ހޯދައިގެން ލީގު ކަށަވަރުކުރަން ޕީއެސްޖީ އެންމެ ފުރަތަމަ ނުކުތީ ސްޓްރަސްބޯގާ ދެކޮޅަށެވެ. އެ މެޗު 2-2 އިން އެއްވަރުވިއިރު، އޭގެ ފަހުން ބައްދަލުކުރީ ލިއްލޭއާ އެވެ. އެ ޓީމު އަތުން ޕީއެސްޖީ ވަނީ 5-1 އިން ބަލިވެފަ އެވެ.\nރޭގެ މެޗުގައި ޕީއެސްޖީން ނުކުތީ ކުރިން ދެ މެޗުގެ ނަތީޖާ ހަނދާން ނައްތާލައި މޮޅެއް ހޯދުމުގެ އަޒުމުގަ އެވެ. މެޗުގައި ފުރަތަމަ ލަނޑު ޖެހީ ވެސް އެ ޓީމުންނެވެ. މެޗުގެ 19 ވަނަ މިނިޓްގައި ޕީއެސްޖީ އަށް ލީޑުނަގައިދިނީ ޑެނިއަލް އަލްވޭސް އެވެ.\nޕީއެސްޖީން ފުރަތަމަ ލަނޑު ޖެހި ނަމަވެސް އަމިއްލަ ދަނޑުގައި ކުޅުނު ނޯންޓްސް އިން ވަނީ ފުރަތަމަ ހާފް ނިމުމުގެ ކުރިން ނަތީޖާ އަނބުރާލައިފަ އެވެ. އެ ޓީމަށް މެޗުގެ 22 ވަނަ މިނިޓްގައި އެއްވަރުކޮށްދިނީ ޑިއޭގޯ ކާލޮސް އެވެ. އެ ޓީމަށް މެޗުގެ 44 ވަނަ މިނިޓްގައި ލީޑުނަަގައިދިނީ މަޖީދު ވާރިސް އެވެ. ދެ ވަނަ ހާފްގެ ކުޅުން ފަށައިގެން ހަތް މިނިޓް ތެރޭ ކާލޮސް ވަނީ އިތުރު ލަނޑެއް ޖަހައިދީ ނޯންޓްސްގެ ލީޑުފުޅާކޮށްފަ އެވެ.\nޕީއެސްޖީގެ އެޓޭކުގެ މުހިއްމު ތިން ކުޅުންތެރިން ކަމަށްވާ އެޑިސަން ކަވާނީ އާއި ކިލިއަން އެމްބާޕޭ އަދި ނޭމާ ނުލައި ކުޅުނު މި މެޗުގައި އެ ޓީމުގެ ދެ ވަނަ ލަނޑު މެޗު ނިމެން މިނިޓަކަށް ވެފައި ވަނިކޮށް ކާމިޔާބުކުރީ ޒުވާން ފޯވާޑް މަޓެހަން ގުކްލޫ އެވެ.\nއެންމެ ފަހުން ދެ މެޗަށް ފަހު ޕީއެސްޖީގެ ކޯޗު ތޯމަސް ޓުޗެލް ވަނީ ވަރަށް ބޮޑަށް އެ ޓީމުގެ ކުޅުންތެރިންނަށް ފާޑުކިޔައިފަ އެވެ. އަދި ރޭގެ މެޗުގައި ޕީއެސްޖީން ފިޓްކޮށް ހުރި އެމްބާޕޭ ނުލައި ކުޅުނު ސަބަބެއް އޮޅުންފިލުވުމަށް ނޫސްވެރިން ސުވާލުކުރުމުން ޓުޗެލް ބުނީ ޓީމުގެ މަސްލަހަތަށް ބަލާފައި ވަކި ނިންމުންތަކެއް ނިންމަން ފަސް ނުޖެހޭނެ ކަމަށެވެ.\n"ކޮންމެ މެޗެއްގައި ވެސް ކުޅުންތެރިން ޖެހޭނެ 100 ޕަސެންޓް ދޭން. މަސައްކަތް ކުރަން ޖެހޭނެ. އެކަމަކު އެކަން ނުކުރަންޏާ ޓީމަށް ބަދަލު އަންނާނެ،" ކުރިން ޑޯޓްމަންޑަށް ކޯޗުކޮށްދިން ޓުޗެލް ބުންޏެވެ.\nއަންނަ ސީޒަނަށް ރެއާލް މެޑްރިޑުން ބޭނުންވާ ކުޅުންތެރިންގެ ތެރޭގައި އެމްބާޕޭ ހިމެނެ އެވެ.\nރިޕޯޓްތައް ބުނާގޮތުން މި ފަހަރުގެ ޗެމްޕިއަންސް ލީގުގެ ނާކާމިޔާބީ އަށް ފަހު މި ސީޒަން ނިމުމުން ޕީއެސްޖީން ޓުޗެލް ވަކިކުރުމުގެ ފުރުސަތު ބޮޑެވެ. ޕީއެސްޖީއާ ހަވާލުވާނެ ކަމަށް ބެލެވޭ ކޯޗުންގެ ލިސްޓުގެ އެންމެ ކުރީގައި އޮތީ މެންޗެސްޓާ ޔުނައިޓެޑުން މިދިޔަ ޑިސެމްބަރު މަހު ވަކިކުރި ހޯސޭ މޮރީނިއޯ އެވެ.\nއިތުރު ލިޔުންތައް ޕީއެސްޖީ ފްރާންސް ލީގު\n17 hours ago 56


Henveyru Uthuru Maguthah Hedhumuge Masakkaiy Miadhu Fashanee - Vaguthu\n2 މަސް ކުރިން ( އޮގަސްޓް 17, 2021 )\nމާލެ ސިޓީ.- ވަގުތު އިމޭޖްސް\nމާލެ ސިޓީ ކައުންސިލުން ކުރިއަށްގެންދާ މާލެ މަގުތައް ހެދުމުގެ މަޝްރޫއުގެ ދަށުން ހެންވޭރު ބައެއް މަގުތަކާއި ގޯޅިތަކުގައި ތާރު އެޅުމުގެ މަސައްކަތް މިއަދު ފައްޓަވާނެ ކަމަށް މާލެ ސިޓީގެ މޭޔަރު ޑރ. މުހައްމަދު މުއިއްޒު ވިދާޅުވެއްޖެއެވެ.\nމުއިއްޒު ޚިއްސާ ކުރެއްވި ލިޔުމުގައިވާ ގޮތުން މިއަދު ފަށަނީ މަގު ހެދުމުގެ މަޝްރޫއުގެ ތެރެއިން ހެންވޭރު އުތުރު ސެގްމެންޓެވެ. މި ސެގްމެންޓްގައި ކުރިއަށް ދަނީ 12 މަގެއް ހެދުމުގެ މަސައްކަތެވެ.\nއޭގައިވާ ގޮތުން މި ސެގްމެންޓްގައި ޖުމުލަ 1.97 ކިލޯމީޓަރުގައި ތާރު އަޅާނެއެވެ. މި ސެގްމަންޓްއަށް ޖުމުލަ 36.8 މިލިއަން ރުފިޔާ ހޭދަވާއިރު، މިއީ މުޅި މަޝްރޫއުގެ ނުވަ އިންސައްތަ ކަމަށް އެ ލިޔުމުގައިވެއެވެ.\nމި ސެގްމަންޓްގައި ތަރައްގީ ކުރާ މަގުތައް ހަދައި ނިންމޭނެ ކަމަށް އަންދާޒާ ކޮށްފައިވަނީ 217 ދުވަހުގެ ތެރެއިންނެވެ.\nމުއިއްޒު ވިދާޅުވީ ތާރު އަޅައިގެން މާލޭގެ ބޮޑެތި ހުރިހާ މަގެއް ހެދުމުގެ ހުއްދައަށް ސަރުކާރުގައި އެދިފައިވާނެ ކަމަށެވެ. އުއްމީދަކީ އެ ހުއްދަ ވީހާވެސް އަވަހަށް ލިބިގެން ދިއުން ކަމަށް މުއިއްޒު ލިޔުއްވާފައިވެއެވެ.\nމާލެ ސިޓީ ކައުންސިލުން މައުލޫމާތު ދިން ގޮތުގައި މިއަދު ފަށަން ހަމަޖެހިފައިވާ ހެންވޭރުގެ މަގުތަކާއި ގޯޅިތައް މަރާމާތުކޮށް ގާ ޖަހަން ނިންމާފައިވެއެވެ. އެއީ އަދި ތާރު އަޅަން ކައުންސިލުން ނިންމާފައިވާ މަގުތަކެއް ނޫނެވެ.\nހެންވޭރު އުތުރު ސެގްމެންޓްގައި ހަދާ މަގުތައް\nވައިޓެލް ހިނގުން (14 ދުވަސް)\nވައިލެޓް މަގު (24 ދުވަސް)\nގުލިސްތާނު ގޯޅި (18 ދުވަސް)\nހިރުނދު މަގު (15 ދުވަސް)\nދުނބުރި މަގު (13 ދުވަސް)\nރޯޝަނީ މަގު (38 ދުވަސް)\nކުރަނގި ގޯޅި (9 ދުވަސް)\nސީސަން މަގު (15 ދުވަސް)\nސަނދުބަރަކަ ގޯޅި (16 ދުވަސް)\nދީފުރަމް ގޯޅި (18 ދުވަސް)\nގަލަދުންގޯޅި (15 ދުވަސް)\nފިލިގަސް ގޯޅި (19 ދުވަސް)\nއޮގަސްޓް 17, 2021 13:20\nއޮގަސްޓް 17, 2021 13:22\n2 ކިލޯ މީޓަރުހާ މަގު ހަދަން 214 ދުވަސްވީމަ ހާދަ ސުލޮއޭ ދޯ. މިވަރުން އަހަރުމެން މުސްކުޅިވާ އިރުވެސް ތި މަގުތައް ހަދާ ނުނިމޭނެ. ފިނަހަކަ ދުވެލި ތިޔައް ކިޔަނީ މިޒަމާނުގައި\nއޮގަސްޓް 17, 2021 17:14\nވާނުވާ. މުޅި ޕްރޮޖެކްޓަށް ދުވަސް ނަގާ ވަރު އެއީ. މިހާރުވެސް ތިހުރީ މުސްކުޅިވެ ލޯބޯ ކޮށިވެފައި ދޯ؟\nއޮގަސްޓް 18, 2021 06:19\nމުއީޒު އުޅެނީ މާލެ މަގުތަށް ކޮނެގެން ރައްޔުތުންނަށް އުދަގޫ ޖައްސަން ކުރިންވެސް އުޅުނު ގޮތަށް، މިހާރުވެސް ބަލާބަލަ ޕާކިން ހައްލު ކުރުމުގެ ނަމުގައި ޕާކިން ކިރުން މަނާކުރަނީ އެއީ ހައްލުތޯ ޕާކިން ކުރާނެ ތަނެއްނެތި ، ރައްޔިތުންނަށް ބޮޑު އުދަގުލެއް ކުރަނީ !


ޕަބްލިޝްކުރި ތާރީޚް: 22 ޑިސެންބަރު 2019\nޕަބްލިޝްކުރި ގަޑި: 0853\nސުންގަޑި: 31 ޑިސެންބަރު 2019 1300\nހެލްތް އެންޑް ފިޒިކަލް އެޑިޔުކޭޝަން\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 31 ޑިސެމްބަރ 2019 ވާ ބުރާސްފަތި ދުވަހުގެ 13:00 ގެ ކުރިން، ފިޔޯރީ ސްކޫލަށެވެ. ވަޒީފާއަށް އެދޭ ފޯމު މި ސްކޫލުގެކައުންޓަރުން ލިބެން ހުންނާނެއެވެ. އަދި މިނިސްޓުރީ އޮފް އެޑިޔުކޭޝަންގެ www.moe.gov.mv ވެބްސައިޓުން މި ފޯމު ޑައުންލޯޑުވެސް ކުރެވޭނެއެވެ.ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ ،2ޖެނުއަރީ 2019 އާއި 06 ޖެނުއަރީ 2019 އާއި ދެމެދު،ފިޔޯރީ ސްކޫލްގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 7983086 އަށެވެ. އީ-މެއިލް ކުރާނީ[email protected] އަށެވެ.\n25 ރަބީޢުލްއާޚިރު 1441


ކަނޑުމަހުގެ ދިގުމިނުގެ ހިސާބު ނެގުމުގެ މަސައްކަތް ކޮށްދޭނެ ސާމްޕްލަރުން ހޯދުމާއި ގުޅޭ\nވާރލްޑް ބޭންކާއި ދިވެހި ސަރުކާރާއި ގުޅިގެން މިނިސްޓްރީ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރ އިން ހިންގޭ [މޯލްޑިވްސް ސަސްޓެއިނަބަލް ފިޝަރީޒް ރިސޯސަސް ޑެވެލޮޕްމަންޓް ޕްރޮޖެކްޓް] އަކީ އިންޓަރނޭޝަނަލް ޑިވެލޮޕްމަންޓް އެސިސްޓެންސް (އައި.ޑީ.އޭ)ގެ ހިލޭ އެހީގައި މަސްވެރިކަމުގެ ޞިނާއަތް ތަރައްޤިކުރުމަށް ހިންގޭ ޕްރޮޖެކްޓެކެވެ. މި ޕްރޮޖެކްޓުން ހިންގޭ ކަނޑުމަސްވެރިކަމުގެ މަޢުލޫމާތު ނެގުމުގެ ޕްރޮގްރާމްގެ ދަށުން ޅ. ފެލިވަރު އަދި ކޫއްޑޫއަށް ތިރީގައި ބަޔާން ކުރެވިފައިވާ މަސައްކަތްތައް ކުރަމަށް ޝައުގެވެރިވާފަރާތްތައް ހޯދުމަށް ހުޅުވާލަމެވެ.\nބޭނުންވާ ޢަދަދު:4(ޅ.ފެލިވަރަށް2ސާމްޕްލަރުން އަދި ކޫއްޑޫ އަށް2ސާމްޕްލަރުން)\nމުއްދަތު: މަސައްކަތު އެއްބަސްވުމުގައި ސޮއިކުރާ ތާރީޚުން ފެށިގެން2އަހަރު ދުވަސް.\nމަސައްކަތުގެ އަގު: މަސައްކަތްކުރާ ކޮންމެ މަހަކަށް 4000/- ރުފިޔާ\nމަސައްކަތް ކުރަންޖެހޭ ތަން: ޅ. ފެލިވަރު އަދި ކޫއްޑޫ ބަނދަރުގައި\nމަސްގަންނަ ބަނދަރަށް ލަފާ ދޯނިތަކުގެ ތެރެއިން، ދުވާލަކު2ދޯނީން ގެންނަ %20 މަހުގެ ދިގުމިން ނެގުން. މި މަސައްކަތް ހަފްތާއަކު5ދުވަހު ކުރަންވާނެއެވެ.\nމަސްވެރިކަމާއިގުޅޭ އެހެނިހެން މަޢުލޫމާތު (އެއްބަސްވުމުގައި ތަފްސީލް ކުރެވޭނެ) ނެގުމުގައި އެހީތެރިވެދިނުން.\nޕޮއިންޓް ދިނުމުގެ އުސޫލު :\nތައުލީމީ ފެންވަރު: 50 މާކްސް (ގްރޭޑް7އެއް ނިންމާފައިވާ ފަރާތެއް ނަމަ ޖުމްލަ ޕޮއިންޓް، ގްރޭޑް7އަކަށްވުރެ ދަށުގެ ސަނަދެއް ނަމަ ، 25 މާކްސް )\nތަޖުރިބާ : 50 މާކްސް (މަސްވެރިކަމުގެ ދިރާސާ މަސައްކަތްތަކުގައި މީގެ ކުރިން އެހީތެރިވެދީފައިވާ، ނުވަތަ މިފަދަ ކަންކަމުގެ ތަމްރީން/ތަޖުރިބާ ލިބިފައިވާ ކަމުގެ ލިޔުންތަކަށް ބަލާފައި ، 1 އަހަރާއި5އަހަރާއި ދެމެދުގެ ތަޖުރިބާއަށް ޖުމްލަ ޕޮއިންޓް އަދި 1 އަހަރުން ދަށުގެ ތަޖުރިބާ އަށް 25 މާކްސް )\nލިބިފައިވާ ތަޢުލީމީ ސެޓިފިކެޓުތަކާއި ތަޖުރިބާ އިނގޭނޭ ލިޔުން\nމިމަސައްކަތަށް ޝައުގުވެރިކަން ފާޅުކޮށް ހުށައަޅަންވާނީ 17 ޖޫން 2020 ވާ ބުދަ ދުވަހުގެ 11:00 ގެ ކުރިން ތިރީގައިވާ އީމެއިލް އެޑްރެހަށެވެ.


Muhimmu3dhaairaa ehge award avasge noosverinnah\nމިރޭ އެވޯޑް ހޯދި އަވަސް އޮންލައިންގެ ތިން ނޫސްވެރިން ކަމަށްވާ ވިސާމް، އަފްރާހް އަދި އީމާން -- އަވަސް ފޮޓޯ\nމިދިޔަ އަހަރުގެ މޮޅު ނޫސްވެރިންނަށް މިރޭ ނޫސްވެރިކަމުގެ އެވޯޑު ދީފި އެވެ. އެވޯޑް ހަފުލާ އޮތީ ޓީވީއެމް ސްޓޫޑިއޯގަ އެވެ.\nމިދިއަ އަހަރުގެ ވަނަތަކަށް 13 ދާއިރާއަކުން މިރޭ އެވޯޑް ދިނެވެ. އެ ދާއިރާތަކުން 54 ނޫސްވެރިޔަކު ކުރިމަތިލި އެވެ.\nމެއި 3، 2014 ގައި ފެށި ނޫސްވެރިންގެ އިނާމު ދިނުމުގެ ޖަލްސާ ބާއްވާތާ މިވީ ހަ ވަނަ އަހަރެވެ. މިދިއަ އަހަރުގެ މޮޅު ނޫސްވެރިންގެ ތެރޭގައި މުހިންމު ތިން ދާއިރާއަކުން އަވަސްގެ ނޫސްވެރިން ވަނީ ވަނީ އެވޯޑް ހޯދާފައެވެ. އެއީ ސިޔާސީ ދާއިރާ އާއި ވިޔަފާރި އާއި އިގްތިސާދީ ދާއިރާގެ އިތުރުން ތިމާވެށި އަދި ދެމެހެއްޓެނިވި ތަރައްގީގެ ދާއިރާ އެވެ.\nވިޔަފާރި އާއި އިގްތިސާދީ ދާއިރާއިން އެވޯޑް ހޯދާފައި ވަނީ އަވަސް އޮންލައިންގެ ބިޒްނަސް އެޑިޓަރު މުހައްމަދު އަފްރާހެވެ. މިއީ އަފްރާހު މި އެވޯޑް ހޯދި ދެވަނަ ފަހަރެވެ. އޭނާ އެވޯޑަށް ކުރިމަތިލީ ވެސް ތިން ފަހަރު އެވެ. ސިޔާސީ ދާއިރާ އިން އެވޯޑް ލިބިފައިވަނީ އަވަސް އޮންލައިންގެ އެސޯސިއޭޓެޑް އެޑިޓަރު މުހައްމަދު ވިސާމެވެ.\nތިމާވެށި އަދި ދެމެހެއްޓެނިވި ތަރައްގީގެ ދާއިރާގެ ދާއިރާއިން އެވޯޑް ލިބިފައި ވަނީ އަވަސް އޮންލައިންގެ ނޫސްވެރިޔާ އީމާން އަންވަރަށެވެ.\nމިރޭގެ ހަފްލާގައި ގެއްލުވާލާފައިވާ މިނިވަން ނޫހުގެ ނޫސްވެރިޔާ އަހުމަދު ރިލްވާން އަބްދުﷲ ގެ ހަނދާނުގައި ހާއްސަ އެވޯޑެއް ވަނީ ދީފަ އެވެ. އެ އެވޯޑާއި ހަވާލުވީ ރިލްވާންގެ އާއިލާއިން އޭނާގެ ދައްތަ ޝެހެނާޒެވެ.\nއަދި މިރޭގެ ރަސްމިއްޔާތަށް ފޮނުއްވި ވީޑިއޯ މެެސެޖެއްގައި ރައީސް އިބްރާހިމް މުހައްމަދު ސޯލިހް ވަނީ ރިލްވާން އަދި ޔާމީން ރަޝީދުގެ މަރަށް އިންސާފު ހޯދުމަށް ސަރުކާރުން ފެށި މަސައްކަތް ހުއްޓާ ނުލާ ކަމަށް ވިދާޅުވެފަ އެވެ.\nއެވޯޑް ލިބުނު ނޫސްވެރިން\nސިޔާސީ ދާއިރާ - މުހައްމަދު ވިސާމް (އަވަސް އޮންލައިން)\nވިޔަފާރި އާއި އިގްތިސާދީ ދާއިރާ - މުހައްމަދު އަފްރާހް ( އަވަސް އޮންލައިން)\nތިމާވެށި އަދި ދެމެހެއްޓެނިވި ތަރައްގީގެ ދާއިރާ - އީމާން އަންވަރު (އަވަސް އޮންލައިން)\nތަހުގީގީ ނޫސްވެރިކަމުގެ ދާއިރާ - މުހައްމަދު މުޒައްޔިން ނާޒިމް (ސަން އޮންލައިން)\nތިމާވެއްޓާއި ދެމެހެއްޓެނިވި ތަރައްގީ ދާއިރާ - ޝަފްނާ ހުސައިން (ސަން އޮންލައިން)\nޝަރުއީ އަދި ގާނޫނީ ދާއިރާ - މުއިއްޒު އިބުރާހިމް (މިހާރު އޮންލައިން)\nކުޅިވަރުގެ ދާއިރާ - މުހައްމަދު ހަމްދޫން (މިހާރު އޮންލައިން)\nބްރޯޑް ކާސްޓިން ދާއިރާ - ސިމާހާ ނަސީރު (ރާއްޖެ ޓީވީ)\nފީޗާ ރިޕޯޓް ދާއިރާ - މުހައްމަދު ހަމްދޫން (މިހާރު އޮންލައިން)\nފިޗާ ބްރޯޑްކާސްޓިން ދާއިރާ - ޝުރުފާ މުހައްމަދު (ވީޓީވީ)\nފޮޓޯ ޖާނަލިސަމް ދާއިރާ - ނިޝާން އަލީ (މިހާރު އޮންލައިން)\nވީޑިއޯ ޖާނަލިޒަމް ދާއިރާ - ޝުރުފާ މުހައްމަދު (ވީޓީވީ)\nއެއްމެ އުންމީދީ ނޫސްވެރިޔާ - މުހައްމަދު މުޒައްޔިން ނާޒިމް (ސަން އޮންލައިން)\nމޯލްޑިވްސް މީޑިއާ ކައުންސިލް ދިވެހި މީޑިއާ އަވަސް\nމީޑިއާ ޖޫރިމަނާ ކުރި ގޮތް ބުނެނުދެވުނު\n"ޖެންޑާއިން ނޫސްތަކަށް ފިޔަވަޅު ވަނީ ގޯހުން"\nއަވަސް ޖޫރިމަނާކުރުން މީޑިއާ ކައުންސިލްއިން ކުށްވެރިކޮށްފި


ޑައިވާރސް ޓްވަރިޒަމް ސެކްޝަނެއް އުފައްދަނީ – Mikal News\nފަތުރުވެރިކަމާއި ގުޅޭ މަޝަވަރާ ބައްދަލުވުމުގައި ބައިވެރިން ޚިޔާލު ފާޅު ކުރައްވަނީ\nފަތުރުވެރިކަމާބެހޭ މިނިސްޓރީގައި ޑައިވާރސް ޓްވަރިޒަމް ސެކްޝަނެއް އުފައްދަން ނިންމާފައިވާ ކަމަށް ޓްވަރިޒަމް މިނިސްޓަރ އަލީ ވަހީދު ވިދާޅުވެއްޖެއެވެ.\nފަތުރުވެރިކަމުގެ ގޮތުން ފުވައްމުލަކުގައި އެންމެ ފުޅާ ދާއިރާއެއްގައި ކުރެވޭ ޑައިވިންއަށް މިސެކްޝަނުން އިތުރު ލުއިތަކެއް ހޯދައިދެވޭނެ ކަމަށ ބެލެވެއެވެ. ޑައިވީންގެ ކަންކަމުގެ އިތުރުން މިއީ ސްޕޯރޓްސް، ކަލްޗަރަލް، އެޑްވެންޗަރަލް މިފަދަ ޓްވަރިޒަމްގެ ބާވަތަކަށް ޚާއްސަކުރެވިގެން އުފައްދާ ސެކްޝަނެއް ކަމަށް ވިދާޅުވިއެވެ.\nޓްވަރިޒަމްގެ އެކި ވައްތަރުތައް ރާއްޖޭއަށް ތައާރަފުކޮށް އެކަންކަން ކުރިއެރުވުމަށް މަސައްކަތްކުރާ ތަނެއްގެ ގޮތުގައި މިސެކްޝަން ހަމަޖެހިގެން ދާނެކަމަށެވެ. މީގެ ކުރިން މިފަދަ ތަނެއް ނެތުމުން ތަފާތު ބާވަތްތަކުގެ ފަތުރުވެރިކަން އެކުގައި ކުރިޔަށް ގެންދަން ޖެހިފައިވާ ކަމަށް ވެއެވެ.\nމިފަދަ ސެކްޝަނެއްގެ ސަބަބުން ފަތުރުވެރިކަމުގެ ދާއިރާގެ ކަންކަން ފަސޭހަވެ މާކެޓް ކުރުމުގައި އެކި ދާއިރާތަކަށް ފުރުސަތު ދެވިގެން ދާނެއެވެ.\nމީގެ ކުރިން މިނިސްޓަރު އައްޑޫ ސިޓީގައި ވިދާޅުވެފައި ވަނީ ޓްވަރިޒަމް މިނިސްޓރީގައި ޕަބްލިކް ރިލޭޝަން ޑިވިޝަނެއް އުފައްދަވައި އެތަނުގެ ދަށުން އައިލެންޑް ޓްވަރިޒމް ސެކްޝަނެއް ގާއިމުކުރާނެ ވާހަކައެވެ. އެއިގެ ސަބަބުން އަތޮޅުތަކުގެ ފަތުރުވެރިކަމުގެ ކަންތައްތައް އެއްތަނަކުން އަވަހަށް ނިމިގެންދާނެ ކަމަށެވެ.\nޑައިވާރސް ޓްވަރިޒަމް ސެކްޝަން ވެސް ހިމެނެނީ ސީދާ ކޮން ބައެއްގެ ދަށުގައި ކަމަށް މިނިސްޓަރު ވިދާޅެއް ނުވެއެވެ. ނަމަވެސް ބެލެވެނީ މިސެކްޝަން ވެސް ހިނގާނީ ޕަބްލިކް ރިލޭޝަން ޑިވިޝަންގެ ދަށުންކަމަށެވެ.\n“އައިލެންޑް ޓްވަރިޒމް ސެކްޝަނެއް، އައްޑޫގައި އިއުލާން ކުރީ. އޭރުން ގެސްޓް ހައުސްތަކާއި ގުޅޭ ގޮތުން އެދޭ ކަންތައްތައްތަކުގެ އެންމެހާ ޚިދުމަތްތަކެއް މިނިސްޓރީގެ އެސެކްޝަނުން ދެވި އަވަހަށް ކަންކަން ނިމިގެންދާނެ” ކަމަށް އިއްޔ ެރޭ ފުވައްމުލަކުގައި ބޭއްވުނު ބައްދަލުވުމުގައި ވާހަކަ ދައްކަވަމުން މިނިސްޓަރު ވިދާޅުވިއެވެ.\nމިކަމަށް ގިނަ ދުވަސްތަކެއް ނުނަގާނެކަމަށް އިޝާރަތް ކުރައްވައި “މިހާރު އެކަން މިހާރު މި ތައާރަފުކުރީ. ދެން ނަގާނީ ސިވިލް ސާވިސްގެ ދަށުން އެކަން ކުރުމަށް ނަގާ ވަގުތެއް، އެއީ މިބަލަނީ ގާތްގަޑަކަށް ދޮޅު މަސް ދުވަސް ވަރު ކަމަށް” މިނިސްޓަރު ވިދާޅުވިއެވެ.\nފުވައްމުލަކުަގެ ފަތުރުވެރިކަމުގައި މަސައްކަތް ކުރާ ފަރާތްތަކުން އެދެނީ، ފުވައްމުލަކުގެ ޑައިވިން ދުނިޔޭގެ ފެންވަރުގައި މާކެތްކުރުމުގައި އެހީތެރިވެ ދިނުމަށާއި ފުވައްމުލަކުގައި ގެސްޓް ހައުސް ތަރައްގީކޮށް ފުޅާކުރުމަށް ސަރުކާރު މެދުވެރވެެގެން ގޮތްތަކެއް ހޯދައިދިނުމަށެވެ.


ގަރުނުގެ އެންމެ ދިގު ހަނދުކޭތަ\nމި ކޭތަ ހިފަން ފެށީ ހުކުރު ދުވަހުގެރޭ ރާއްޖެ ގަޑިން 23:24 ގައެވެ. ފުރިހަމަ ހަނދު ކޭތަ ފެންނަން ފެށީ 28 ވަނަ ދުވަހުގެ 00:30 ގައެވެ. ފުރިހަމަ ހަނދުކޭތައެއް ފެނުނީ އެރޭ މެންދަމު 1:21 ހާއިރު އެވެ. މުޅި ހަނދުކޭތަ ގާތްގަނޑަކަށް އެއް ގަޑިއިރާއި 43 މިނެޓް ވަންދެން ހިފާފައި ހުއްޓެވެ.\nގަރުނުގެ އެންމެ ދިގު ހަނދުކޭތަ ވަނީ ހުކުރު ދުވަހުގެ ރޭ ދުނިޔޭގެ އެކި ކަންކޮޅުތަކަށް ފެނިފައެވެ. މުޅި ހަނދުކޭތަ ގާތްގަނޑަކަށް އެއް ގަޑިއިރާއި 43 މިނެޓް ވަންދެން ހިފާފައި ހުއްޓެވެ.\nގަރުނުގެ އެންމެ ދިގު ހަނދުކޭތަ ވަނީ ހުކުރު ދުވަހުގެ ރޭ ދުނިޔޭގެ އެކި ކަންކޮޅުތަކަށް ފެނިފައެވެ. ޕޮލެންޑްގެ ވާސޯގައި ހަނދުކޭތަ ބެލުމަށް މީހުން ޕްލެޓްފޯމަކަށް އެއްވެފައި.\nގަރުނުގެ އެންމެ ދިގު ހަނދުކޭތަ ވަނީ ހުކުރު ދުވަހުގެ ރޭ ދުނިޔޭގެ އެކި ކަންކޮޅުތަކަށް ފެނިފައެވެ. ރޯމްގައި ހުންނަ ކޮލޯސިއަމް ކައިރިން ކޭތަ ފެންނަން ހުރި ގޮތް. ފުރިހަމަ ހަނދުކޭތައެއް ފެނުނީ އެރޭ މެންދަމު ރާއްޖެ ގަޑިން 1:21 ހާއިރު އެވެ.\nގަރުނުގެ އެންމެ ދިގު ހަނދުކޭތަ ވަނީ ހުކުރު ދުވަހުގެ ރޭ ދުނިޔޭގެ އެކި ކަންކޮޅުތަކަށް ފެނިފައެވެ. މިއީ ތުރުކީގެ އަންކާރާއިން ކޭތަ ފެންނަން ހުރި ގޮތެވެ. މުޅި ހަނދުކޭތަ ގާތްގަނޑަކަށް އެއް ގަޑިއިރާއި 43 މިނެޓް ވަންދެން ހިފާފައި ހުއްޓެވެ.\nގަރުނުގެ އެންމެ ދިގު ހަނދުކޭތަ ވަނީ ހުކުރު ދުވަހުގެ ރޭ ދުނިޔޭގެ އެކި ކަންކޮޅުތަކަށް ފެނިފައެވެ. މިއީ ކޭތަ ހިފި ވަގުތު އެކި ގަޑިތަކުގައި ނަގާފައިވާ ފޮޓޯތަކެއް އެއްކޮށްފައި އިން ފޮޓޯއެކެވެ.\nގަރުނުގެ އެންމެ ދިގު ހަނދުކޭތަ ވަނީ ހުކުރު ދުވަހުގެ ރޭ ދުނިޔޭގެ އެކި ކަންކޮޅުތަކަށް ފެނިފައެވެ. ފުރިހަމަ ހަނދުކޭތައެއް ފެނުނީ އެރޭ މެންދަމު ރާއްޖެ ގަޑިން 1:21 ހާއިރު އެވެ.\nގަރުނުގެ އެންމެ ދިގު ހަނދުކޭތަ ވަނީ ހުކުރު ދުވަހުގެ ރޭ ދުނިޔޭގެ އެކި ކަންކޮޅުތަކަށް ފެނިފައެވެ. މިއީ ސައިޕްރަސްގެ ވެރިރަށް ނިކޯސިއާއިން ކޭތަ ހިފަން ފެށި ވަގުތު ހަނދު ފެންނަން ފެށި ވަގުތު ނަގާފައިވާ ފޮޓޯއެކެވެ.\nގަރުނުގެ އެންމެ ދިގު ހަނދުކޭތަ ވަނީ ހުކުރު ދުވަހުގެ ރޭ ދުނިޔޭގެ އެކި ކަންކޮޅުތަކަށް ފެނިފައެވެ. ހަނދުކޭތައާއެކު ޕްލެނެޓް މާސް ވެސް ދުނިޔެއާއި ވަރަށް ކައިރިން ފެންނަން ހުއްޓެވެ. މިއީ ޕާކިސްތާނުގެ އިސްލާމްއާބާދުން ކޭތަ ފެންނަ ހުރި ގޮތެވެ.


Tottenham ge Keeper Loris ge ligament ah gellunve kulhunmaai dhurah - vNews.mv\nކީޕަރު ލޮރިސްއަށް އަނިޔާވެ ދަނޑުމައްޗަށް ވެއްޓިފައި\nޓޮޓެންހަމްގެ ކީޕަރު ލޮރިސްގެ ލިގަމެންޓަށް ގެއްލުންވެ ކުޅުމާއި ދުރަށް\n. ލިގަމެންޓަށް ލިބުނު ގެއްލުމުން ރަނގަޅުވާން ދެ މަސްދުވަސް ނަގާނެ: ޑޮކްޓަރުންގެ ޓީމު\nއިސްމާޢީލް ޝާހު 08 October 2019, 21:34\nއިނގިރޭސި ޕްރިމިއަރ ލީގުގެ ޓޮޓެންހަމް ހޮޓްސްޕާސް އަށް ކުޅެމުން އަންނަ ފްރާންސްގެ ކީޕަރު ހޫގޯ ލޮރިސްގެ އުޅަބޮއްޓަށް ލިބުުނު ބޮޑު އަނިޔާއެއްގެ ސަބަބުން ސީޒަން ނިންމާލަން ޖެހިއްޖެއެވެ.\nލޮރިސްއަށް އަނިޔާވެފައިވަނީ އިނގިރޭސި ޕްރިމިއާ ލީގުގައި ޓޮޓެންހަމް ހޮޓްސްޕާސް އެންމެ ފަހުން ބްރައިޓަން އަތުން 3-0 ބަލިވި މެޗުގެ ވަރަށް ކުރީކޮޅުގައެވެ.\nމިޑްފީލްޑަރު ޕާސްކަލް ގްރޮސް އޭރިއާ ތެރެއަށް ނަގައިދިން ހުރަސް ހުއްޓުވަން އުޅުމުގެ ތެރޭގައި ލޮރިސްގެ އުޅަބޮއްޓަށް އަނިޔާވެ އޭނާ އަށް ދަނޑުމަތީގައި އޮކްސިޖަންދީ ފަރުވާދިނުމަށްފަހު ވަނީ ދަނޑުން ބާލާފައެވެ. އެއާއެކު އެތަކެއް ބަޔަކު ވަނީ އޭނާގެ އަނިޔާއާއި ގުޅޭގޮތުން ކަންބޮޑުވުން ފާޅުކޮށްފައެވެ. ހާއްސަކޮށް ޓޮޓެންހަމްގެ ކޯޗު ވަނީ ވަރަށް ބޮޑަށް ކަންބޮޑުވުން ފާޅުކޮށްފައެވެ.\nމެޗަށްފަހު ކުރިއަށްގެންދިޔަ މެޑިކަލް ޓެސްޓްތަކުން ދައްކާ ގޮތުގައި އެ ޓީމުގެ ކެޕްޓަންގެ އުޅަބޮށީ ކައިރިން ލިގަމެންޓަށް ވަނީ ގެއްލުންވެފައެވެ. އަދި އެ ލިގަމެންޓަށް ލިބިފައިވާ ގެއްލުން ރަނގަޅުކުރުމަށް މަދުވެގެން ދެ މަސް ނަގާނެކަމަށް ޑޮކްޓަރުންނާއި ހަވާލާދީ މީޑިއާ ރިޕޯޓުތައް ބުނެއެވެ.\nކީޕަރު ލޮރިސްގެ އަނިޔާ އާއި ގުޅޭގޮތުން ސްޕާސް އިން ނެރުނު ބަޔާނެއްގައި ބުނެފައިވަނީ އަނިޔާއިން ރަނގަޅުވުމާއި އަރާމްކުރުމަށް އަދި ފިޓްކޮށް އެނބުރި އައުމަށް އޭނާ އަށް ފުދޭވަރަކަށް ވަގުތު ބޭނުންވާ ކަމަށެވެ.\nއެއާއެކު އުމުރުން 32 އަހަރުގެ ލޮރިސްއަށް ވަނީ މިއަހަރުގެ ސީޒަން ނިންމާލަން ޖެހިފައެވެ. މިއީ މިއަހަރުގެ ސީޒަނުގެ ކުރިޔަށް އޮތްތަނުގައި ބޮޑެތި ގިނަ މެޗުތަކެއް ކުޅެންޖެހޭ ޓޮޓެންހަމްއަށް ލިބުނު ބޮޑު ގެއްލުމެކެވެ.\nލޮރިސް ވަނީ އެޓީމަށް މިހާތަނަށް 240 އަށްވުރެ ގިނަ މެޗު ކުޅެދީފައެވެ. އޭނާ ނެތުމުން ޓޮޓެންހަމްގެ ގޯލު ބަލަހައްޓާނީ އާޖެންޓީނާގެ ކީޕަރު ޕައޮލޯ ގަޒަނީގާ ކަމަށް ރިޕޯޓުތައް ބުނެއެވެ.


Yahoodheennah Alhukan Kurevey Gothah Masjid Al-Aqsa Ah Badhalu Gennanee - Vaguthu\nއިސްރާއިލްގެ ހައްދުފަހަނައަޅާފައިވާ ޔަހޫދީންނަށް އަޅުކަން ކުރެވޭގޮތަށް، ފަލަސްތީނުގެ ޤުދުސްގައި ހުންނަ މުސްލިމުންގެ މުޤައްދަސް މިސްކިތް، މަސްޖިދުލް އަޤްސާއަށް ބަދަލުތަކެއް ގެނައުމުގެ ވިސްނުން ހުރި ކަމަށް، އިސްރާއިލްގެ ސެކިއުރިޓީ މިނިސްޓަރ، ގިލާޑް އާދަން ބުނެފިއެވެ.\nގިލާޑުގެ ބަޔާނެއް އިއްވަމުން އޭނާގެ ތަރުޖަމާނު އިސްރާއިލްގެ ޤައުމީ ރޭޑިއޯގައި ބުނެފައި ވަނީ، މުސްލިމުންގެ ބިނާއެއްގެ ގޮތުގައި ބޭނުންކުރަމުންދާ އަޤްސާ މިސްކިތްތަކަކީ ހަމަ އެކަނި މުސްލިމުންގެ ތަނެއްގެ ގޮތުގައި އޮތް އޮތުމަށް ބަދަލު ގެނެސް، ޔަހޫދީންނަށް އެ މިސްކިތުގައި އެމީހުންގެ ދީންތަނަށް އަޅުކަން ކުރުމުގެ ފުރުސަތު ލިބިދޭން ޖެހޭ ކަމަށެވެ.\nމި ވާހަކަތަކާއި ގުޅިގެން ހަމާސް އިން އިސްރާއިލްގެ ސަރުކާރަށް ބަހުގެ ހޫނު ހަމަލާތަކެއް ދީފައިވާއިރު، ހަމާސްގެ ތަރުޖަމާނު ހާޒިމް ގަސަމް ވިދާޅުވީ، އިސްރާއިލްގެ ސެކިއުރިޓީ މިނިސްޓަރުގެ ވާހަކަތަކަކީ، ފަލަސްތީނުގައި އެމީހުން ހިންގަމުންދާ ޖަރީމާތައް އިތުރު ކުރުމަށް ދެއްކި ވާހަކަތަކެއް ކަމަށެވެ. ނަމަވެސް އޭނާ ފާހަގަކުރި ފަދައިން މަސްޖިދުލް އަޤްސާއަށް އެއްވެސް ބަދަލެއް ގެނައުމަށް މަސައްކަތް ކޮށްފިނަމަ އޭގެ ހިތި ރަހަ ދެކެން ޖެހޭނެ ކަމަށް ހަމާސްގެ ތަރުޖަމާނު ވިދާޅުވެފައި ވެއެވެ.\nއިސްރާއިލްގެ ސެކިއުރިޓީ މިނިސްޓަރު، ގިލާޑްގެ ވާހަކަތައް މެދުއިރުމަތީގެ ޤައުމެއް ކަމަށްވާ ޖޯޑަން އިން ވެސް ވަނީ ކުއްވެރިކޮށްފައެވެ. ޖޯޑަން އިން މި ވާހަކަތަކާއި ގުޅިގެން ބުނެފައިވަނީ، އިސްރާއިލް އިން އެފަދަ ފިޔަވަޅެއް އަޅައިފިނަމަ އެ ސަރަޙައްދުގެ ހަމަނުޖެހުންތައް ހީވެސް ނުކުރާހައި ބޮޑުވެގެން ހިނގައިދާނެ ކަމަށެވެ.\nމަސްޖިދުލް އަޤްސާ މިސްކިތް ހުންނަ ޤުދުސް އަކީ ފަލަސްތީނުގެ ރަށެކެވެ. ނަމަވެސް ހައްދުފަހަނައަޅާފައިވާ އިސްރާއިލް ސަރުކާރާއި އެޤައުމުގެ ސިފައިންގެ އަނިޔާވެރި އަމަލުތަކާއެކު އެ ބިން ވަނީ މުސްލިމުންގެ އަތުން ފޭރިގަނެ، އެމީހުންގެ ވެރިކަންކުރާ ރަށް ކަމުގައި ކަނޑައަޅާފައެވެ. އެކަމުގައި އިސްރާއިލްއަށް އެންމެ ބޮޑަށް ވާގިވެރިވީ އެމެރިކާގެ ރައީސް، ޑޮނަލްޑް ޓްރަމްޕް އެވެ. އިސްރާއިލުން ގުދުސް އެމީހުންގެ އަމިއްލަ ބިމެއްކަމަށް ހަދާފައި ވަނީ ބައިނަލްއަގުވާމީ ގާނުނު ތަކާވެސް ހިލާފަށެވެ.\nއޮގަސްޓް 17, 2019 13:07\nއޮގަސްޓް 17, 2019 14:11\nމުކި ކަލަޭ ތީ ހާ ދަ ނުލަފާ މީހެކޭ. ކާފަރުންނާ އެއްކޮޅަށް ތިވާހަކަ ދައްކަނީ.\nއޮގަސްޓް 17, 2019 13:25\nމުސްލިމުންތަ ގޮތްދޫނުކޮށްގެން މިއުޅެނީ. މުސްލިމުންގެ ބިންތައް ފޭރިގަނެގެން އެ މުޑުދާރު ޔަހޫދީން އުޅޭކަމަކަށް ޤަބޫލެއް ނުކުރެވޭ އޮތަ ؟މުކި ތީ، އެބައިގަނޑަށް ނިސްބަތްވާ މާތް ބޭފުޅެއް ދޯ؟\nއޮގަސްޓް 17, 2019 13:42\nއެންމެފުރަތަމަ އިންސާނަކީ އާދަމްގެފާނު . އެއީ މުސްލިމެއް. ދެން ހައވާގެފާނު ، އެއިވެސް މުސްލިމެއް. ދެން އެދެކަނބަލުންގެ ދަރިން އެވެސް މުސްލިމުން. ދެންކިހިނެއް އިސްލާމުންނަށް ވުރެ ކުރިން ޔަހޫދީން އެތަނުގައި އުޅެނީ. ތިމާއަށް ތަންދޮރު ނޭގެންޏާ މުކި މުއްޗޭ ނުކިޔާ ހުރެބަލަ.\nއޮގަސްޓް 17, 2019 14:12\nމުކި ކަލޭ އަށް އިސްލާމްދީންވެސް ނޭގެނީތަ ތިކަހަލަ މުނާފިގުން އުޅޭތީ މައްސަލަޔަކީ ތަނެއްދޮރެއް ނޭގުނަސް އަނގަ ކޮއްޕާތި\nއޮގަސްޓް 17, 2019 14:51\nމިއީ ސީދާ އިންޑިއާ އާއި ގުޅިގެން އިޒްރާއީލުން ފަށާ ޖަރީމާތައް މިމީހުން މިމީހުންގެ ގޮތް ދޫ ނުކުރާނެ. އިންޑިޔާއިން މުސްލިމުން ތަޅާ ހަފުސް އަރުވާއިރު އިޒްރާއިލުން އގެންދަނީ ތާޑް ޓެމްޕަލް ގެ މަސައްކަތް ފަށަމުން. ލާހިކައެއް ނޫން. އަޤްސާ މިސްކިތަކީ ހަމަ އެކަނި މުސްލިމުންގެ ތަނެއް ޔަހޫދީންގެ ތަނެއް ނޫން. އިޒްރާއީލަކަށް ދައްޖާލަކަށް ތަބައެއް ނުވާނެ. އިޒްރާއީލުގެ ނުބައި ރޭވުންތައް ފުނޑުފުނޑު ވެގެންދާނެ. މުސްލިމުންނަށް ނަސްރާ ކާމިޔާބު ދެއްވުން އޮތީ ވަރަށް ދާދި ގާތުގައި.\nއޮގަސްޓް 17, 2019 14:59\nހުރިހާ ރަސޫލުބޭކަލުންވެސް އަދި ނަބީބޭކަލުންވެސް ގޮވާލެއްވީ އިސްލާމްދީނަށް..އޭރުވެސް މިހާރުވެސް އިސްލާމްދީނަށް ވަދެއްޖެ ކޮންމެ މީހަކަށް މިކިޔަނީ މުސްލިމުން..ހަމައެކަނި ތަފާތަކީ ބާވައިލެއްވުނު ޝަރީއަތް...އިންސީންގެތެރެއިން ބިންމަތީގަ އެންމެ ފުރަތަމަ އުޅުއްވީ އާދަމްގެފާނާއި ހައްވާގެފާނު..މިދެބޭފުޅުންނަކީ މުސްލިމުން..ބާތިލު ދީންތަކެއް ގެނެސްގަތީ މާފަހުން..އެއީ އެންމެ ފަހުގެ ނަބިއްޔާގެ ކުރިން ފޮނުއްވުނު ރަސޫލުބޭކަލުންގެ މައްޗަށް ބާވައިލެއްވުނު ޝަރީއަތްތައް ބަދަލުކޮށްގެން..މިހާރު ފަލަސްތީނުގެ ބިމަށް ވެރިވެގެން އުޅޭ ޔަހޫދީންތަކަކީ މާފަހުން ޔޫރަޕުން އެމީހުންގެ އުނދަގޫ ބޮޑުވެގެން ބޭރުކުރެވުނު ބައެއް..ފަލަސްތީނުގެ ބިމުގަ މިބައިމީހުން ގެނެސް ވަޒަންވެރިކުރުވީ އިނގިރޭސިންނާއި އެމެރިކާއިން އަޑީގައޮވެ..އެއީ އަރަބި ޖަޒީރާ ބައިބައި ކޮށްލުމަށް ބޭނުންކުރި ކަތުރުފަނިތަކެއް..މަސްޖިދުލް އަޤުސާއަކީ ހަމައެކަނި މުސްލިމުންގެ ތަނެއް..އެތާނގެ ވަށައިގެންވާ ބިންތަކަކީވެސް..އެއީ ދުވަހަކުވެސް ޔަހޫދީން އަދި ނަސާރާއިންނަށް ބައި އަޅާފަ ދެވޭނޭ ތަންތަނެއްނޫން..މިބައިމީހުންގެ ކިބައިން މިބިމާއި މުސްލިމު އުއްމަތް ސަލާމަތްކުރުމަށް ދެވަނަ ސަލާހުއްދީންއަކަށް ބޭނުންވޭ...\nއޮގަސްޓް 17, 2019 15:19\nމިތަން މުސްލިމުންނަށް ލިބޭނެ، ދެން ޔަހޫދީން ދާނެ ތަނެއް ނެތްކަން ދަންނާތި!\nނަމަނަމަ 17 އޮގަސްޓް 2019\nއޮގަސްޓް 17, 2019 16:24\nމިހާރު ކެންނުކުރެވިގެން ކޮމެންޓް ވެސް ކުރަންފެށީތަ؟\nއޮގަސްޓް 17, 2019 18:01\nސާބަސް ލާދީނީ ރަނައަޕް. ކަލޭމެންވެސް މާތްވި އިސްލާމްދީނަށް ޖޯކުޖަހަންޏާ މިގައުމުން ފާހާލާނަން. ރައީސް ޞާލިހަކީ ގިޔާމަތާއި ޖެހެންދެން ލާދީނީ މީހުންގެ މާސްކަށް ވެގެން ނުހުރެވޭނެ.\nއޮގަސްޓް 17, 2019 16:10\n"މުކި" އަށް އިސްލާމީ ތާރީޚް ކިޔަވައިދެންވެފައި މިއޮތީ!\nމަސްޖިދުލްއަޤްޞާ ފުރަތަމަ ބިނާކުރެވުނީ އާދަމްގެފާނުގެ ޒަމާނުގައެވެ. އެއަށްފަހު އިބްރާހީމްގެފާނާއި ލޫޠުގެފާނު އެ ބިމުގައި މާތް ﷲ ގެ ރިސާލަތަށް ގޮވާލެއްވެވިއެވެ. ތައުހީދުގެ ދިދަ އުފުއްލެވިއެވެ.\nޔަޢްޤޫބްގެފާނާއި ޔޫސުފްގެފާނާއި އިބްރާހީމްގެފާނުގެ ދަރިކަލުން އިސްޙާޤްގެފާނާއި އިސްމާޢީލްގެފާނު އުފަންވެވަޑައިގަތީ މި ބިމުގައެވެ.\nދާވޫދުގެފާނާއި ދާވޫދުގެފާނުގެ ދަރިކަލުން ސުލައިމާނުގެފާނު ވަނީ އެބިމުގައި އިސްލާމީ ވެރިކަން ކުރައްވައިފައެވެ. އީސާގެފާނު އުފަންވެވަޑައިގަތީ އެބިމުގައެވެ. ޢީސާގެފާނުގެ ކިބައިން ފެނުނު އިލާހީ މުއުޖިޒާތްތައް ފެނިގެންދިއައީ އެ ބިމުގައެވެ. ؟\nމީހުރިގޮތަށް ހުރިޔަހޫދީޢެއް ކަމަށްވާނީ..??\nއޮގަސްޓް 17, 2019 19:50\nތިއީ ވަރަށް ރަގަޅު ވާހަކައެއް. އެހެން ދީންތަކުގެ މީހުންވެސް އެތާ އުޅެންޖެހޭނެ. އަދި މުސްލިމުންވެސް.\nއޮގަސްޓް 17, 2019 21:26\nއިސްލާމީ ތާރީޚް ރަނގަޅަށް ދެނެގަނެފައި ވާހަކަދެއްކުން ރަނގަޅު. މުސްލިމުން ބައިބައި ކުރަން ކާފިރުން އަޑީގައި ތިބެ ހަދަހަދައިގެން ދައްކާގާ ވާހަކައަށް ފުއްޓަތްކެއް ޖަހާލުމުން ހެއްލިގެން ދިޔުމަކީ ދެރަކަމެއް. ފަލަސްތީނަކީ އެއްވެސް އިރެއްގައި އިސްރާއީލްގެ ހިއްސާ އޮތް ތަނެއް ނޫން. އިސްރާއީލްގެ މީހުން އެމީހުނަށް ލިބުނު ނިޢުމަތްތަކަށް ޝުކުރުވެރި ނުވުމުން ﷲ ސުބްޙާނަހޫ ވަތަޢާލާ އެމީހުންނަކީ އަމިއްލަ ބިމެއް ނެތް ބައެއް ކަމަށް ހެއްދެވި ކަން ތިބޭފުޅާ ނުދެނަހުރިންތޯ؟ ފަހު ޒަމާނަށް އައިސް ކާފިރުން ބަލާނީ އަހަރެމެންގެ ސިކުނޑިތަކާ ކުޅެލެވޭތޯ، އެމީހުން ބުނާ ބަހަކަށްޓަކައި ﷲ ސުބްޙާނަހޫ ވަތަޢާލާގެ ބަސް ދޮގުކޮށް އެކަލާނގެ މަގަށް ފުރަގަސްދީގެން ނުވާނެ. ކާފިރުންގެ އެދުން ފުރިހަމަ ކޮށްދީ އެމީހުންނާއި އެއްބައިވުމީ އަހަރެމެން މުސްލިމުންނަށް ހުރި ދެރައެއް. އަހަރެމެންގެ މަގްސަދަކީ މި ދުނިޔޭގެ ވަގުތީ އުފަލެއް ނޫން. ނަމަވެސް އާޚިރަތުގެ ފަލާޙާއި ކާމިޔާބު. ފިރުޢައުނާއި ޤާރޫނާއި އެބައިމީހުން ނިމިދިޔަ ގޮތް ހަނދާން ނެތުނީތޯ؟ ޘަމޫދު ބާގައިގެެ މީހުން ނެތި ކުރެއްވިގޮތް ހަނދާން ނެތުނީތޯ؟


Col. Nazim ge massala anehkaa ves Supreme Court ah hushahalhaifi – adduLIVE\nނާޒިމްގެ މައްސަލަ އަލުން ސުޕްރީމް ކޯޓަށް\n0 Jun 13, 2018, 22:51 ލިޔުނީ ހަސަން އަޝްރަފް\nކްރިމިނަލް ކޯޓުގައި އޮތް އަޑު އެހުމަކަށް ނާޒިމް ކޯޓަށް ވަދެވަޑައިގަންނަވަނީ. ފޮޓޯ: ވީނިއުސް\nހަނގުރާމަވެރި ހަތިޔާރު ގެންގުޅުނު ކަމުގެ ކުށް ސާބިތުވާކަމަށް ކަނޑައަޅައި ކުރީގެ ޑިފެންސް މިނިސްޓަރު ކާނަލް ނާޒިމްގެ މައްޗަށް އިއްވި ހުކުމް އަނެއްކާ ވެސް ސުޕްރީމް ކޯޓުގައި އިލްތިމާސްކޮށްފިއެވެ.\nމައުލޫމާތު ލިބިފައިވާ ގޮތުގައި އެ މައްސަލަ ސުޕްރީމް ކޯޓުގައި އިލްތިމާސް ކުރީ މި ހަފްތާގެ ތެރޭގައެވެ. އެހެން ނަމަވެސް އެ މައްސަލަ ސުޕްރީމް ކޯޓުން ބަލައިގަތް ކަމެއް ނުވަތަ ނޫން ކަމެއް އަދި ސާފެއް ނުވެއެވެ.\nމިއީ ކާނަލް ނާޒިމްގެ މައްޗަށް އިއްވި ހުކުމްގެ މައްސަލަ ސުޕްރީމް ކޯޓުގައި އިލްތިމާސް ކުރާ ދެވަނަ ފަހަރެވެ. 2016 ވަނަ އަހަރުގެ ތެރޭގައި ނާޒިމްގެ ފަރާތުން ސުޕްރީމް ކޯޓުގައި އިލްތިމާސް ކުރުމުން އެ މައްސަލަ ބަލައި ނުގަތުމަށް ސުޕްރީމް ކޯޓުން ވަނީ ނިންމާފައެވެ.\nކާނަލް ނާޒިމްގެ މައްޗަށް ކުށް ސާބިތުވާ ކަމަށް ކްރިމިނަލް ކޯޓުން ކަނޑައަޅާފައި ވަނީ ދިވެހި ރާއްޖޭގެ ޖިނާޢީ އަދުލުގެ ނިޒާމުގައި އަމަލުކުރާ ގޮތާއި ދިމާ އިދިކޮޅަށެވެ. ޖިނާއީ ދައުވާ ތަކުގައި ކުށް ސާބިތުކުރުމަކީ ދައުލަތުގެ ޒިންމާއެއް ނަމަވެސް ނާޒިމްގެ މައްސަލައިގައި އެކަން ދައުލަތަށް ކުރެވިފައެއް ނުވެއެވެ.\nއެހެން ނަމަވެސް ނާޒިމްގެ މައްޗަށް ކުށް ސާބިތުވާ ކަމަށް ކަނޑައެޅީ، ނާޒިމްގެ ކޮޓަރިކޮޅުން ފެނުނު ކަމަށް ބުނާ ހަތިޔާރަކީ އޭނާގެ އެއްޗެއް ނޫންކަން ސާބިތުކޮށް ދެވިފައި ނުވާ ކަމަށް ބުނެއެވެ.\nނާޒިމް ޖަލުގައި ހުކުމް ތަންފީޒް ކުރަމުން ގެންދާތާ2އަހަރަށް ވުރެ ގިނަ ދުވަސްވީ ފަހުން 2017 ވަނަ އަހަރުގެ ތެރޭގައި ކުރީގެ ނައިބު ރައީސް އަހްމަދް އަދީބް ވަނީ ނާޒިމްގެ އެޕާޓްމަންޓުން ފެނުނު ހަތިޔާރަކީ ނާޒިމްގެ އެއްޗެއް ނޫން ކަމަށް ވިދާޅުވެފައެވެ.\nސުޕްރީމް ކޯޓަށް ފޮނުއްވި ސިޓީއެއްގައި އަދީބު ވިދާޅުވެފައި ވަނީ އެކަން ހިނގިގޮތް އެބޭފުޅާއަށް އެނގިވަޑައިގަންނަވާ ކަމަށާއި ނާޒިމްގެ ގެއިން ފެނުނު ފިސްތޯލައާއި ތިން ވަޒަނުގެ ހަގީގަތް ހާމަކުރުމުގެ ފުރުސަތު ލިބިއްޖެ ނަމަ އެކަމުގެ ތަފްސީލު ހާމަ ކުރައްވާނެ ކަމަށެވެ.


Mi Dhivehinge chuttee mulhin thafaathu | Mihaaru\nދިވެހި ދެ ދަތުރުވެރިއެއްގެ ޗުއްޓީގެ ތެރެއިން، ކެމްބޯޑިއާ (ކ) އަދި އިންޑޮނީޝިއާ: ބެކްޕެކިން ޗުއްޓީތަކަށް ޝައުގުވެރިވާ ދިވެހިން މިހާރު އަންނަނީ އިތުރުވަމުން. ފޮޓޯ: ފާތުމަތު މުނާލް ޝުޖާއު އަދި މާރިޔަތު މުހައްމަދު\nމި ދިވެހިންގެ ޗުއްޓީ މުޅިން ތަފާތު\n28 ޑިސެމްބަރ 2016 - 06:26 49 comments\nޒަމާނުއްސުރެ ދިވެހިން އެންމެ ގިނައިން ދަތުރުކޮށް އުޅެނީ އަވައްޓެރި ސްރީ ލަންކާ އަށާއި އިންޑިއާ އަށެވެ. އެއީ ބޭސްފަރުވާގެ ބޭނުންތައް ވެސް ބޮޑުވީމަ އެވެ. މި ފަހުގެ އަހަރުތަކުގައި މެލޭޝިއާ އާއި ތައިލެންޑަށް ދާ މީހުން އިތުރުވެފައިވާ އިރު މިހާރު އެހެން ޓްރެންޑެއް ވެސް ފާޅުވެއްޖެ އެވެ؛ ދެކުނު އިރުމަތީ އޭޝިއާގެ އެހެން ބައެއް ގައުމުތަކަށް ދާން ފެށުމެވެ.\nޗުއްޓީ ހޭދަކުރަން އިންޑޮނީޝިއާ، ކެމްބޯޑިއާ އަދި ވިއެޓްނާމް ފަދަ ގައުމުތައް އިޚްތިޔާރުކުރާ ދިވެހިން މިހާރު މަދެއް ނޫނެވެ. އާއިލާތަކާއި ރައްޓެހިންގެ ގްރޫޕުތައް އަދި ހަނީމޫނަށް ދާ ޖޯޑުތައް ވެސް އެ ގައުމުތަކަށް ގޮސް އުޅެން ފަށައިފި އެވެ.\nބާލީ: ކޮންމެ ކަހަލަ ޗުއްޓީއަކަށް ވެސް ކަމުދޭ\nއާއިލާއާ އެކު ޗުއްޓީ ހޭދަކޮށްލަން މާރިޔަތު މުހައްމަދު މި މަހު ދިޔައީ ދުނިޔެ އަށް މަޝްހޫރު މަންޒިލް ބާލީ އަށެވެ. ކުރިން ރައްޓެހިންނާ އެކު ކުރި ދަތުރެއްގައި ލިބުނު ހިތްހަމަޖެހުން، ފިރިމީހާ އާއި ދެ ކުދިންނާ ހިއްސާކޮށްލަން އޭނާ ބޭނުންވީ އެވެ. ރާއްޖެ އިން ފުރައިގެން ގޮސް މެލޭޝިއާގައި މަޑުކޮށްފައި އެ ގައުމުން ފެށި ތިން ގަޑި އިރުގެ ދަތުރަކަށް ފަހު ބާލީގެ ކުޓާގައި ތިން ދުވަސް އަދި އުބުޑުގައި ހަތް ދުވަސް ހޭދަކުރި އެވެ. ބޮޑު ޗުއްޓީގައި ދާން މި އާއިލާ އިން ބާލީ އިޚްތިޔާރުކުރީ އެ ރަށް އަގުހެޔޮވެފައި ރީތިވީމަ އެވެ.\n"ޚާއްސަކޮށް އުބުޑު އެއީ ވަރަށް ފެހިކޮށް އޮންނަ ފަރުބަދަމަތީގެ ޓައުންއެއް. ވަރަށް ހިތްގައިމުވެފައި އަޑު މަޑު. ތަން ވަރަށް ރީތި. ކަލްޗަރަލް ބައި ވެސް ވަރަށް ބޮޑު،" މާރިޔަތު ބުންޏެވެ.\n"ޕްރައިވެޓް ވިލާތައް ވަރަށް އަގުހެޔޮކޮށް ލިބޭ. އަހަރެމެން ތިބީ ޕްރައިވެޓް ޕޫލްއެއް ލާފައި ހުރި ދެ ކޮޓަރީގެ ވިލާއެއްގައި. އެ ތަން ކުދިންނަށް ވެސް ވަރަށް ކަމުދިޔަ."\nގަސް ގިނަ ހިތްގައިމު މާހައުލެއްގައި އުޅެލައި ފައްޅިތައް ފަދަ ސަގާފީ އަދި ތާރީޚީ ބިނާތައް ބަލައިލުމުގެ ފުރުސަތު ބާލީ އިން ލިބެ އެވެ. އޭގެ އިތުރުން ޚާއްސަ ސައިތަކާއި ކޮފީތަކުގެ ރަހަ ބަލައިލުމަކީ ވެސް މާރިޔަތަށް މި ދަތުރުގެ އުސް އައްޔެކެވެ. އޭގެ ތެރޭގައި، އިންޑޮނީޝިއާގައި އުޅޭ ވަކި ވައްތަރެއްގެ ބުޅަލަކަށް ކޮފީ ބީން ކާންދިނުމަށް ފަހު އޭތި ބޭރުކުރާ ނަޖިސް ބޭނުންކޮށްގެން ތައްޔާރުކުރާ ލުވަކް ކޮފީ ހިމެނެ އެވެ. އެއީ ދުނިޔޭގެ އެންމެ އަގުބޮޑު ކޮފީ ކަމަށްވެ އެވެ.\nމާރިޔަތުގެ ޗުއްޓީގެ ތެރެއިން: އޭނާގެ އާއިލާ ތިބި ވިލާ (މަތީގައި)، ބާލީގެ ފެހިކަން، އަދި އަގުބޮޑު ލުވަކް ކޮފީ. ފޮޓޯ: މާރިޔަތު މުހައްމަދު\nމާރިޔަތުގެ ތަޖުރިބާގައި އުބުޑަކީ އާއިލީ ޗުއްޓީއެއް ހޭދަކޮށްލަން ހަމަ ރަނގަޅު ތަނެކެވެ.\nބާލީ އިން މި ނޫން ފުރުސަތުތައް ވެސް ލިބެ އެވެ. މޫދާއި ގޮނޑުދޮށުގެ ހިތްގައިމުކަން، ރާޅާއެޅުން އަދި އުސް ހިސާބުތަކުގައި ހައިކިން އަށް ވެސް ދެވިދާނެ އެވެ. ބާލީ އަށް ދާ ދިވެހިންގެ އަދަދު އިތުރުވެފައި ވަނީ މި ސަބަބުތަކާ ހެދި ކަމަށް ވެދާނެ އެވެ.\n"އަހަރެން ކުރިން 2011ގައި ބާލީ އަށް ދިޔަ ފަހަރު، އެ ތަނުގެ މީހުންނާ ވާހަކަދައްކާ ހެދި އިރު މޯލްޑިވްސްއޭ ބުންޏަސް މީހުންނަކަށް ނޭނގޭ. އެކަމަކު މިހާރު އެ ރަށުގެ ވަރަށް ގިނަ މީހުންނަށް އެނގޭ ރާއްޖެއޭ ބުނެލާ އިރަށް،" މާރިޔަތު ބުންޏެވެ.\nބާލީގެ ވޯޓަފޯލްއެއް (ކ) އަދި މޫދު: އެކި ބަޖެޓުތަކުގައި އެކި ކަހަލަ ޗުއްޓީތައް މި ތަނުގައި ހޭދަކޮށްލެވިދާނެ. ފޮޓޯ: މާރިޔަތު މުހައްމަދު\nމީގެ ހަތަރު އަހަރު ކުރިންސުރެ ވިޔަފާރި ދަތުރުތަކުގައި އާއްމުކޮށް އިންޑޮނީޝިއާ އަށް ގޮސް އުޅޭ ޝަފީގު އަލީ ކިޔައިދިން ގޮތުގައި ބާލީ އަށް ދާ ދިވެހިންގެ އަދަދު އިތުރުވިކަން ފާހަގަކުރެވެނީ ވޭތުވެދިޔަ ދެތިން އަހަރެއްގެ ތެރޭގަ އެވެ.\n"މިހާރު ވެސް އަހަރެން ދަންނަ ތިން ބަޔަކު ބާލި އަށް ގޮސް އެބަ އުޅޭ،" ޝަފީގު ބުންޏެވެ.\n"ވާ ގޮތަކީ އެ ތަނުގެ ހޯމް ސްޓޭ ލޯކަލް ޓޫރިޒަމް ކޮންސެޕްޓް މީހުންނަށް ކަމުދަނީ. ލަގްޒަރީ ހޮޓެލްތައް ވެސް ހުރޭ. އެކަމަކު މީހުންގެ ގޭގޭގައި ހަދާފައި ހުންނަ ހިތްގައިމު ތަންތަނުގައި ކުޑަ ބަޖެޓަކުން އެބަ ތިބެވޭ،" އޭނާ ކިޔައިދިނެވެ.\n"ވަރަށް ހޯމް ފީލްއެއް އެ ތަނުން ލިބެނީ. އެއީ މާލޭގައި ދިރިއުޅޭ ބަޔަކު ރާއްޖޭގެ އެހެން ރަށަކަށް، ތިމާގެ ބައެއްގެ ކައިރި އަށް ދިޔައިމަ ކުރެވޭ ކަހަލަ އިހުސާސެއް. ބޭނުންވެއްޖެއްޔާ ބައިސްކަލެއް ނުވަތަ ސައިކަލެއް ކުއްޔަށް ނަގައިގެން ވެސް އުޅެލަންވީ."\nސިއެމް ރީޕްގެ މުހިއްމު ބިނާތައް\n"މިހާރު"ގެ ސްޓައިލް ލިޔުންތެރިޔާ ފާތުމަތު މުނާލް ޝުޖާއު މި މަހު ކެމްބޯޑިއާ އަށް ދިޔައީ ޝައުގުވެރި ބައެއް ތަންތަން ބަލައިލައި ތަފާތު ޗުއްޓީއެއް ހޭދަކޮށްލާށެވެ.\nޓޫރިސްޓުންގެ މެދުގައި މަގްބޫލު ސިއެމް ރީޕް އަށް ދާން މުނާލް ބޭނުންވި މައިގަނޑު އެއް ސަބަބަކީ އެ ސަރަހައްދުގެ ގަދީމީ ބިނާތަކެވެ. އޭގެ ތެރޭގައި "ޓޫމްބް ރެއިޑާ" ފަދަ ހޮލީވުޑްގެ ފިލްމުތައް ކުޅެފައިވާ އިހުގެ ބައެއް ފައްޅިތައް ފާހަގަކޮށްލެވެ އެވެ. ދުނިޔޭގެ އެންމެ ބޮޑު ދީނީ ބިނާ އަދި ޔުނެސްކޯ އިން ހިމާޔަތްކޮށްފައިވާ ތަރިކައެއް ކަމަށްވާ އަންކޯ ވަޓް ވެސް ހުންނަނީ ސިއެމް ރީޕްގަ އެވެ.\nކެމްބޯޑިއާގެ ސިއެމް ރީޕްގެ މުހިއްމު ދެ ބިނާއެއް: މި ސަރަހައްދުގެ މައިގަނޑު ޝައުގުވެރިކަމަކީ މިފަދަ ގަދީމީ ފައްޅިތައް --ފޮޓޯ: ފާތުމަތު މުނާލް ޝުޖާއު\n"މުހިއްމު އާކިއޮލޮޖިކަލް ސައިޓްތައް ބަލައިލަން ނުވަތަ ސިޓީ ލައިފުން ބޭރުވެ، ތަފާތު ތަނަކަށް ގޮސް، އެހެން މީހުން ދިރިއުޅޭ ގޮތް ދެކެލަން ޝައުގުވެރިވާ މީހުންނަށް ވެސް ވަރަށް ރަނގަޅު ތަނެއް ކެމްބޯޑިއާއަކީ،" ތައިލެންޑަށް ގޮސްފައި އެއާ އޭޝިއާ އިން ކެމްބޯޑިއާ އަށް ރައްޓެއްސަކާ އެކު ކުރި ދަތުރާ ބެހޭ ގޮތުން މުނާލް ބުންޏެވެ.\n"މީހުން ވަރަށް ފްރެންޑްލީ. އެކަމަކު ވަރަށް ފަގީރު ތަނެއް. ސުވެނިއާސް ކަހަލަ އެއްޗެހި ގަންނަން ލިބޭ."\nވިއެޓްނާމްގެ ރީތިކަން 12 ދުވަހުން\nމި އަހަރު އެންމެ ސަޅި ޗުއްޓީއެއް ހޭދަކުރި އެކަކަށް ފިޒުނާ ހަސަން* ވާނެ އެވެ. އިނގިރޭސި ރައްޓެއްސަކާ އެކު މޭ މަހު ވިއެޓްނާމްގެ ދެކުނުން އުތުރަށް ހަތަރު ފްލައިޓެއްގައި އަދި ކާރުގައި ކުރި 12 ދުވަހުގެ ދަތުރުގައި ގިނަ ތަޖުރިބާތަކެއް އޭނާ ކުރި އެވެ. އިހުގެ ފައްޅިތަކާއި އެ ނޫން ވެސް ތަފާތު، ރީތި އެތައް ތަނެއް ބަލައިލުމުގެ އިތުރުން ކްރޫޒް ޝިޕެއްގައި ދަތުރުކޮށް މޫދާއި ގޮނޑުދޮށުން ވެސް ހިތްހަމަޖެހުން ހޯދި އެވެ. ފިޒުނާ ބުނިގޮތުގައި އެ ހުރިހާ ކަމެއް ވެސް ކުރީ ވަރަށް ކުޑަ ޚަރަދަކުންނެވެ.\n"ވިއެޓްނާމަށް ދަންޏާ، އެ މީހެއްގެ ބަޖެޓަށް ޑިޕެންޑްވާނީ. ބައެއް ތަންތަނުގައި ފައިވް ސްޓާ ޚިދުމަތްތައް ވެސް ލިބޭ. ހޮޓެލްތައް ވެސް ވަރަށް ރަނގަޅު،" ރާއްޖެ އިން ސިންގަޕޫރަށް ގޮސްފައި ވިއެޓްނާމަށް ދިޔަ ފިޒުނާ ބުންޏެވެ.\n"ޝޮޕިން ވެސް ވަރަށް އަގުހެޔޮ. މިސާލަކަށް އަތް ދަބަހެއް ތިން ޑޮލަރަށް ވުރެ ހެޔޮކޮށް ލިބޭ. އެކަމަކު އެއީ އެހެން ކަހަލަ ޝޮޕިންއެއް. ވަރަށް ޓޫރިސްޓީކޮށް ހުރިހާ ކަމެއް ވެސް އޮންނަނީ. ސްޓްރީޓް ފުޑް ވިއްކާ ތަންތަން ވެސް ބައިވަރު،" އޭނާ ކިޔައިދިނެވެ.\nފިޒުނާ ޒިޔާރަތްކުރި ތަންތަނުގެ ތެރެއިން ހަލޮންގް ބޭ: މިއީ ދުނިޔޭގެ ހެރިޓޭޖް ސައިޓްތަކުގެ ތެރޭގައި ހިމެނޭ ތަނެއް. ފޮޓޯ: ޖިމީ ޑާއޫ\nދަތުރުގައި ދިމާވި ހަމައެކަނި މައްސަލައަކީ ހޫނު ގަދަވުމެވެ. އެ ދުވަސްކޮޅު ވިއެޓްނާމްގައި ފިނިހޫނުމިން 39 ޑިގްރީ ސެލްސިއަސް އަށް އަރަ އެވެ. އެހެންވެ، ހަށިގަނޑުން ފެން މަދުވެގެން ފިޒުނާ ޑޮކްޓަރަށް ދައްކަން ވެސް ޖެހުނެވެ.\n"މޭ އިން އޮގަސްޓަށް ވަރަށް ހޫނު ގަދަވާނެ. އެހެންވީމާ އެ ނޫން ދުވަސްކޮޅެއްގައި ދާންވާނީ،" އޭނާ ބުންޏެވެ.\nފިޒުނާ ފަދަ މީހުން މި މަންޒިލްތަކަށް ޝައުގުވެރިވުމަކީ ދިވެހިން ޗުއްޓީ ހޭދަކުރަމުން އައި ވައްޓަފާޅި އަށް އައި ބަދަލެކެވެ. އިންޑިއާ، ލަންކާ، މެލޭޝިއާ އަދި ތައިލެންޑް ފަދަ ތަންތަނަށް ގޮސް ދިވެހިން އާއްމުކޮށް ކުރާ ކަންކަމާ ތަފާތުކޮށް، ބެކްޕެކިން ހޮލިޑޭ އަށް ވެސް ބައެއް މީހުން ދާން ފެށީ އެވެ. ތަފާތު ގައުމުތަކަށް ގޮސް ތަފާތު ތަޖުރިބާތަކުން އުފާ ހޯދަން ބޭނުންވާ މީހުން ދިވެހިންގެ ތެރޭގައި ވެސް މިހާރު އެބަ އުޅެ އެވެ.\nއިތުރު ލިޔުންތައް ދިވެހިން


Vaahaka: Inthizaaru Kureemey (Episode 18) - Vaguthu\nކޮވިޑަށް ޓެސްޓް ކުރާ އަދަދު "ވާނުގައި" - 1 ގަޑިއިރު ކުރިން\n"އަސްލަމްބެ.. އަސްލަމްބެ ކޮން އިރަކު ޕާކިސްތާނަށް އައީ.؟ އަދި ފަސް މަސް އެބަ އޮތެއްނު.. އަދި މި ގޭގަ ކީއް ކުރަނީ ތި.." ދޮރު ހުޅުވީ އަސްލަމްއެވެ.\n"މިމްރާޙް.. މިހާ އަވަހަށް ތިއައީ.؟ މި ގެ އެނގުނީ ކިހިނެއް.؟" ގޭތެރެއަށް ވަންނަން އިޝާރާތް ކުރަމުން އަސްލަމް ބުންޏެވެ.\nގޭތެރެއަށް ބަލައިލުމުން އެ ތަނުގައި މީހުން ދިރިނޫޅޭތާ ވަރަށް ދުވަސް ވެފައިވާ ކަން އެނގެއެވެ. ސިޓިން ރޫމުގައި ހުރި ސޯފާތަކާއި އަލަމާރިތަކުގެ މަތީގައި ފޮތި އަޅާފައި ހުރިއިރު، އެ ތަކެތީގައި ކިލާ ބޯކޮށް ހުއްޓެވެ.\n"މި ތަނުގަ ބަޔަކު ނޫޅެނީތަ.؟" މިމްރާޙް އެހިއެވެ.\n"ސައިފުﷲ ހޯދަންތަ މި ތަނަށް ތި އައީ.؟" އަސްލަމް ވެސް ކުރީ ސުވާލެކެވެ.\n"އާނ.. ކިހިނެއް އަސްލަމްބެއަށް އެނގުނީ.؟" މިމްރާޙްގެ ހިތުގައި ވެސް އޮތީ ހުސް ސުވާލެވެ.\n"އަސްލަމްބެ ވެސް އައީ ސައިފް ހޯދަން.. އެކަމަކު.." އަސްލަމްގެ ވާހަކަ ހުއްޓުނެވެ.\n"އަސްލަމްބެއަށް ސައިފް ކިހިނެއް އެނގުނީ.؟" މިމްރާޙް އެހިއެވެ.\nއަސްލަމް އޭނާގެ ވާހަކަ ކިޔައިދިނެވެ. އޭނާއަކީ ކުރިން ޕާކިސްތާނުގެ އަސްކަރިއްޔާގައި މަސައްކަތް ކުރި މީހެކެވެ. ސިފައިންގޭގައި މަސައްކަތް ކުރުމަށް ފަހު ވަޒީފާއިން ވަކިކުރީ ދޮގު ތުހުމަތެއްގައެވެ. ރިޝްވަތުގެ ދޮގު ތުހުމަތެއް އޭނާގެ ބޮލުގައި އެޅުނީ އޭރު ސިފައިންގެ އެތެރެއިން ކުރަމުންދިޔަ މަސްތުވާތަކެތީގެ ވިޔަފާރީގެ ނެޓްވޯކް އޭނާއަށް އެނގިގެން އެ ކަން ރިޕޯޓް ކުރަން އުޅުނު ކަން އޭގެ ބައިވެރިންނަށް ފަޅައި އަރައިގަނެވެ.\nއޭގެ ފަހުން މަލިކަށް ކުރި ދަތުރެއްގައި އޭނާއަށް ސައިފުއާ ބައްދަލުވިއެވެ. ސައިފުއާ ގުޅިގެން އިތުރު ފަސް ކުދިން ތަމްރީން ކުރިއެވެ. އެއީ ބަދަލު ހިފަން ބޭނުން ވެގެން ކުރި ކަމެކެވެ. ސައިފު ބަދަލު ހިފަން ބޭނުންވީ އޭނާގެ ރަށް، ކަލްޕޭނީގެ ފުލުހެއްގެ ވަޒީފާ އަދާ ކުރަމުން ދަނިކޮށް ހަމަ އެ ގޮތަށް ވަޒީފާއިން ވަކިކުރުމުންނެވެ. ސައިފުއާ ގުޅިގެން އަސްލަމް ވަނީ ކަރާޗީއާއި ކަލްޕެނީގައި މިޝަންތަކެއް ހިންގައިފައެވެ. އެ މިޝަންތައް ހިންގުމަށް ތަމްރީން ކުރި ފަސް މީހުންގެ ތެރޭގައި ޖަމްޝީދު ހިމެނެއެވެ.\n"މިޝަންތައް ނިމިގެން މިހާރު އެ އުޅޭ ދިރިއުޅުމަށް ދިޔަ ކިހާ ތާކު.؟" މިމްރާޙް އެހިއެވެ.\n"ހައެއްކަ އަހަރު ކުރިން.. އަހަރެން ޙައްވާއާ އިނީ.. ޖަމްޝީދާއެކު ރާއްޖެ އުޅެނިކޮށް ޙައްވާ ފެނުނީ.. އަހަރެން ބޭނުންވީ ދެން ޤަދަރުވެރި ދިރިއުޅުމެއް.. މި ކަންތައް ވެސް ދޫކޮށްލި.. ޖަމްޝީދު ވެސް ވިޔަފާރި ތެރެއަށް ވަދެ ވަރަށް އަވަހަށް ވިޔަފާރި ފުޅާކޮށްލި.. އޭރު ވެސް މަށަށް އެއީ ގޯހެއް ހެން ހީވެގެން ބެލީ.. ބެލިއިރު އޭނަ އުޅެނީ މި ތަނުގަ ލަޝްކަރެއް ތައްޔާރު ކުރަން.. ފަހުން އެނގުނީ ތައްޔާރުކުރި ކަން.." އަސްލަމް ކިޔައިދިނެވެ.\n"މި މީހުން ބޭނުން ވަނީ ރާއްޖެ ހިފަން ކަމަށް އަޑު އިވުން.. އެ ކިހިނެއް ހިފާ ވާހަކައެއް.؟" މިމްރާޙް އެހިއެވެ.\n"މި ވަރަކަށް ރާއްޖެ ހިފޭނީ.. އެ މީހުން ކުރާ ގޯސް ވިޔަފާރިތައް އެނގޭ ބައެއްގެ ދުވަސް ދުއްވާލާ.. ވެރިންނަކަށް ވެސް ނޭނގެ.. އެއީ ކިތައް މީހުން ކަމެއް.. ތަހުގީގުތައް ވެސް ހަމަ ހުރެފަ އަނބުރާ.. އެ މީހުންގެ މީހުން ވިއްޔާ.. ފުލުހުންގެ ތެރޭ ވެސް ތިބީ.." އަސްލަމް ބުންޏެވެ.\n"މި ބަޔަކު އެބަ ޖެހޭ ހުއްޓުވަން.. ނޫނީ ދައުލަތެއް ނެތް.. ނޫރާ ވެސް އޭގެ އަނިޔާ ތެރޭ ތާށިވެ އެ އޮތީ.." މިމްރާޙް ބުންޏެވެ.\n"ފަސޭހައެއް ނުވާނެ.. މި މީހުންގެ ކަންކަން ހާމަ ކުރުން އުނދަގޫ ވާނެ.. އާންމުން ވެސް ތިބީ ކަނު ލޯތްބެއްގަ ޖެހިފަ ތިބިހެން މި ވެރިންގެ އަޖުލުގަ ޖެހިފަ.. ވަރަށް ދުރާލާ ރާވައިގެން ކަންކަން ވާނީ.." އަސްލަމް ބުންޏެވެ.\n"އެ ރޭވުމުގެ ތެރެއިން ކަންކަން ކުރަން ޖެހޭނީ.. މި ކަމުގެ ތެރޭގަ ވަގުތު ވެސް ނަގާނެ.. އެ ވަގުތު ތެރޭ ލިބޭ ގެއްލުމެއް ވާން ދޫކޮށްލަން ޖެހޭނީ.. ރަނގަޅަށް ދޯ މި ބުނެވުނީ.." މިމްރާޙް އެހިއެވެ.\n"އާނ.. ސައިފުއާ ބައްދަލުވާނެ މިރޭ.. މިރެއިން ފަށައިގެން ތި ތިން މީހުންގެ ތަމްރީންތައް ފެށޭނެ.. އިތުރު ބަޔަކު ވެސް ބޭނުންވާނެ.. އަހަރެމެން ރާއްޖެ ދާނީ އެ މީހުންގެ މުޅި އެތެރެ ހޯދުމަށް ފަހު.. އެ މީހުންގެ ވެސް އެތެރޭގެ ގޯސްތަކެއް އުޅޭނެ.. އެ ކަން ކުރާނެ މީހަކު މަ ހުންނާނެ ހަމަޖައްސައިފަ.. ޖަމްޝީދުގެ ރޭވުން ހުރީ އަހަރެމެން ކަންކަން ކުރަން ވިސްނި ގޮތަކަށް ނޫން.. ވަރަށް ވިސްނައިގެން ބަލިކުރަން ޖެހޭނީ.." އަސްލަމް ބުންޏެވެ.\n10 އަހަރު ފަސް – ކ. ތުލުސްދޫ\nކުޑަރަށުގައި ހުރި ގޭގެ ތެރެއަށް މިމްރާޙް ވަދެގެން އައި އިރު އަސްލަމާއި ތަކުރާއި ވިއާމު، އަދި ސައިފު ވެސް އިނެވެ. މިމްރާޙް ވަދެގެން އައި ގޮތަށް އެ ތަނުގައި ބަހައްޓާފައި ހުރި މޭޒެއް ހުރާލިއެވެ.\n"ހާދަ ރުޅިއެއް.. މިމްރާޙް.." ތަކުރު ބުންޏެވެ.\n"އަހަރެން ބުނި ގޮތަށް ކަންކަން ދިމާވީ.. އީމާ ވީ ތަނެއް ނޭނގެ.. އީމާގެ މޫނުގަ އިންނަ ކަޅު ތިލަ ނެތޭ މަ ކުރިން ވެސް ބުނީމެއްނު.. މިރޭ މަ ދިޔައީ އީމާ ހޯދަން.. ދިޔައިރު މާ ލަސްވެއްޖެ.. ނީމާ ހުރީ ޝަމްޙާއާއި ނޫރާއަށް ހަމަލާ ދޭން ވެގެން.. މަ މި ބަލަނީ ނީމާ މިހާރު ޝަމްޙާއާއި ނޫރާއަށް ހުރިހާ ވާހަކައެއް ވެސް ކިޔައިދޭނެހެން.." އަތުގައި އޮތް ތީރު ޖަހާ ދުނިއާއި ތީރުތައް އަޅުވާފައި ހުރި ދަބަސް އެއްލައިލަމުން މިމްރާޙް ބުންޏެވެ.\n"އަހަރެމެން އެންމެން ތުލުސްދޫއަށް އެކީ ދާން ޖެހިފަ މި އޮތީ.. މާލެ ކޮޅުގަ ތިބި މީހުނަށް މި ކަން މަ އަންގާނަން.. ތުލުސްދޫއަށް އެރިއަސް މޫވްމަންޓްތައް.. ހަރަކާތްތައް.. ބަހައްޓަން ވާނީ އަހަރެން ބުނާ ގޮތަކަށް.. މި ކޮޅުގަ މަޑު ކުރާނީ އަހަރެން އެކަނި.. ތި މީހުނަށް ކޮމާންޑް ދޭން.." އަސްލަމް މިހެން ބުނެފައި އޭނާގެ ޕްލޭން އެންމެނަށް ކިޔައިދިނެވެ.\nމިމްރާޙް ދިރިއުޅޭ ގޭގެ ތެރެއަށް އޭނާއާއި ވިއާމު ވަނީ ވަލު ދޮރާށިންނެވެ. މިމްރާޙްގެ ކޮޓަރިއާ ކައިރިއަށް މަޑުމަޑުން ޖެހިލިއެވެ. ކޮޓަރި ތެރޭ ބަޔަކު ވާހަކަ ދައްކާ އަޑަށް އެ ކޮޓަރީގެ ދޮރުގައި މިމްރާޙް އޭނާގެ ފައިން ޖަހާ ތިރިކޮށްލިއެވެ. އެތެރޭގައި ތިބި ޝަމްޙާއާއި ނޫރާއާއި ނީމާ ސިއްސައިގެން ގޮސް ބޭރަށް ބަލާލިއެވެ.\n"ކޮން ކަމެއް ތިއީ ދެން.. އަހަރެމެންނަށް އެނގެއޭ ތިއީ ކޮން ދެ މީހުނެއް ކަން.. މިމްރާޙާއި ވިއާމު.." ކާކު ކަން ނޭނގޭ ގޮތަށް އަނގަމަތި ފޮރުވައިގެން މިމްރާޙާއި ވިއާމު ހުރުމުން ނީމާ ބުންޏެވެ.\nމިމްރާޙްގެ އަތުގައި އޮތް ވަޅިއާއި ވިއާމު އަތުގައި އޮތް ވަޅި ވެސް ނީމާއާ ދިމާއަށް ދިއްކޮށްލިއެވެ.\n"އީމާ ވީ ތަނެއް ބުނަންވީ.؟" މިމްރާޙް ބާރަށް ހަޅޭއް ލަވައިގަތެވެ.\n"ދުނިޔޭގަ ނެތް.. ވަޅު ލައިފިން.. ކަލޭމެން ތި އުޅޭ ފަޅު ރަށުގަ.." ނީމާ ހޭން ފެށިއެވެ.\n"އަސްލަމްބޭ.." މިމްރާޙްގެ އަޑެއް އަސްލަމަށް ފޯރާ ހެނެއް ހިއެއ ނުވެއެވެ.\n"އަސްލަމްބެއޭ.. ދުނިޔޭގަ ނެތް މީހުނަށް ގޮވަނީ ކީއްކުރަން.؟" ނީމާ އިތުރަށް ހޭން ފެށިއެވެ.\n"ނީމާ... މަ ރުޅި އަރުވަން ނޫޅޭ.." ވިއާމު ވަރަށް ބާރަށް ހަޅޭއްލަވައިގަތެވެ.\n"ރަތް ލަޝްކަރުގެ ބަޔަކު މިހާރު މި ރަށުގަ އެބަ އުޅޭ.. މި މީހުން ތިބީ ތި މީހުނަށް ވުރެ މާ ކުރީގަ.." ޝަމްޙާއަށް ކުރިމަތީގައި އޮތް ނުރައްކާ ވަޒަންކޮށްލެވެއެވެ.\nމިމްރާޙް އޭނާގެ ފޯނު ނަގައި މީހަކު ގުޅިއެވެ.\n"ތަކުރުބެ.. ކުޑަރަށުގަ ދޯ އަދިވެސް.. ކޭމްޕް ޗެކް ކޮށްބަލަ.. އަސްލަމްބެ ހުރިތޯ.. އޭނަގެ އަޑެއް ވެސް ނުލިބޭ.." މިމްރާޙް ބުންޏެވެ.\n"މިމްރާޙް ތި ވާހަކަ ބުނަން ވެގެން މި ގުޅީ ވެސް.. މަ މިހާރު ތުލުސްދޫގަ.. އަވަހަށް ދުވެފަ މި އައީ ވެސް.. ސައިފުއާއި އަސްލަމް.. ޖަހައިގަނެގެން މަރާލައިފި.. އެ މީހުން މުޅި ރަށް ވަށައިގެން ތިބީ.." ފުން ނޭވާ ލަމުން ތަކުރު ބުންޏެވެ.\n"ތަކުރު.. ސަލާމަތް.." މިމްރާޙް މިހެން ބުނެފައި ފޯނު ބޭއްވިއެވެ.\nނޫރާގެ އަތުގައި މިމްރާޙް ހިފިއެވެ. އަދި ބާރަށް ދުވެފައި އައުމަށް ޝަމްޙާއާއި ވިއާމަށް އިޝާރާތް ދިނެވެ. ހަތަރު ކުދިން ދުވެފައި ގޮސް ދިޔައީ ރަށުގެ އިރުމަތީ ގޮނޑުދޮށާ ދިމާއަށެވެ. ގޮނޑުދޮށް ކައިރީގައި ލޯންޗެއްގައި ތަކުރު ހުއްޓެވެ. ގޮނޑުދޮށުން މޫދަށް ހަތަރު ކުދިން ފުންމާލިއެވެ. ވިއާމާއި ޝަމްޙާ ފަތާލާފައި ގޮސް ލޯންޗަށް އެރިއެވެ. ނޫރާއަށް ފަތަން ނޭނގޭތީ މިމްރާޙް ދިޔައީ އޭނާ ގޮވައިގެންނެވެ. ލޯންޗާ އަރާ ހަމަވުމުން ވިއާމުގެ އަތުގައި ހިފައިގެން ނޫރާ ލޯންޗަށް އެރިއެވެ. މިމްރާޙް އޭނާ އަމިއްލައަށް ލޯންޗަށް އެރިއެވެ.\nލޯންޗަށް އެރުމާއެކު މިމްރާޙްގެ ގައިގައި ނޫރާ ބައްދައިގަތެވެ.\n"މިމް.." އިޚްތިޔާރަކާ ނޫރާގެ ދުލުން ބުނެވުނެވެ.\nއޭރު މިމްރާޙާއި ނޫރާއާ ދިމާއަށް ޝަމްޙާ ބަލަހައްޓައިގެން ހުއްޓެވެ. މިމްރާޙަށް ވެސް ބަލައިލެވުނީ ޝަމްޙާއާ ދިމާއަށެވެ. މިމްރާޙްގެ ގަޔާ ނޫރާ ދުރަށް ޖައްސައިލިއެވެ.\n"ކެތްތެރިވޭ.. ފައިސަލްއަކަށް އަބަދަކު އެހެނެއް ނުހުރެވޭނެ.." ނޫރާއަށް ހިތްވަރު ދީފައި ޝަމްޙާގެ ކައިރީ ނޫރާ ބޭންދިއެވެ.\nވިއާމާއި މިމްރާޙް އިށީނީ ލޯންޗުގެ ކުރީކޮޅު އިން ސީޓެއްގައެވެ. ތަކުރު ދުއްވާފައި ދިޔައިރު އޭނާގެ މިސްރާބް ހުރީ އުތުރަށެވެ.\n"ކޮންތާކަށް މި ދަނީ.؟" ނޫރާ އެހިއެވެ.\n"މާ ދުރަކަށް ދެވޭކަށް ނެތް.. މާދަމާއަކީ ފައިސަލް ތުލުސްދޫއަށް އަރަން އޮތް ތާރީޚް.. މާދަމާއަކީ ބޮޑު ދުވަހެއް.. ފައިސަލްގެ ޕްލޭން އޮތީ ހޯދައިފަ.. ޔާސީންއާއި ހަސަން ތިބޭނެ އަހަރެމެންގެ އިންތިޒާރުގަ.. ވޯޓް ލާ ދުވަހު ފައިސަލްގެ ޕްލޭން ވަރަށް ނުރައްކާތެރި ކަމަށް ބުނަނީ.." ތަކުރު ބުންޏެވެ.\n"ބޮޑުބެއަށް ވެސް ހުރިހާ ކަމެއް އެނގޭއިރު ފޮރުވައިގެން އެ އުޅުނީ.." ތުންފަތަށް ވައްތަރު ޖައްސާލާފައި ޝަމްޙާ ބުންޏެވެ.\n"އަހަރެން ވަށައިގެން މުޅި ދައުލަތަށް ނުރައްކާ އޮތް ކަމެއް ހިނގަމުން ދިޔައީ.. އަހަރެން ވެސް ނުދެނަހުރިން.." ޝަމްޙާ މަޑުމަޑުން ބުނި ވާހަކަ ނޫރާއަށް އިވުނެވެ.\n"މިމް ދެކެ އަދިވެސް ވަރަށް ލޯބިވޭ ދޯ.." ނޫރާގެ އަތުގައި ހިފަމުން ޝަމްޙާ އެހިއެވެ.\n"ސުވާލަކީ މިމް މިހާރު ދެކޭ ގޮތެއް.. އަހަރެންނަކަށް ޤަބޫލެއް ނުކުރެވޭ އަހަރެމެންގެ ލޯތްބަށްޓަކައި މިމްރާޙް އެ ކުރި ހިތްވަރާ ގާތަށް ވެސް އަހަރެންނަށް މަސައްކަތް ކުރެވުނު ހެނެއް.. މިރޭ ވެސް މަށަކާ ވާހަކަ ނުދައްކާ ދުރަށް އެ ދިޔައީ.. ޝަމް ވަރަށް ލޯބިވޭ ދޯ މިމް ދެކެ.." ނޫރާގެ ހިތުގެ އާދޭސްތައް ޝަމްޙާއަށް އެކަނި އިވޭހާ މަޑުން ބުންޏެވެ.\n"އިންތިހާއަށް.. އެހެންވިޔަސް މި ވާހަކައަށް މިމްރާޙް މާ ކުރިން ސުރުޚީއެއް ދީފި.. އެއީ މިމްރާޙާއި ނޫރާގެ ލޯބީގެ ވާހަކަ.." މިމްރާޙްގެ އުފަލަށް ވުރެ މުހިންމު ކަމެއް ޝަމްޙާއަކަށް ނެތެވެ.\nލޯންޗު ދުއްވާފައި ގޮސް މަޑު ކުރީ ޅ. މާފިލާފުށީ ކައިރީގައެވެ. ދިގު ދަތުރާ ގުޅިގެން ނޫރާ ހުރީ ވަރަށް ބޮޑަށް ވަރުބަލިވެފައެވެ. އޭނާއަށް ހިނގެނީ ވެސް ކިރިޔާއެވެ. ދާން ޖެހޭ ގެއާ ހަމައަށް ނޫރާ ގެންދިޔައީ ސައިކަލެއްގައެވެ. ސައިކަލުގައި ދުއްވާފައި ގެންގޮސްދިނީ މިމްރާޙެވެ. މިމްރާޙްގެ އަތުގައި ހިފައިގެން ހުރެ ގޭތެރެއަށް ވަނެވެ. ސިޓިން ރޫމުގައި ހުރި ސޯފާއެއްގައި ނޫރާ ބޭއްވިއެވެ.\n"ވަރަށް ވަރުބަލި ދޯ.." ނޫރާގެ އަތުގައި ހިފަހައްޓައިގެން ހުރެ އޭނާ ކައިރީ މިމްރާޙް އިށީނެވެ.\n"މިމްރާޙް.. މައާފް ކުރާތި.." ނޫރާ މަޑުމަޑު އަޑަކުން ބުންޏެވެ.\n"ނޫން.. ނޫން.. އަހަރެން މައާފަށް އެދެންވީ.. ފައިސަލްގެ އަނިޔާއިން މިންޖުނުކޮށްދެވި އަދިވެސް މި ދުވަނީ އޭނާގެ މީހުންގެ ހަމަލާތަކުން ސަލާމަތް ވާން.." މިމްރާޙް ބުންޏެވެ.\nގޭތެރޭގެ ހުރި ކޮޓަރިން ނުކުތީ އަސްލަމްއާއި ޙައްވާއާއި އީމާއެވެ. އެ ވަގުތަށް ގޭތެރެއަށް ވިއާމާއި ތަކުރާއި ޝަމްޙާ ވެސް ވަނެވެ. ޔާސީނާއި ޙަސަން ވެސް ކޮޓަރި ތެރެއަށް އެ ވަގުތު ވަނެވެ.\n"އަހަރެމެން މަރުވެއްޖެއޭ ހިތާ ދޯ އެ ތިބީ މިހާރު ވެސް.." އަސްލަމް ބުންޏެވެ.\n"އާނ.. އެ މީހުން އެ ތިބީ އަހަރެމެންގެ ދަލުގަ ޖެހިފަ.. އީމާ ވަރަށް ހުޝިޔާރު.. އަހަރެން ހަމަ ހަގީގަތަށް ވެސް ހީކުރީ އީމާ އަތުން ދިޔައީ ކަމަށް.." ވަރަށް ކެރި ހުރެ މިމްރާޙް ބުންޏެވެ.\n"މިއިން އެކަކު ވެސް މަރެއް ނުވޭތަ.؟" އެންމެން ދިރި ތިއްބައި އެއް ތަނަކުން ފެނުމުން ނޫރާއަށް އަހާލެވުނެވެ.\n"އާނ.. ރަތް ލަޝްކަރުގެ މީހުންގެ ތެރެއިން ބައެއް މީހުން އަހަރެމެންގެ ތެރެއަށް ގެނައީ.. އެ މީހުންގެ މޫނު މަތީގައި މާސްކެއް އަޅުވައިފަ.. އޭގެ ބަޔަކު މަރާލައިގެން އެ ތިބީ.. ސަލީމްބެ އެންމެ ބޮޑު އެހީއެއް ވެދިނީ އަހަރެމެންނަށް.. އޭނަ އުފެއްދި މާސްކްތަކެއް އެއީ.. ސަލީމްބެ ވަރަށް މޮޅު ތަޙްގީގީ ނޫސްވެރިއެއް އެއީ.. އޭނަ އަންނާނެ އިރުކޮޅެއް ތެރޭގަ.. އޭނަ އަތުގަ ވީ ފައިސަލްގެ ޕްލޭން.." ތަކުރު ބުންޏެވެ.\n"ނީމާ.. ހުންނާނެ.. ރާކަނި މަސް ކެވިފަ މިހާރު.. ކަލޯ.. މަށަށް ކިރިޔާ އޭނަ ކައިރި ހުރެވުނު އިރު ނުހެވުނީ.. އީމާ ނެތް ދުނިޔެއަކު.. އަސްލަމް ވެސް މަރުވެއްޖެއޯ.. ކަލޯ.. މަ ހީހީ.." އާންމު ގޮތެއްގައި މަޖާވެ ގަންނަ ވިއާމު ހުރީ އެ ރޭ ވެސް މަޖާވެފައެވެ.\n"އެހެންވީމަ.. ތުލުސްދޫގަ ކަންކަން ހިނގައި ދިޔައީ ތި އެންމެން ޕްލޭން ކުރި ގޮތަށް..؟" ކުރިން ހާސްވެފައި ހުރި ޝަމްޙާ ދެން ހުރީ ވަރަށް ބޮޑަށް ވެސް ހައިރާންވެފައެވެ.\n"އާނ.. ނީމާއަށް ގަސްތުގަ ތުލުސްދޫ ކައިރި ފަޅު ރަށެއްގެ ޕްލޭން ދެއްކީ.. އަހަރެމެންގެ ކަންކަން ރާވަމުން ދިޔައީ އެހެން ބަޔަކު މި މާފިލާފުށީގަ.. މަށާއި ވިއާމު ތުލުސްދޫއަށް ދިޔައީ އެ އެންމެންގެ ފޯކަސް އެ ދިމާއަށް އަނބުރާލަން ވެގެން.. ތުލުސްދޫގަ އެ މީހުންގެ މީހުން ތިބެފަ.. މާލެއާ ކައިރި ތަނެއް ވީމަ.. އެ ތަނުގެ ވާ ކަންކަން އެ މީހުނަށް ވަރަށް ފަސޭހައިން އެނގޭނެ.. މި ހުރިހާ ކަމެއް ދިޔައީ ޕްލޭންއާ އެއް ގޮތަށް.." މިމްރާޙް ބުންޏެވެ.\nއިރުކޮޅެއް ފަހުން ބޮޑު ފޮތެއް ހިފައިގެން ސަލީމް ގޭތެރެއަށް ވަނެވެ.\n"ނޫސްވެރިއަކު މައްސަލައެއްގެ ތެރެއަށް ވަންނަ ގޮތަށް އެހެން މީހަކަށް ނުވަދެވޭނެ.. ރަތް ލަޝްކަރުގެ ކުރިން އީމާއާއި މިމްރާޙްއާއި ވިއާމު ހުރި ތަން ވެސް ހޯދީ އަހަރެން.. ތި މީހުންގެ ޕްލޭން ވެސް ފުރަތަމަ ހޯދީ އަހަރެން.. ބޮޑު ލަޝްކަރު ހަމަ ތިބީ.. ތި މީހުން އަހަރެންނަށް އިތުބާރު ކުރީތީ ވަރަށް އުފާކުރަން.. މުޅި ރާއްޖެ ވެސް ތިބީ.. ފައިސަލްގެ ޕްލޭން ވެސް ލިބުނީ މަށަށް.. ކާމިޔާބުކަމާއެކު ތަހުގީގު ނިމިއްޖެ.." ވަރަށް ފަޚްވެރިވެލާފައި ސަލީމް ބުންޏެވެ.\nޕާކިސްތާނުގައި އުޅެނިކޮށް ސަލީމްބެއާއި މިމްރާޙްމެނާ ދިމާވިއެވެ. އަދި ރަތް ލަޝްކަރުގެ މައްޗަށާއި މިމްރާޙްމެންގެ މައްޗަށް ސަލީމްބެ ކުރަމުން ދިޔަ ތަޙްޤީޤް އެ މީހުނަށް ކިޔައިދިނެވެ. މަލިކުގައި ހިނގައިދިޔަ ލޭއޮހުރުވުމަކީ ފައިސަލްގެ ކަމެކެވެ. ފައިސަލްއާ ދެކޮޅަށް ބަޔަކު ރޭވުންތަކެއް ރާވާކަން އެނގިގެން މަލިކަށް ދިޔަ ވަފުދުގައި ތިބި ފައިސަލްގެ ވަފާތެރިން އެ ބަޔަކު މަރާލީއެވެ.\n"ސަލީމްބެ ދެން އަހަރެމެންނަށް ތި ޕްލޭނެއް ދައްކަންވީނު.." ޔާސީން އެހިއެވެ.\nސަލީމްބެގެ އަތުގައި އޮތް ފޮތް ސިޓިން ރޫމުގައި ހުރި މޭޒު މަތީގައި ބޭއްވިއެވެ. އޭގައި އޮތީ މާލޭގެ މެޕެކެވެ. އަދި ހުޅުމާލޭގެ މެޕެކެވެ. މާލޭގެ އެކި ދިމާގައި ތިކި ތަހާފައި ހުއްޓެވެ. ކައިރީގައި އޮންނަ ފުނަދޫގެ މެޕެއް ވެސް އޮތެވެ. މަތީގައި ސުރުޚީއެއް ގޮތަށް ލިޔެފައި އޮތީ "ބްލާސްޓް" އެވެ.\n"މުޅި މާލެ ގޮއްވާލަނީތަ.."


Yoosuf Bin Thaashfeen 98 - One Online\nޔޫސުފު ބިން ތާޝްފީން 98\n(31 މެއި ގެ އަދަދާ ގުޅޭ)\nصـدّيـق ގާތްގަނޑަކަށް ބައިގަޑިޔެއްހައިއިރު ފަހުން سعد ހޭފުޅުއަރާތޯ މަސައްކަތް ފަށައިފިއެވެ. އޭނާ ބުނަމުން ގެންދިޔައެވެ. "ޤުދުރަތުން އަޅުގަނޑުމެންނަށް ފަތަޙަ ދެއްވައިފި! އަޅުގަނޑުމެންގެ ކިއްލާގެ ސިފައިން އަތުވެއްޖެ. ދުޝްމިނުން ފިލައިގެން ހިނގައްޖެ. ބައްލަވާ! އަޅުގަނޑުމެންގެ މީހުން ފަރުބަދަމައްޗަށް އެބައަރާ!"\nسعد ހޭފުޅުއަރައިގެން ލޯފުޅު ހުޅުއްވައިލެއްވިއެވެ. އޭނާ ކަނދުރާފުޅު އުފުއްލައިލައްވައިފައި ފަރުބަދައިގެ ތިރިޔަށް ބައްލަވާން ފައްޓަވައިފިއެވެ. ކިއްލާގެ ސިފައިންގެ ބަޔަކު ފަރުބަދަމައްޗަށް އެބައަރައެވެ.\nسعد ގެ ލޯފުޅު ކުއްލިޔަކަށް މީހެއްގެ މޫނަށް ހުއްޓިއްޖެއެވެ. އެއީ ميـمــونـة އެވެ. سعد ވިދާޅުވިއެވެ. "صـدّيـق! صـدّيـق އަހަރެން އަދި މަރެއްނުވޭތަ؟"\nصـدّيـق ހީނލިއެވެ. "ކަލާ އަވަހާރައެއް ނުވޭ! ކަލާ ދިރިހުންނަވަން ޖެހިވަޑައިގަންނަވާނެ. ކަލާގެ ޤައުމަށް ކަލާ ބޭނުން!"\n"އަހަރެންގެ ޤައުމު!" سعد ބެދެމުންދާ އަޑުފުޅަކުން ވިދާޅުވިއެވެ. އެއަށްފަހު ލޯފުޅު މަރުއްވައިލައްވައިފިއެވެ. ހޭފުޅު ނެތިފައި އޮންނެވިއިރުވެސް އޭނާގެ މޫނުފުޅުމަތީގައި ކުޅެކުޅެހުރީ ހިނިތުންވެވަޑައިގެންނެވުމެވެ. އުދާސް އަދި ހިތާމަވެރި ހިނިތުންވެވަޑައިގެންނެވުމެކެވެ.\nأميـر يـوسف ހުކުރުވިލޭރޭގެ ފަތިސްދަމު ޙިޞްނުއްލައިޠަށް ޙަމަލަދެއްވައިފިއެވެ. މުލޫކުއްޠަވާއިފުންގެ ލަޝްކަރުތަކާ އެކުގައެވެ. ދުވަހުގެ އިރުއެރިއިރު މުރާބިޠީނުން ވަނީ ފަރުބަދައިގެ ތިރީގައިހުރި ދުޝްމިނުންގެ ދިފާޢީ މަރުކަޒުތައް ސުންނާފަތިކުރުމަށްފަހު ކިއްލާގެ ބޭރުފާރަށް ޙަމަލަދޭން ފަށައިފައެވެ. މުރާބިޠީނުން ޙަމަލަދެމުން ގެންދިޔައީ ކިއްލާގެ ހުޅަނގުފަރާތުންނާއި އުތުރުފަރާތުންނާއި ދެކުނުފަރާތުންނެވެ. މުރާބިޠީނުން ގެންދިޔައީ ކިއްލާގެ ފާރަށް ޙަމަލަދޭ ދައްބާބާތަކާއި ސިޑިތަކާއި ކަމަންދުތަކުގެ އެހީގައި ފާރުމައްޗަށް އަރަން މަސައްކަތްކުރަމުންނެވެ. އަނެއްކޮޅުން ކިއްލާގެ ފާރަވެރީން ގެންދިޔައީ ތީރުތަކުގެ ވާރޭ ވެއްސުމުންނެވެ. އޭގެއިތުރަށް ކެކިކެކިހުރި ތެލާއި، ހޫނު ކައްސައްދުވާނިވެސް އޮއްސަމުންނެވެ. މުލޫކުއްޠަވާއިފުންގެ ލަޝްކަރުތަކާއި އަންދަލުސުގެ ރިޟާކާރުން ޙަމަލަދޭން ހަމަޖެހިފައިއޮތީ ކިއްލާގެ އިރުމަތީ ފަރާތުންނެވެ. أميـر يـوسف ވަނީ ރައްކާތެރިވެވަޑައިގެންނެވުމުގެ ގޮތުން މުރާބިޠީންގެ ގެމަތަކެއްވެސް އެމީހުނާ ބައިވެރިކުރައްވައިފައެވެ. އިޝްބީލިއްޔާއާއި މާލިޤާއާއި ޣަރުނާޠާގެ ރަސްރަސްކަލުން ވަޑައިގެން ނެތުމާއެކު އެތަންތާނގެ ލަޝްކަރުތަކާ ހަވާލުވެފައިވަނީ އިޝްބީލިއްޔާގެ ސިފައިންގެ ވެރިޔާއެވެ. ޙަމަލަދޭން ހަމަޖެހިފައިވާ ވަގުތު ޖެހުނުއިރު ބައެއް އެހެނިހެން ރަސްރަސްކަލުންވެސް ގެއްލިއްޖެއެވެ. އެބޭފުޅުންގެ ލަޝްކަރުތަކަށް މަގު ދައްކަވަނީ ބިޠުލިޔޫސުގެ ސިފައިންގެ ވެރިޔާއެވެ.\nމުރާބިޠީނުން ޙަމަލަދެމުންގެންދާ ތިންފަރާތުގައިވަނީ ވަރަށް ވަރުގަދަޔަކަށް ހަނގުރާމައިގެ ހުޅުފަޅައިގެން ގޮސްފައެވެ. އެފުރިކާގެ މުޖާހިދުން ގެންދިޔައީ ދުޝްމިނުންގެ ތީރުތަކާއި ލޮންސިތަކަށް ފަރުވާލެއް ނުބަހައްޓައި ވަރަށް ވަރުގަދަ ޖޯޝަކާއި ފޯރިޔަކާއެކު ޙަމަލަދެމުންނެވެ. ނަޞާރާއިންގެ ޙަމަލާތަކަށް މޭދިއްކުރަމުންނެވެ. ސިޑިތަކާއި ކަމަންދުތަކުގެ އެހީގައި ފާރުމައްޗަށް އަރަން މަސައްކަތް ކުރަމުންނެވެ. އެއްބަޔަކު ނޭވާ ހަމަޖައްސައިލަން ފަހަތަށް ޖެހިލާއިރަށް އަނެއްބަޔަކު ކުރިޔަށްއަރައި މަސައްކަތާ ހަވާލުވެއެވެ. ފާރުމަތީން ގެންދިޔައީ ދައްބާބާތައް އަންދަމުންނެވެ. ސިޑިތައް ވަރަމުންނެވެ. ތީރާއި ލޮންސީގެ ޙަމަލަތައް ހިނދުކޮޅަކަށްވެސް މައިތިރިވިޔަކަ ނުދެއެވެ. އެކަމަކު މުރާބިޠީން ގެންދިޔައީ ހިނދުކޮޅަކަށްވުރެ ހިނދުކޮޅެއް ޙަމަލަ ވަރުގަދަ ކުރަމުންނެވެ.\nأميـر يـوسف بــن تـاشـفـيـن އެއްދިމާއެއްގައި މަޑުކުރައްވައިގެނެއް ނުހުންނަވައެވެ. އެމަނިކުފާނު ގެންދެވީ ހަނގުރާމަ ހިނގާ ހުރިހައި ދިމަދިމާއެއްގައި ބުރުޖައްސަވަމުން "ހިތްވަރުގަދަ މުޖާހިދުންނޭވެ! ކުރިޔަށް އަރާށެވެ! މިއަދަކީ ތިޔަބައިމީހުންގެ ފަތަޙައިގެ ދުވަހެވެ!" أميـر يـوسف މި ނަޢުރާގެ އަޑު ހީވަނީ އިސްރާފީލުގެފާނުގެ ދެވަނަ ތާޅަފިލީގެ އަޑުހެންނެވެ. މުޖާހިދުންގެ ރޫޙު ދިރިގެންދަނީ އެހައިވެސް ވަރުގަދަޔަށެވެ.\nމުޖާހިދުންގެ ތެރެއިން ބޮލުގައި ކަފުން ބަނދެގެން ފާރުމައްޗަށްއަރާ މީހުންނަށް އެންމެފުރަތަމަ ކުރިމަތިލާންޖެހެނީ ކިއްލާގެ ފާރަވެރީންގެ ތެރެއިން ފާރުމަތީގައި ތިބޭ މީހުންގެ ކަނޑިތަކާއި ލޮންސިތަކާއެވެ. ދެވަނަޔަށް ކުރިމަތިލާންޖެހެނީ ފާރާ އިންވެގެން ހުންނަ ބުރުޒުތަކުގައި ތިބޭ ތީރުވެރީންގެ ދުނީގެ ވާރެއާއެވެ. ދުޝްމިނުންގެ ތީރުވެރީންގެ ބުރުޒުތަކަކީ ފަތަޙަނުކުރެވޭފަދަ މަރުކަޒުތަކެއް ފަދައެވެ. ފާރުގެ ކޮންމެ ފަންސާހަކަށް ފޫޓު ދުރުމިނުގައި އެފަދަ ބުރުޒުތައް ހުރެއެވެ. ފާރުމަތީގައި ފައިތިލަ ސާބިތުކުރުމަށްޓަކައި އެ ބުރުޒުތަކަށް ވެރިވާންޖެހެއެވެ. ބޭރުން ފާރުމައްޗަށް އެރުމަށްވުރެ ފާރުމަތީން އެބުރުޒުތަކާ ހަމަޔަށް ދިޔުން ވަކި ފަސޭހައެއް ނޫނެވެ.\nއަންދަލުސްގެ ގެ ޣަރްނާޠާގެ އަލްހަމްރާ ޕެލަސްގައި ހިލައިގައި ލިޔެފައިވާ އިސްލާމީ ލިޔުމުގެ ނާދިރު ނަމޫނާއެއް.ފޮޓޯ އިސްލާމީ ފުތޫޙާތުގެ އެޓްލަސް ---\nމުރާބިޠީންގެ ލަޝްކަރުން ގެންދިޔައީ ކިއްލާގެ ބޭރުގައިހުރި ފަރުބަދަތަކުގެ މަތީގައި ބޮޑެތި ސާޅަނގަތައް ތިއްބައިގެން ކިއްލާއާ ދިމާޔަށް ބޮޑެތި ހިލައާއި ރޯކޮށްފައި ހުންނަ އަލިފާންގުޅަތައް އުކަމުންނެވެ. މުރާބިޠީނުން އެއްލި ވަރަށްބޮޑު ހިލައެއް ކިއްލާގެ އުތުރުފަރާތުގެ ފާރުގައި ޖެހުމާއެކު އެދިމާގައިހުރި ބުރުޒެއް ވެއްޓިއްޖެއެވެ. ހަމައެވަގުތު މުރާބިޠީންގެ ސިފައިންގެ ބަޔަކު ދޭތިން އެކައްޗަކަށް ޙަމަލަދީ ކިއްލާގެ ފާރުމައްޗަށް އަރައިގެންފިއެވެ. އެމީހުން މާގިނައިރެއްނުކޮށް ކިއްލާގެ ފާރަވެރީންތައް ޤަތުލުކުރުމަށްފަހު ބޭރުފާރުގެ ބަޔަކަށް ވެރިވެއްޖެއެވެ. އެކަމަކު ހަމައެވަގުތު ކިއްލާގެ ތެރެއިން ޢީސާއީ ސިފައިންގެ ބަޔަކު އައިސް އެމީހުންނާ ހަނގުރާމަކުރާން ފަށައިފިއެވެ. ހަމައެއާއެކު މުސްލިމުންގެ ސިފައިންގެ އިތުރު ބަޔަކުވެސް ފާރުމައްޗަށް އަރައިގެންފިއެވެ. ދެފަރާތުންވެސް ވަރަށް ހިތްވަރާއި ޖޯޝާއެކު ހަނގުރާމަ ފަށައިފިއެވެ. އިރުކޮޅަކަށްވުރެ އިރުކޮޅެއް ދެފަރާތުގެ މީހުންވެސް ދިޔައީ އިތުރުވަމުންނެވެ.\nކިއްލާގެ ތިންފަރާތުގައި އެހައި ވަރުގަދަޔަށް ހަނގުރާމަ ހިނގަމުންދިޔައިރު ކިއްލާގެ އިރުމަތީގައި މުލޫކުއްޠަވާއިފުން ގެންދެވީ އެބޭފުޅުންގެ މިއްލަތަށް ޣަދަރުވެރިވެވަޑައިގެންނެވުމާއި ބޭވަފާތެރިވެވަޑައިގެންނެވުމުގެ ތާރީޚުގެ އިތުރު ބާބެއް ލިޔުއްވަމުންނެވެ. ޙަމަލަދޭން ފެށުމުގެ ކުރީން މުރާބިޠީންގެ އޮފިސަރުންނާއި މުލޫކުއްޠަވާއިފުންގެ ލަޝްކަރުތަކުގެ ކޮމާންޑަރުން އެއްބަސްވެވަޑައިގެންފައިއޮތީ ކިއްލާގައިތިބި ނަޞާރާ ބާރުތައް ހަތަރުބަޔަށް ބަހައިލުމަށްޓަކައި ހަތަރުފަރާތުން އެއްފަހަރާ ޙަމަލަދިނުމަށެވެ. ޙަމަލާ ވަރުގަދަކުރަމުން ގެންގޮސް ހުކުރުދުވަހުގެ އަރާ އިރާއެކު ކިއްލާގެ ބޭރުފާރަށް ޙަމަލަދޭން ފެށުމަށެވެ. އެކަމަކު މުލޫކުއްޠަވާއިފުން އެތައްދުވަހެއްގެ ކުރީއްސުރެ އަޑިއަޑީން ރާއްވަވަމުން ގެންދެވި ނުބައި ރޭއްވެވުން ފުރިހަމަވި ޝެހެޒާދާ رشـيـد އަލްފާންސޫއާ ބައްދަލުކުރައްވައިފައި އެރޭ މުޢަސްކަރަށް އެނބުރިވަޑައިގެންނެވުމުންނެވެ. رشـيـد މުލޫކުއްޠަވާއިފުންނަށް ވިސްނައިދެއްވީ أميـر يـوسف އަށް ކާމިޔާބު ލިބިވަޑައިގެންފިނަމަ މުރާބިޠީންގެ ނިންމުން އޮންނާނެގޮތަކާ މެދުގައެވެ. އެހެންކަމުން ޙަމަލަދޭން ފެށުމުގެކުރީން މުލޫކުއްޠަވާއިފުންގެ ލަޝްކަރުތަކުގެ އޮފިސަރުންނަށްވަނީ އެމީހުން ހަދާންވިގޮތް ރަނގަޅަށް ކިޔައިދެވިފައެވެ. ކުރީންވެސް ދެންނެވިފަދައިން أميـر يـوسف ގެ ލަޝްކަރު އިރުއެރިއިރު ދިޔައީ ކިއްލާގެ ތިންފަރާތުން ވަރަށް ވަރުގަދަޔަށް ޙަމަލަދެމުންނެވެ. އެކަމަކު މުލޫކުއްޠަވާއިފުންގެ ލަޝްކަރުތަކަށް ކިރިޔާ ކަޑައްތުކުރެވުނީ ކިއްލާއަށްދާ މަގުގެ ދެބައިކުޅަ އެއްބައެވެ. މުލޫކުއްޠަވާއިފުންގެ ފައުޖުތައް ކުރިޔަށް ހެލިގަންނައިރަށް ކޮމާންޑަރުންގެ އަމުރު އަތުވެދެއެވެ. "މަޑުކުރޭ! ދައްބާބާތަކާއި ސާޅަނގަތައް ހުރީ މާފަހަތުގައެވެ. ސާޅަނގަތަކާއި ދައްބާބާތައް އައުމާއެކު ކޮމާންޑަރުން މަޝްވަރާކުރައްވަން ފައްޓަވަނީ ސާޅަނގަތައް ދުއްދަވާނެ ދިމަދިމާއާ ބެހޭގޮތުންނެވެ. ދެބޭފުޅަކު އެކައްޗެކޭ ވިދާޅެއްނުވެއެވެ. އެތައްއިރަކު އަރައިރުންވެވަޑައިގަތުމަށްފަހު ތަންތަނާ ބެހޭގޮތުން އެއްބަސްވެވަޑައިގެންނެވުމަކަށް އާދެވޭއިރަށް ދެން ފެށެނީ އެހިސާބުން އުކާ ހިލަ އަމާޒަށް ފޯރާނެތޯ ނުވަތަ ނޫންތޯ ކުރެވޭ ބަހުސެވެ. އެތައްއިރެއްގެ ފަހުން މަޑުމަޑުން ކުރިޔަށް ފިރުކޭން ފަށައެވެ. އާއްމު ސިފައިންގެ މީހުންނަކަށް ކޮމާންޑަރުންގެ މަޤުޞަދެއް ނޭނގެއެވެ. އެބައިމީހުން ތިބެނީ ޖިހާދުގައި ބައިވެރިވާ ހިތުންނެވެ. އެހެންކަމުން އެމީހުން ބާރަށް ކުރިޔަށްދާން ފަށައެވެ. ކޮމާންޑަރުންގެ ފަރާތުން ވަގުތުން އަމުރު އަންނަނީ މަޑުކުރުމަށެވެ. ހައިރާންވެ ފިކުރުބޮޑުވެފައި ތިބޭ ސިފައިންނަށް އަންގަނީ ސަފުތަކުގެ ތަރުތީބަށް ބަދަލުގެންނާން ޖެހިއްޖެކަމެވެ. އެހައިތަނަށް ކުރީގައި ތިބީ ތީރުވެރިން ކަމުގައިވާނަމަ އެމީހުން ފަހަތަށްގެނެސްފައި ލޮންސިހެވީން ކުރިޔަށް އަރުވައެވެ. ބައެއްފަހަރުފަހަރު ކޮންމެވެސް ކޮމާންޑަރަކު ފައިންޕުޅު ކައްސައިލައިގެން ވެއްޓިވަޑައިގަތުމުން ލަޝްކަރު ހުއްޓުވައިފައި ހުރިހާ ކޮމާންޑަރުން އެއްވެވަޑައިގެން އެބޭފުޅެއްގެ ހާލު ބައްލަވަން އެބޭފުޅަކު ވަށައިލައްވައެވެ. ވެއްޓިވަޑައިގެންނެވި ކޮމާންޑަރު ނުހަނު ގޮތްބޮޑުކުރައްވައިފައި ތެދުވެވަޑައިގަންނަވަން މަސައްކަތް ކުރައްވައެވެ. އެއާއެކު މުނާފިޤު ހިނިތުންވުމަކާއެކު ވިދާޅުވެއެވެ. "މުޖާހިދުންނޭވެ! އަހަންނާމެދު ނުވިސްނާށެވެ. ބާރަށް ކުރިޔަށްދާށެވެ!" އަނެއްކާވެސް ލަޝްކަރު ހެލިގަނެއެވެ. އަނެއްކާ ގޮވައިލެވެއެވެ. "މަޑުކުރޭ! ދައްބާބާތައްވީ ފަހަތުގައި!" އެއަޑު މުޅި ލަޝްކަރަށް އިއްވައިލައެވެ.\nއަންދަލުސުގެ ރިޟާކާރުންގެ ގެމަތައްހުރީ މުލޫކުއްޠަވާއިފުންގެ ލަޝްކަރުގެ ކަނާތްފަރާތުގައެވެ. އެބައިމީހުންގެ ކޮމާންޑަރަކީ عبـدالمـنعــم އެވެ. ވާތްފަރާތުގައިތިބީ أميـر يـوسف ރައްކާތެރިވެވަޑައިގެންނެވުމުގެ ގޮތުން މުލޫކުއްޠަވާއިފުންގެ ލަޝްކަރާއެކު ފޮނުއްވައިފައިވާ ބަރުބަރީ ސިފައިންގެ ގެމަތަކެވެ. ރިޟާކާރުންނާއި ބަރުބަރީން ދުޝްމިނުންނާ ޙަމަލަދެމުން ފަރުބަދައިގެ ކުރިއާ ވަރަށް ކައިރިޔަށް އަރައިފިއެވެ. ކިއްލާގެ ފާރަށް ޙަމަލަދޭން ފެށުމަށްޓަކައި ނުލާހިކު ރުޅިއައިސް ކަންބޮޑުވެފައިތިބެ މުލޫކުއްޠަވާއިފުންގެ ލަޝްކަރަށް އިންތިޒާރުކުރާން ފަށައިފިއެވެ.\nބަރުބަރީ ގެމަތަކުގެ ކޮމާންޑަރު ދުވެވަޑައިގެންފައި عبـدالمـنعــم ގެ އަރިހަށް ވަޑައިގެންފިއެވެ. އޭނާ ތުންފަތްޕުޅު ހައްޕަވަމުން ވިދާޅުވިއެވެ. "އަޅުގަނޑުމެން އިއްތިހާދެއް އުފައްދައިގެން މިއުޅެނީ ހިޔަޅުތަކަކާއެކު. އެބައިމީހުން ގަސްތުގައި ވަގުތު ނަގައިލަނީ. އެބައިމީހުން ކުރިޔަށް ނާންނާންވީ އެއްވެސް ސަބަބެއް އަޅުގަނޑަކަށް ނުފެނޭ. ފިނޑިކަމުގައިވެސް ހައްދެއް އޮންނާންވާނެ. މާތް اللّـه އަށްޓަކައި ކަލާ ވަޑައިގެން އެބައިމީހުންނަށް ވިސްނައިދެއްވާ!"\nعبـدالمـنعــم ޖަވާބު ދެއްވިއެވެ. "އެމީހުނަށް އަޅުގަނޑު ވިސްނައިދިނުމަކުން ފައިދާއެއް ނުކުރާނެ! އެބައިމީހުންގެ ކަންނެތްކަމާއި ކަންފަސޭހަކަމުގެ ސަބަބަކީ ހުސްއެކަނި ފިނޑިކަމެއްނޫން. ޣަދަރުވެރިކަން. ތަންކޮޅެއްކުރީން އަޅުގަނޑު ހީކުރީ އެމީހުން ދުޝްމިނުންގެ ތީރުވެރީންނާހުރެ ރައްކާތެރިކަމާއެކު ކުރިޔަށް އަންނަނީކަމަށް. އެކަމަކު މިހާރު ދުޝްމިނުންގެ ތީރުވެރީންގެ މަރުކަޒުތައް އެހެރީ ހުހަށް. އޭގެސަބަބަކީ މުލޫކުއްޠަވާއިފުންނާމެދު ދުޝްމިނުންނަށް ކޮންމެވެސްކަހަލަ ޔަގީންކަމެއް ލިބުން. ދެނެއް އަޅުގަނޑުމެންނަކަށް އެމީހުންނަށް އިންތިޒާރު ކޮށްކޮށެއް ނުތިބެވޭނެ. އަޅުގަނޑުމެން ކިއްލާގެ ފާރަށް ޙަމަލަދޭން ފަށަނީ. އެބައިމީހުންގެ އެތެރެފުށް ރަނގަޅުކަމުގައިވާނަމަ އެމީހުން އައިސް އަޅުގަނޑުމެންނާ ބައިވެރިވާނެ. އެމީހުން ޣަދަރުވެރިވިކަމުގައިވިޔަސް އަޅުގަނޑުމެން މިފަރާތުންވެސް ކިއްލާއަށް ޙަމަލަދޭން ފެށުމުން އަނެއް ތިންފަރާތުގެ މުޖާހިދުންނަށް ލުއިކަމެއް ލިބޭނެ. ފާރުގެ ކޮންމެވެސް ތަންކޮޅަކަށް އަޅުގަނޑުމެންނަށް ވެރިވެވޭގޮތްވެ އެވަރުންވެސް މުލޫކުއްޠަވާއިފުންގެ ސިފައިންގެ ލޭގައި ހޫނުކަމެއް ނުއުފެދިއްޖެނަމަ ކަލާ أميـر يـوسف ގެ އަރިހަށް ޚަބަރު ފޮނުއްވާ. އަންދަލުސުގެ ރިޟާކާރުން މުލޫކުއްޠަވާއިފުންގެ ޣަދަރުވެރިކަމުގެ ކައްފާރާ އަދާކޮށްފި ވާހަކަ ދަންނަވާ!"\nعبـدالمـنعــم ރިޟާކާރުންނަށް ޙަމަލަދޭން އަމުރުކުރައްވައިފިއެވެ. އެއާއެކު އޭނާ اللّـه أكبــر ގެ ނަޢުރާ ކުރައްވަމުން ދުވެވަޑައިގެންފައި ކުރިޔަށް ވަޑައިގެން ކިއްލާގެ ފާރަށް ޙަމަލަ ދެއްވައިފިއެވެ. عبـدالمـنعــم ހުންނެވީ ރިޟާކާރުންގެ ގެމައިގެ މެދުތެރޭގައެވެ. ރިޟާކާރުންގެ ކަނާތްފަރާތަށާއި ވާތްފަރާތަށް އިރުޝާދު ދެއްވަމުންގެންދެވީ އޭނާގެ ދެދަރިކަލުން أحمد އާއި حسن އާ ދެބެއިންނެވެ. ބަރުބަރީން ތިބީ ރިޟާކާރުންގެ ކުރީގައެވެ. ބޭރުފާރާ ތަންކޮޅެއް ދުރުންވެސް އެ މުޖާހިދުންނަށް ކިއްލާގެ ފާރަވެރީންގެ ލޮންސިތަކާއި ދުނިތަކުގެ ވާރެޔާ ކުރިމަތިލާން ޖެހިއްޖެއެވެ. އެކަމަކު އެބައިމީހުން އައްޑަނަތަކުގެ ނިވަލުގައި ދާދިއަވަހަށް ކިއްލާގެ ފާރާ ހަމަޔަށް ހިނގައްޖެއެވެ. ސިޑިތަކާއި ކަމަންދުތަކުގެ އެހީގައި ފާރުމައްޗަށް އަރާންފަށައިފިއެވެ. ކިއްލާގެ އިރުމަތީފަރާތުގައި އަނެއް ތިންފަރާތަށްވުރެ ފާރަވެރީން މަދެވެ. ކެކިކެކިހުންނަ ތެލާއި ކައްސައްދުވާނި އޮއްސުމުގެ ނިޒާމުވެސް އަނެއް ތިންފަރާތަށްވުރެ ސަހަލެވެ. އެކަމަކު މިފަރާތުގައި ތިބި ފާރަވެރީންގެ އަދަދުވެސް ހަނި ދާއިރާއެއްގައި ރިޟާކާރުންނާއި ބަރުބަރީންގެ ގެމަތައް ހުއްޓުވަން ފުދޭވަރަށްވުރެ މާގިނައެވެ.


Abdulla Shahid: Ummeedhaai azumu aakurumugai saabithu vumuge vaguthu | Mihaaru\nއާ އަހަރު ފާހަގަކުރަން ރޭ އަލިމަސް ކާނިވަލުގައި ބޭއްވި މިއުޒިކް ޝޯގައި އާންމުން ފޯރިނަގަނީ: އާ އަހަރަށް ކަނޑައަޅަން ޖެހޭ އަޒުމްތައް ގިނަ\nއަބްދުﷲ ޝާހިދު: އުއްމީދާއި ޢަޒުމު އާކުރުމުގައި ސާބިތުވުމުގެ ވަގުތު\n01 ޖެނުއަރީ 2018 - 08:286comments\nކޮންމެ އާ ފެށުމަކީ ވެސް އުއްމީދުތަކަށް ހުޅުވާލެވޭ ދޮރެކެވެ. އަޅުގަނޑުމެނަށް 2017 އަލްވަދާޢު ކިޔައި، 2018 ވަނަ އަހަރަށް މަރުޙަބާކިޔާ މި ދަނޑިވަޅަކީ ވެސް ހަމަ އެފަދަ ވަގުތެކެވެ. އުއްމީދުތައް އާކުރުމުގެ ވަގުތެކެވެ. އުއްމީދުތައް ހާސިލު ކުރުމަށް ޢަޒުމު އާކުރުމުގެ ވަގުތެކެވެ.\nއަޅުގަނޑުމެންގެ މި ދިވެހިރާއްޖޭގެ ކޮންމެ ރައްޔިތަކުމެ މިއަދުގެ މި އާ އަލިވިލުމާ އެކު ކުރާނެ އާ އުއްމީދުތަކެއް ވާނޭކަން ކަށަވަރެވެ. ފަރުދީ ފެންވަރެއްގަ އެވެ. ޖަމާޢަތުގެ ފެންވަރުގަ އެވެ. އަދި ގައުމުގެ ނިސްބަތުން ވެސް މެ އެވެ.\nކޮންމެ ފަރުދެއްމެ ދެކެން ބޭނުންވާނީ ތިމާ އާއި ތިމާގެ ޢާއިލާއަށް އަދަށް ވުރެ ފަހި، ތަނަވަސް، އުފާވެރި މާދަމާއެކެވެ. ތިމާ އުޅެ ބޮޑުވި ހާލަތަށް ވުރެ ތަނަވަސް، ފުދުންތެރި އަދި އުފާވެރި ހާލަތެއްގައި މިނިވަން، ރައްކާތެރި ވެއްޓެއްގައި ތިމާގެ ދަރިން ބޮޑެތި ކުރުމުގެ ފުރުސަތަށެވެ. އަޅުވެތި ކަމެއް ނެތި ބޯހިޔާވަހިކަން ލިބުމަށެވެ. ތަޢުލީމާއި، ޞިއްޙަތާއި، އިޖްތިމާޢީ ދުޅަހެޔޮކަން އިހުނަށް ވުރެ ފުރިހަމަ ވުމަށެވެ. ދޮށީ ޢުމުރަށް ދާއިރު މުޖުތަމަޢުން ބަލައިގަނެ، އިޖްތިމާޢީ ރައްކާތެރިކަމުގެ ވިއުގައެއް ގާއިމުވުމަށެވެ. ނުކުޅެދުންތެރިކަން ކުރިމަތިވެފައިވާ މީސްމީހުންނަށް ވެސް މިކަންކަން ހަމަޖެހުމަށެވެ. އެކަނިވެރި މައިންނަކީ ބޮޑެތި ގޮންޖެހުންތަކާ ކުރިމަތިލާން ޖެހިފައިވާ ބައެއް ކަމަށް ޤަބޫލުކުރެވި އިޖުތިމާއީ އަދާލަތުގައި ހިމެނިފައި ވުމަށެވެ. އަނެކާގެ ގާތަށް ސަލާން ޖަހަން ނުގޮސް ތިމާ އާއި ތިމާގެ ޢާއިލާގެ މުހުތާދުތައް ފުއްދައި ފަޚުރުވެރިކަމާ އެކު މުޖުތަމަޢުގައި ހަމަ އިސްކޮޅަށް ތެދުވެ، ޙަލާލު މަސައްކަތުން އާމުދަނީއެއް ހޯދޭނެ ވަޒީފާގެ ފުރުޞަތު ލިބުމަށެވެ. އޮބިނޯންނަ މިންވަރަށް ދަރާ ނުވިކި ޝަރަފުވެރި ދިރިއުޅުމެއް އާރާސްތު ކުރުމަށެވެ. ޒުވާނުންނާއި އަންހެނުން ކުރިއަށް ގެންދިއުމުގެ ވާހަކައަކީ ސިޔާސީ ޕޯޑިއަމްތަކުގައި ސިޔާސީ ކުރިއެރުން ހޯދުމަށް ބޭނުންކުރާ އަތްމަތީ ބަހަކަށް ނުވުމަށެވެ. ތަރައްޤީގެ ވާހަކައަކީ ވައްކަން ކުރަން ދައްކާ ބަހަނާއަކަށް ނުވުމަށެވެ.\nކޮންމެ ފަރުދެއްމެ ދެކެން ބޭނުން ވާނީ ބިރުވެރިކަމާއި އަނިޔާވެރިކަމުން ސަލާމަތް ވެފައިވާ ވެއްޓެކެވެ. ބިރުވެރި ކަމެއް ނެތި ހިތާއިދުލުން ޚިޔާލާއި ފިކުރު ޙިއްޞާ ކުރެވޭނެ ވެއްޓަކަށެވެ. ޑްރަގާއި، ކަޓަރާއި، ޚަންޖަރުގެ ޝިކާރައަކަށް ނުވެ އުޅެވޭނެ ކަމުގެ ޔަޤީން ކަމަށެވެ. ތިމާއަށް ވުރެ ތިމާގެ ދަރިންނަކީ ދުނިޔޭގެ ކަން ހިނގާ މަގުތަކަށް ލޯ ހުޅުވޭ މަޢުލޫމާތު ހުރި ހުށިޔާރު ބަޔަކު ކަމުގައި ހެދުމަށެވެ. މި ކަންކަން ފަހިވެގެން ދާނީ ﷲ ސުބުޙާނަހޫ ވަތަޢާލާ އިންސާނާއަށް ދެއްވި އެންމެ މަތިވެރި ނިޢުމަތް ކަމުގައިވާ ބުއްދީގެ ބޭނުން ފުރިހަމައަށް ކުރުމަށް އެންމެ ތުއްތު އިރުއްސުރެ ކުދިންނަށް ފުރުޞަތު ހުޅުވާލެވިފައިވާ ވެއްޓެއް ގާއިމު ކުރެވިގެންނެވެ. ޙަސަދަ އާއި، ފިތުނަ އާއި، ތަޢައްޞަބުން އެއްކިބާވެ، ޒިންމާވެ ޖަވާބުދާރީ ވުމާއި، ހަމަހަމަކަމާއި، އިންސާފަށް ލޯބިކުރުމުގެ އާދަ އަށަގަންނުވައިގެންނެވެ. އާ ކަންތައްތަކާއި އާ ވިސްނުންތަކަށް މަރުޙަބާ ކިޔަން ދަސްކޮށްދީގެންނެވެ. އިންސާނީ ކަރާމަތާއި، އިންސާނީ ޙައްޤުތަކަށް ލޯބިކުރަން ދަސްކޮށްދީގެންނެވެ.\nޖަމާޢަތަކީ ފަރުދުންގެ ބައިވެރިވުމެއް ނެތި ވުޖޫދުވާނެ އެއްޗެއް ނޫނެވެ. ހަމަ އެފަދައިން ގައުމެއް ގައުމަކަށް ވަނީ ވެސް ހަމަ ފަރުދުންތަކެއް ޖަމާޢަތް ހަދާ ބައިވެރިވެގެންނެވެ. އެހެންކަމުން ޖަމާޢަތުގެ އުއްމީދުތަކަކީ ވެސް، އަދި ގައުމެއްގެ އުއްމީދުތަކަކީ ވެސް ފަރުދުންގެ އުއްމީދުތަކާ ސީދާ ގުޅިލާމެހިފައިވާ އެއްޗެކެވެ. ފަރުދުންގެ އުއްމީދުތައް ކަތިލުމަށް ފަހު، ގައުމެއްގެ އުއްމީދުތައް ސިފަކުރެވިދާނެ ކަން ދޭހަކޮށް ވާހަކަ ދައްކާ އެ މަގަށް މަސައްކަތް ކުރާ ފަރާތްތަކުން އެ އިސްކުރަނީ ޖަމާޢަތުގެ ހެވާއި ލާބައަށް ވުރެ އަމިއްލަ ފައިދާ އާއި ބޭނުންތަކެއްކަން ކަށަވަރެވެ.\nއާ އަހަރަށް މަރުޙަބާ ކިޔާ ދުވަހުު އަޅުގަނޑުމެން ކޮންމެ ފަރުދަކުމެ އަމިއްލަ ނަފުސާ ކޮށްލަން މުހިންމު ސުވާލުތަކެއް ވެ އެވެ. ނިންމަން ޖެހޭ ނިންމުންތަކެއް ވެ އެވެ: ތިމާ އާއި ތިމާގެ ޢާއިލާއަށް މި ފެށޭ އާ އަހަރު ކުރާ އުއްމީދުތަކަކީ ކޮބައި ހެއްޔެވެ؟ އެއަށް ފަހު، އެ އުއްމީދުތައް ހާސިލު ކުރުމަށް ޢަޒުމު ކަނޑައަޅަންވީ އެވެ. އެ އުއްމީދުތަކަކީ ހާސިލުކުރެވޭނެ އުއްމީދުތަކެއް ކަމުގައި ހިތުގެ އަޑިން ޤަބޫލުކޮށް އެ އުއްމީދުތައް ހާސިލު ކުރުމަށް ރޭވުންތައް ރާވަންވީ އެވެ. ﷲ ސުބުޙާނަހޫ ވަތަޢާލާގެ ކިބަފުޅުން ވާގި އެދި، އާ ހިތްވަރެއްގައި، އާ ޖޯޝެއްގައި މަސައްކަތް ފަށަންވީ އެވެ. މި މަސައްކަތް ކުރިއަށް ގެންދަންވީ އަނިޔާވެރިކަމާއި، ބިރުވެރިކަމާއި، ޙަސަދައިގެ މައްޗަށް ރަޙުމާއި ލޯތްބާއި އޯގާތެރިކަން އަބަދުމެ ކާމިޔާބު ހޯދާނެ ކަމުގެ ޔަޤީންކަމުގަ އެވެ. ވައްކަމާއި، ފަސާދަ އާއި، ފިތުނައިގެ މައްޗަށް ތެދުވެރިކަމާއި، އަމާނަތްތެރިކަމާއި، ސަމާޙަތްތެރިކަން ކުރި ހޯދާނެ ކަމުގެ ފުރިހަމަ ޔަޤީންކަމުގަ އެވެ. ނަޞްރަށް ކާމިޔާބު ލިބޭނެކަމުގެ މަތިވެރި އިލާހީ ބަސްފުޅުން ހިތްތައް ނޫރާނީ ކުރަމުންނެވެ!\nމިއީ އުއްމީދާއި ޢަޒުމު އާކުރުމުގައި ސާބިތުވުމުގެ ވަގުތެވެ! އާ އަހަރުގެ ހެޔޮއެދުން އެންމެ ބޭފުޅުންނަށް އަރިސްކުރަމެވެ.\nޝާހިދަކީ ރައްޔިތުންގެ މަޖިލިހުގެ ކުރީގެ ރައީސެވެ. މިހާރު ވެސް އޭނާ ގެންދަވަނީ އެމްޑީޕީގެ މެމްބަރެއްގެ ގޮތުން ރައްޔިތުންގެ މަޖިލިހުގައި އެ ޕާޓީ ތަމްސީލްކުރައްވަމުންނެވެ.\nއިތުރު ލިޔުންތައް ކޮލަމް އާ އަހަރު އަބްދުﷲ ޝާހިދު، ފޮރިން މިނިސްޓަރު


FIFA ge award gai ves favourite akee Van Dijk\nދުނިޔޭގެ މޮޅު ކުޅުންތެރިޔާ ހޮވުމަށް ފީފާއިން ދޭ 'ދަ ބެސްޓް އެވޯޑް' ގައި ވެސް ފޭވަރިޓަކީ، ލިވަޕޫލްގެ ހޮލެންޑްގެ ޑިފެންޑަރު ވާޖިލް ވެންޑައިކް އެވެ.\nމިދިޔަ ހަފުތާގައި ހޮވި ޔޫއެފާގެ އެންމެ މޮޅު ކުޅުންތެރިޔާގެ މަގާމު ވެސް ހޯދީ އޭނާ އެވެ. ފީފާގެ ދަ ބެސްޓް އެވޯޑްގައިވެސް އޭނާ އާ އެންމެ ގާތުން ވާދަ ކުރަނީ ބާސެލޯނާ އާއި އާޖެންޓީނާގެ ލިއޮނަލް މެސީ އާއި ޔުވެންޓަސްގެ ޕޯޗްގަލްގެ ފޯވަޑް ކްރިސްޓިއާނޯ ރޮނާލްޑޯ އެވެ.\nފީފާގެ ދަ ބެސްޓް އެވޯޑް ވެންޑައިކަށް ލިބޭނެ ކަމަށް އެންމެ ބޮޑަށް ބެލެވޭ ސަބަބަކީ، މިދިޔަ ސީޒަންގެ ޗެމްޕިއަންސް ލީގް ލިވަޕޫލަށް ހޯދައިދިނުމުގައި އޭނާ އަދާ ކުރި ދައުރާއި، ޕްރިމިއާ ލީގަށް ލިވަޕޫލުން ވަރުގަދަ އަށް ވާދަ ކުރުމުގައި ވެންޑައިކް ދެއްކި މޮޅު ކުޅުމެވެ. މިދިޔަ ސީޒަންގެ ޕްރިމިއާ ލީގް ޗެމްޕިއަންކަން މެންޗެސްޓާ ސިޓީ ހޯދީ، ލިވަޕޫލަށް ވުރެ އިތުރަށް އެއް ޕޮއިންޓް ހޯދައިގެންނެވެ.\nމިދިޔަ ސީޒަންގެ ޔޫއެފާ ނޭޝަން ލީގްގެ ފައިނަލަށް ހޮލެންޑް ގެންގޮސް ދިނުމުގައިވެސް ވެންޑައިކް ވަނީ މޮޅު ކުޅުމެއް ދައްކާފަ އެވެ. މިދިޔަ ސީޒަންގެ ޕްރިމިއާ ލީގްގެ އެންމެ މޮޅު ކުޅުންތެރިޔާ އަކީ ވެސް އޭނާ އެވެ.\nއޭނާ އާ ވާދަ ކުރާ މެސީ، ބާސާ އާއެކު މިދިޔަ ސީޒަންގައި ސްޕެނިޝް ލީގް ޗެމްޕިއަންކަން ހޯދި އެވެ. އަދި ޗެމްޕިއަންސް ލީގްގެ ސެމީ ފައިނަލަށް ބަސާ ދަތުރު ކުރި އެވެ. ކްރިސްޓިއާނޯ ރޮނާލްޑޯ ވަނީ ޔުވެންޓަސް އާއެކު އިޓާލިއަން ލީގް ޗެމްޕިއަންކަން ހޯދާފަ އެވެ. އަދި ޔޫއެފާ ނޭޝަން ލީގް ޕޯޗްގަލް އާއެކު ކާމިޔާބު ކުރި އެވެ.\nފީފާއިން އިއުޅާން ކުރި ގަދަ 10 ކުޅުންތެރިންގެ ލިސްޓްގައި ދެން ހިމެނެނީ، މިދިޔަ ސީޒަންގައި އަޔެކްސް އާއެކު ޑަޗް ލީގާއި ޑަޗު ކަޕް އަދި ޗެމްޕިއަންސް ލީގް ސެމީ ފައިނަލަށް ދަތުރު ކުރި ފްރޭންކް ޑި ޔޯންގް އާއި ހަމަ އެ ޓީމުގައި މިދިޔަ އަހަރު ކުޅުނު މެތިސް ޑިލްޓް އާއި ޗެމްޕިއަންސް ލީގް ފައިނަލަށް ދަތުރު ކުރި ޓޮޓެންހަމްގެ ފޯވަޑް ހެރީ ކޭން، ޗެލްސީ އާއެކު ޔޫރޮޕާ ލީގް ކާމިޔާބު ކުރި އެޑެން ހަޒާޑް، ލިވަޕޫލްގެ ސެޑިއޯ މާނޭ އާއި އެ ޓީމުގެ މުހައްމަދު ސަލްހް އެވެ.\nމޮޅު ކީޕަރުގެ އެވޯޑަށް ނޮމިނެޓް ވެފައި ވަނީ، ލިވަޕޫލްގެ ކީޕަރު އަލިސްން ބެކާ، ބާސެލޯނާގެ އަންޑްރޭ ޓާ ސްޓެގަން، އަދި ސިޓީގެ އެޑާސަން އެވެ.


މި ޒަމާނުގައި މޮބައިލް ފޯނަކީ މީހެއްގެ ގާތްގަނޑަކަށް ހުރިހާ މައުލޫމާތެއް ރައްކާކޮށްފައި އޮންނަ ވަސީލަތެކެވެ. އެހެންކަމުން ސިޔާސީ ކަންކަމާ ގުޅިގެން ފުލުސް އޮފީހަށް ހާޒިރުކުރާ ބައެއް މީހުންގެ ފޯނު އަތުލުން އާންމު ވުމަކީ ކުޑަ މައްސަލައެއް ނޫނެވެ. ފޯނު އަތުލާ ސަބަބާ މެދު ސުވާލު އުފައްދަން ޖެހޭ ހިސާބަށް މިހާރު އެކަން ވަނީ ގޮސްފަ އެވެ.\nއެމްޑީޕީ އަށް ގޮތް ހުސްވީތަ؟\nއެމްޑީޕީ އުފެދިގެން އައީ ވަރުގަދަ ރޫހަކާ އެކުގަ އެވެ. ސިޔާސީ ހަރަކާތްތަކުގައި އެއީ އެހެން ޕާޓީތަކަށް ނަމޫނާއެކެވެ. އެކަމަކު އެ ޕާޓީގެ ރައީސް މުހައްމަދު ނަޝީދު ޖަލަށް ލައި ސިޔާސީ މައިދާނުން އެކަހެރިވުމާ އެކު ޕާޓީގެ ރޫހު މަރުވެއްޖެ އެވެ. ގޮތް ހުސްވީހެއްޔެވެ؟


އަތޮޅުތަކުން ފައްސިވާ އަދަދު މައްޗަށް – DhiDaily\nއަތޮޅުތަކުން ފައްސިވާ އަދަދު މައްޗަށް\nރ.އަތޮޅު އިނގރައިދޫ އަދި އދ. އޮމަދޫއިން ކޯވިޑް 19 އަށް ބަޔަކު ފައްސިވެއްޖެއެވެ.\nމައިލޫމާތި ލިބިފައިވާ ގޮތުގައި ރ.އަތޮޅު އިނގުރައިދޫއިން ކޯވިޑް އަށް ފައްސިވެފައިވަނީ އުމުރުން 36 އަހަރުގެ ދިވެހި އަންހެނެކެވެ. މި އަންހެން މީހާއަކީ މާލެ އިން ރަށަށް ގޮސް ހޯމް ކަރަންޓީނުގައި ހުރި މީހެކެވެ. އެމީހާ ފައްސިވި ކަން އެނގުނީ ހޯމް ކަރަންޓީނުން ދޫކޮށްލުމުގެ ކުރިން ބަލި ހުރިތޯ ބެލުމަށް ހެދި ޓެސްޓުގެ ނަތީޖާ ފައްސިވުމާއި ގުޅިގެންނެވެ.\nއެޗްޕީއޭއިން މައުލޫމާތު ދޭގޮތުގައި އދ.އޮމަދޫއިން ފައްސިވެފައިވަނީ އުމުރުން 58 އަހަރުގެ ދިވެހި އަންހެނެކެވެ. އެމީހާއަކީވެސް މާލެއިން ރަށަށް ގޮސް ހޯމް ކަރަންޓީނުގައި ހުރި މީހެކެވެ. މިއަދު ހޯމް ކަރަންޓީނުން ދޫކޮށްލުމުގެ ކުރިން ހެދި ޓެސްޓުގެ ނަތީޖާއިން އަންހެން މީހާ ބައްޔަށް ފައްސިވެފައިވާކަމަށް އެޗްޕީއޭއިން ވަނީ ހާމަ ކުރައްވާފައެވެ.\nރާއްޖޭގެ7އަތޮޅެއް ފިޔަވާ އެހެން ހުރިހާ އަތޮޅަކުން ކޯވިޑް 19 ފެނިފައިވާކަމަށް އެޗްޕީއޭއިން ހާމަކޮށްފައެވެ.\nމީގެ އިތުރުން މިއަދު ކ. ގުޅިން ދެ މަހުގެ ތުއްތު އަންހެން ކުއްޖަކުވެސް ވަނީ ކޮވިޑް-19 އަށް ޕޮޒިޓިވްވެފައެވެ. އެ ތުއްތު ކުއްޖާވެސް ޕޮޒިޓިވްވެފައިވާކަން އެނގުނީ މާލެ އިން ރަށަށް ގޮސް 14 ދުވަސް ވަންދެން ކަރަންޓީންގައި މަޑު ކުރުމަށްފަހު، މުއްދަތު ހަމަވުމުން ހެދި ޓެސްޓުންނެވެ.\nއެ ކުއްޖާއާއެކު ފަސް މީހަކު އެ ގެއިން ކަރަންޓީން ވިއެވެ. އެހެން ނަމަވެސް ކޮވިޑް-19 އަށް ޕޮޒިޓިވްވެފައި ވަނީ އެ ކުއްޖާ އެކަންޏެވެ.


އއ.ރަސްދޫ ޕޮލިސް ސްޓޭޝަންގައި ބޭނުންކުރާ އެއްގަމު އުޅަނދު ފަހަރާއި އއ.އަތޮޅުގައި ބޭނުންކުރާ ޕޮލިސް ކަނޑު އުޅަނދު ފަހަރަށް ބޭނުންވާ ޕެޓްރޯލާއި ޑީސެލް ސަޕްލައި ކޮށްދެއްވާނެ ފަރާތެއް ހޯދުން\nއއ.ރަސްދޫ ޕޮލިސް ސްޓޭޝަންގައި ބޭނުންކުރާ އެއްގަމު އުޅަނދުފަހަރަށާއި، އއ.އަތޮޅުގައި ބޭނުންކުރާ ޕޮލިސްގެ ކަނޑުއުޅަނދު ފަހަރަށް ބޭނުންވާ ޕެޓްރޯލާއި ޑީސަލް ސަޕްލައިކޮށްދެއްވާނެ ފަރާތެއް ހޯދަން ބޭނުންވެއެވެ. ވީމާ މިމަސައްކަތަށް ބީލަން ހުށަހެޅުމުގެ ދަޢުވަތު މިކަމަށް ޝައުޤުވެރިވެލައްވާ ހުރިހާ ފަރާތްތަކަށް ހުޅުވާލަމެވ\n3. ބީލަމުގައި ރަޖިސްޓްރީ ވެވޭނެ އެންމެ ފަހުވަގުތަކީ 2019 އޮގަސްޓް 20 ވަނަ ދުވަހު ގެ 16:00 އެވެ. ބީލަމަށް ރަޖިސްޓްރީ ކުރަން ދެވިފައިވާ ގަޑީގެ ފަހުން ލިބޭ އެއްވެސް ފޯރމެއް ބަލައި ނުގަނެވޭނެ ވާހަކަ ބީލަންވެރިންގެ މަޢުލޫމާތަށްޓަކައި ދަންނަވަމެވެ.\n4. މިޕްރޮޖެކްޓާއި ގުޅިގެން ޕްރީބިޑް ބައްދަލުވުން އޮންނާނީ އއ.ރަސްދޫ ޕޮލިސް ސްޓޭޝަންގައެވެ.\nތާރީޚް: 2019 އޮގަސްޓް 21\n5. ބީލަން ހުޅުވުން އޮންނާނީ 2019 އޮގަސްޓް 26 ވަނަ ދުވަހުގެ 13:00 ގައި އއ.ރަސްދޫ ޕޮލިސް ސްޓޭޝަން ގައެވެ. ބީލަންތައް ހުންނަަން ވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށްދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ. ގަޑި ޖެހުމަށްފަހު ހުށަހަޅާ ބީލަންތައް ބަލައި ނުގަނެވޭނެ ވާހަކަ މަޢުލޫމާތަށްޓަކައި ދަންނަވަމެވެ.\n8. ޕްރޮޖެކްޓާއި ގުޅޭ ގޮތުން އެއްވެސް ސުވާލެއް ވާނަމަ 2019 އޮގަސްޓް 21 ވަނަ ދުވަހުގެ 12:00 ގެ ކުރިން ތިރީގައިވާ އެޑްރެހަށް އީ-މެއިލް ކުރަންވާށެއެވެ.\nޕަބްލިޝްކުރި ގަޑި: 0834\nސުންގަޑި: 20 އޮގަސްޓް 2019 1600


Fahuge iPhone Thakugai Jehunu Mahssalaigai Apple In Hanu! - Vaguthu\nފަހުގެ އައިފޯންތަކުގައި ޖެހުނު މައްސަލައިގައި އެޕަލްއިން ހަނު\nއެޕަލް ކުންފުނީގެ އެންމެ ފަހުގެ އުފެއްދުން ކަމުގައިވާ އައިފޯން އެކްސް އެސް އަދި އެކްސް އެސް މެކްސް ނުވަތަ ރަސްމީ ނަމުން ނަމަ 10-އެސް އަދި 10-އެސް މެކްސް ފޯން ޗާޖް ނުވުމުގެ މައްސަލައިގައި އެޕަލް ކުންފުނިން އެއްޗެއް ނުބުނެ ހަނު ހުރެއްޖެއެވެ.\nއައިފޯން އެކްސް އެސް އަދި އެކްސް އެސް މެކްސް އަށް ދިމާވަމުން އަންނަ މައްސަލައަކީ ޗާޖްއަށް ޖެހުމުން ޗާޖް ނުވާ މައްސަލައެވެ. ފޯންގެ ސްކްރީން ސްޓޭންޑް ބައިގައި (އޮފްކޮށްލާފައި) ހުންނަ ވަގުތު ޗާޖްއަށް ޖެހުމުން އެފޯންތައް ޗާޖެއް ނުވެއެވެ. އަދި ޗާޖްވާން ފަށަނީ ފޯން އަންލޮކް ކުރުމުންނެވެ. އަދި ބައެއް ފޯންތައް އަންލޮކް ކުރުމުންވެސް ޗާޖް ނުވާކަމަށް ބައެއް މީހުން ރިޕޯޓްކޮށްފައިވެއެވެ.\nމިމައްސަލަތައް މިހާރު ފެންމަތި ވެފައިވާއިރު، އެޕަލް ކުންފުނިން މިކަމާ ގުޅޭ ގޮތުން މިހާތަނަށް އެއްވެސް އެއްޗެއް ހާމަކޮށްފައިއެއް ނުވެއެވެ. ބޭރުގެ މަޝްހޫރު މީޑިޔާއެއް ކަމަށްވާ ބީބީސީ އިން ރިޕޯޓްކޮށްފައިވާ ގޮތުގައި މިމައްސަލައިގައި ބީބީސީއިންވަނީ އެޕަލް އާ ސުވާލުކޮށްފައެވެ. ނަމަވެސް އެޕަލްއިން މިސުވާލުތަކަށް ޖަވާބެއް ދީފައިނުވާ ކަމަށާއި ހަނު ހުރި ކަމަށް ބީބީސީއިން ހާމަކޮށްފައިވެއެވެ.\nމިމައްސަލަ މީހުންގެ މެދުގައި އާއްމުކޮށްފައިވަނީ " އަންބޮކް ތެރަޕީ" ކިޔާ ޓެކްނޮލޮޖީގެ ތަފާތު މަޢުލޫމާތު ތަކެއް ގެނެސްދޭ ޔޫޓިއުބް ޗެނަލްއަކުންނެވެ. އަދި މިއާއެކު މިމައްސަލަތަކުގެ ވާހަކަ މީސްމީޑިޔާގައި ގިނަ ބަޔަކު ދަނީ ހިއްސާކުރަމުންނެވެ.